SunOnline: 10 Meehunnaa eku enme gina candidatun Maafannu Hulhangah!\n10 މީހުންނާއެކު އެންމެ ގިނަ ކެންޑިޑޭޓުން މާފަންނު ހުޅަނގަށް!\nމުހައްމަދު މުޒައްޔިން ނާޒިމް 23 Feb 2019, 14:37\nމާފަންނު ހުޅަނގު ދާއިރާއަށް ޕާޓީތަކުން އަދި ޕާޓީތަކުގެ ތާއީދާއެކު ކުރިމަތިލާ ކެންޑިޑޭޓުން (މަތި، ކ-ވ) މުހައްމަދު ފަލާހު، ޑރ. އާއިޝަތު ރަފިއްޔާ، އަބްދުﷲ އަބްދުއްރަހީމް، (ތިރި، ކ-ވ) އިސްމާއިލް މާޖިދު، ގީލާ އަލީ، މުހައްމަދު ޝިނާން\nއަންނަ އެޕްރީލަ މަހު ބާއްވާ މަޖިލިސް އިންތިހާބުގައި އެންމެ ގިނަ ކެންޑިޑޭޓުން ކުރިމަތިލާފައިވަނީ މާލެ ސިޓީގެ މާފަންނު ހުޅަނގު ދާއިރާ އަށެވެ. އެންމެ ވާދަވެރި ދާއިރާގެ ގޮތުގައި ބެލެވޭ މި ދާއިރާއަށް ފަސް ސިޔާސީ ޕާޓީ އަދި އަމިއްލަ ގޮތުން 10 ބޭފުޅުން ވަނީ ކުރިމަތިލާފައެވެ.\nމަޖިލިސް އިންތިހާބަށް މިދިޔަ ބުރާސްފަތި ދުވަހާ ހަމައަށް ކުރިމަތިލުމަށް ހުޅުވާލުމުން، 87 ދާއިރާ އަށް 403 ކެންޑިޑޭޓުން ވަނީ ކެންޑިޑަސީ ފޯމު ހުށަހަޅަފައެވެ. އޭގެ ތެރެއިން އިލެކްޝަން ކޮމިޝަނުން ބަލައިގެންފައި ވަނީ، 395 ކެންޑިޑޭޓުންގެ ކެންޑިޑަސީ ފޯމެވެ.\nމާފަންނު ހުޅަނގު ދާއިރާއަށް ވާދަކުރައްވާ ކެންޑިޑޭޓުންގެ ތެރޭގައި އެ ދާއިރާގެ މިހާރުގެ މެމްބަރު މުހައްމަދު ފަލާހާއި، އެ ދާއިރާގެ ކުރީގެ މެމްބަރު އަބްދުﷲ އަބްދުއްރަހީމާއި، ޕީއެންސީގެ ކައުންސިލް މެމްބަރު ގީލާ އަލީއާއި އެމްޑީއޭގެ ޑެޕިއުޓީ ލީޑަރު ޑރ. އާއިޝަތު ރަފިއްޔާގެ އިތުރުން ޔޫތު މިނިސްޓްރީގެ ކުރީގެ ކޯޑިނޭޓަރު މުހައްމަދު ޝިނާން (ނާނި) ހިމެނެއެވެ.\nމީގެ އިތުރުން ކުރީގެ ރައީސް މައުމޫން އަބްދުލްގައްޔޫމުގެ ތާއީދާއެކު އެ ދާއިރާއަށް ކެންޑިޑޭޓަކު ކުރިމަތިލައްވައެވެ. އެއީ މ. ކޮކާވިލާ އިސްމާއިލް މާޖިދެވެ. މައުމޫނުގެ ކެންޑިޑޭޓުން މި އިންތިހާބުގައި ވާދަކުރަނީ އަމިއްލަ ގޮތުންނެވެ. ސަބަބަކީ، އިންތިހާބަށް ކުރިމަތިލުމަށް ހުޅުވާލި މުއްދަތުގައި މައުމޫނު އުފައްދަވާ މޯލްޑިވްސް ރިފޯމް މޫވްމަންޓް (އެމްއާރުއެމް) ރަޖިސްޓްރީކުރެވިފައި ނުވާތީއެވެ.\nމާފަންނު ހުޅަނގު ދާއިރާއަށް ކުރިމަތިލެއްވި ކެންޑިޑޭޓުން:\nއެމްޑީޕީ: މުހައްމަދު ފަލާހު\nއެމްޑީއޭ: ޑރ. އާއިޝަތު ރަފިއްޔާ\nޕީއެންސީ: ގީލާ އަލީ\nއެމްޓީޑީ: މުހައްމަދު ޝިނާން (ނާނި)\nޑީއާރުޕީ: އަބްދުﷲ އަބްދުއްރަހީމް\nއަމިއްލަ: އިސްމާއިލް މާޖިދު، މ. ކޮކާވިލާ\nއަމިއްލަ: މުހައްމަދު ޝާހީން، މ. ޕެޓީބާޑު\nއަމިއްލަ: އަހްމަދު ޝަރީފް ޔޫސުފް، މ. ސަތާވަރީގެ\nއަމިއްލަ: އަހްމަދު ޝުއައިބު، މ. ނޫވިލާ\nއަމިއްލަ: އަހްމަދު ނިޒާމް، ހުޅުމާލެ އެންދެރި 3\nނޮޅިވަރަމް އަދި އިސްދޫ ދާއިރާއަށް ނުވަ ކެންޑިޑޭޓުން!\nމާފަންނު ހުޅަނގަށްފަހު ދެން އެންމެ ގިނަ ކެންޑިޑޭޓުން ކުރިމަތިލާފައިވަނީ، ނޮޅިވަރަމް ދާއިރާއަށާއި އިސްދޫ ދާއިރާއަށެވެ. އެއިން ކޮންމެ ދާއިރާއަކަށް ނުވަ ކެންޑިޑޭޓުން ކުރިމަތިލާފައިވެއެވެ.\nނޮޅިވަރަމް ދާއިރާގެ ކެންޑިޑޭޓުން:\nއެމްޑީޕީ: އަހްމަދު އަލީ\nޖުުމްހޫރީީ: އިސްމާއިލް ނަސީރު\nލޭބަރ: އިބްރާހިމް ރަމީޒް\nއަމިއްލަ: މުހައްމަދު ރަޝީދު (ހ. ގަދަގެ، މާލެ)\nއަމިއްލަ: އިގްބާލް އާދަމް (ގ. ވަށަފަރު، މާލެ)\nއަމިއްލަ: މުހައްމަދު ނަޝީދު އަބްދުﷲ (ފަޒާ، ހދ. ނޮޅިވަރަންފަރު)\nއަމިއްލަ: ހުސައިން އަރީފް (ދިވެހި، ހދ. ނޮރިވަރަން)\nއަމިއްލަ: އަބްދުﷲ ރަޝީދު (އިރުޒުވާގެ، ހދ. ނޮޅިވަރަން)\nއަމިއްލަ: ނާހިދު ހަސަން (ރޯޒްވިލާ، ހދ. ނޮޅިވަރަންފަރު)\nއިސްދޫ ދާއިރާގެ ކެންޑިޑޭޓުން:\nއެމްޑީޕީ: އައްބާސް ސުލައިމާން\nޖުމްހޫރީ: އަލީ ހަމީދު\nއަމިއްލަ: އިސްމާއިލް ޝަފީއު (ފެހިވިނަ، ލ. ކަލައިދޫ)\nއަމިއްލަ: އަހްމަދު ތޯހާ (ކުދިފޭރުވާދީ، ލ. ކަލައިދޫ)\nއަމިއްލަ: އަހްމަދު ރަޝީދު އިބްރާހިމް (ހ. ރަދުވާނިޔާ، މާލެ)\nއަމިއްލަ: މުހައްމަދު ޝަފީގު (އަޅިވިލާގެ، ލ. މާބައިދޫ)\nއަމިއްލަ: އހްމަދު އާސިފް (ސީސައިޑް، ލ. މާބައިދޫ)\nއަމިއްލަ: ހަސަން ޝައުގީ (ކެމޭލިޔާ، ލ. މާބައިދޫ)\nއަމިއްލަ: އިބްރާހިމް ޝިހާމް (ހ. ތިމާވެށި، މާލެ)\nނާވަރަވަނަ ރައްޔިތުންގެ މަޖިލިސް އިންތިހާބަށް ކުރިމަތިލަފައިވަނީ، 360 ފިރިހެންނާއި 35 އަންހެނުންނެވެ.\nސަރުކާރު ހިންގާ ކޯލިޝަންގެ މައި ޕާޓީ، އެމްޑީޕީން 87 ދާއިރާއަށް ކުރިމަތިލާ އިރު، ކޯލިޝަންގައި ހިމެނޭ ޖުމްހޫރީ ޕާޓީން ކުރިމަތިލަފައިވަނީ 41 ދާއިރާއަށެވެ. އަދި އަދާލަތުން ނުވަ ކެންޑިޑޭޓުން ވާދަކުރާ އިރު، ކުރީގެ ރައީސް މައުމޫން އަބްދުލް ގައްޔޫމުގެ ތާއީދާއެކު އަމިއްލަ ގޮތުން 24 ދާއިރާއަކަށް ކެންޑިޑޭޓުން ވަނީ ކުރިމަތިލާފައެވެ.\nއިދިކޮޅު ކޯލިޝަންގައި ހިމެނޭ މައި ޕާޓީ، ޕީޕީއެމްގެ ފަރާތުން 26 ދާއިރާއަކަށް ކުރިމަތިލި އިރު، ކޮންގްރެސް ޕާޓީން ކުރިމަތިލާފައިވަނީ، 23 ދާއިރާ އަކަށެވެ. އަދި އެ ކޯލިޝަނާއެކު މަސައްކަތްކުރާ ޑީއާރުޕީން ފަސް ދާއިރާއަކަށް ކެންޑިޑޭޓުން ކުރިމަތިލާފައިވެއެވެ.\nއިންތިހާބަށް ކުރިމަތިލީ މީހުން ބެހިގެންވާ ގޮތް:\nއެމްޑީޕީ: 86 ކެންޑިޑޭޓުން\nޕީޕީއެމް: 26 ކެންޑިޑޭޓުން\nއެމްޓީޑީ: 10 ކެންޑިޑޭޓުން\nލޭބާ ޕާޓީ:9ކެންޑިޑޭޓުން\nޕީއެންސީ: 23 ކެންޑިޑޭޓުން\nއަމިއްލަ ގޮތުން: 186 ކެންޑިޑޭޓުން


Meehun Dhiri Ulhey Rahrashugai Banguraa Vikkan Dhekolhu, Mediathakun Report Kuree Goaskoh: Shiyan - Vaguthu\nރާއްޖޭގެ މީހުން ދިރިއުޅޭ ރަށްރަށުގައި ބަނގުރާ ވިއްކުމަށް ދެކޮޅު ކަމަށާއި ބަނގުރާ ވިއްކުމާ ގުޅޭ ގޮތުން ރައްޔިތުންގެ މަޖިލީހުގައި ދެއްކެވި ވާހަކަ މީޑިއާތަކުން ރިޕޯޓް ކުރީ ދެއްކެވި ވާހަކަ އޮޅޭ ގޮތަށް ކަމަށް ރައްޔިތުންގެ މަޖިލީހުގެ ތޮއްޑޫ ދާއިރާގެ މެންބަރު ހަސަން ޝިޔާން (ގިޓާ) ވިދާޅުވެއްޖެއެވެ.\nސަރުކާރުގެ ފަރާތުން ހުށަހަޅާފައިވާ ޓުއަރިޒަމްގެ ގާނޫނަށް އިސްލާހުގެ ގެނައުމުގެ ބިލް ދިރާސާ ކުރުމަށް މުޅި މަޖިލިސް އެއްކޮށްގެން ބޭއްވި ކޮމިޓީގައި މެންބަރު ޝިޔާން ވިދާޅުވެފައިވަނީ ބައެއް ފަތުރުވެރިންނަކީ ބަނގުރާ ބޯ ބަޔަކަށް ވާތީ މާ ދުރު ރިސޯޓަކަށް ގެންގޮސް އެ ތަކެތި ދިނުމަށް ގެސްޓް ހައުސް ހިންގާ ފަރާތްތަކަށް ދަތިތަކެއް ދިމާވާ ކަމަށެވެ.\nއެހެންކަމުން މީހުން ދިރިއުޅޭ ރަށްރަށުގެ ފަޅުތެރޭގައި ނުވަތަ އެ ރަށެއްގައި ކަނޑައެޅޭ ވަކި ހާއްސަ ސަރަހައްދެއްގައި އެ ތަކެތި ލިބޭނެ އިންތިޒާމެއް ހަމަޖައްސަން ޖެހޭ ކަމަށް ޝިޔާން ވިދާޅުވިއެވެ.\nމިކަމާ ގުޅިގެން ޝިޔާނަށް ގިނަ ފާޑުކިއުންތަކެއް އަމާޒުވެފައިވަނިކޮށް މިއަދު ކުރެއްވި ޓްވީޓެއްގައި ވިދާޅުވީ މީހުން ދިރިއުޅޭ ރަށްރަށުގައި ބަނގުރާ ވިއްކުމާ އޭނާ ވެސް ދެކޮޅު ކަމަށެވެ. އޭނާ ދެއްކެވި މުޅި ވާހަކަ އޮޅުވާލައިގެން މީޑިއާ ތަކުން ރިޕޯޓް ކޮށްފައިވާ ކަމަށާއި އެކަމާ ހިތާމަ ކުރައްވާ ކަމަށް ވިދާޅުވިއެވެ.\nMeehun dhiri ulhey rahrashuga Banguraa vihkkumaa alhuganduves dhekolhu,majlis comityga alhugandu dhekki mulhi Vaahaka olhuvaalaagen maana olhey gothah media report kuraathee hithaamakuran , news verin miyahvure zinmaadhaaruvun edhen #MeehunDhiriUlheyRahrashugaRaavikumaaDhekolhu https://t.co/4jbcfJLM5D\n— Hassan Shiyan - gita 🎈❓ (@HassanShiyaan) November 27, 2020\nނޮވެމްބަރު 27, 2020 17:46\nދެން ކޯއްޗެއް އޮޅުވާލިވާހަކައެއް؟ ބަލަދެއްކިވާހަކަ އެންމެނައްވެސް އަޑުއިވުނޭ//\nނޮވެމްބަރު 27, 2020 18:05\n"އެހެންކަމުން މީހުން ދިރިއުޅޭ ރަށްރަށުގެ ފަޅުތެރޭގައި ނުވަތަ އެ ރަށެއްގައި ކަނޑައެޅޭ ވަކި ހާއްސަ ސަރަހައްދެއްގައި އެ ތަކެތި ލިބޭނެ އިންތިޒާމެއް ހަމަޖައްސަން ޖެހޭ ކަމަށް ޝިޔާން ވިދާޅުވިއެވެ." ކޮބާ މީގެ މާނަ އަކީ؟؟ އޮޅުވައެއް ނުލެވޭނެ. ލާދިނީ ނަސީދު ބުނެގެން މިސޮރު ލައްވާ ކުރި ކަަމެއްމީ!\nމާކޮހާއި ޖެހިގެން ހުރި ކުޑަ ކޮހެވެ. މާޅޮހާއި ޖެހިގެން ހުރި ޅަޅޮހެވެ. މާދޮގުވެރިޔާއާއި ޖެހިގެން އިން ޅަދޮގުވެރިޔާއެވެ. ތިޔަ އުޅެނީ ކާކަށް އޮޅުވާލަންހެއްޔެވެ؟ ދެނެއް ތިޔަ މަކަރަކު ނުޖެހޭނަން.\nނޮވެމްބަރު 27, 2020 18:47\nމިއީ މިފަހުގެ ތާރީޚުގައި އިސްލާމީ އުއްމަތަށް އުފެދުނު އެންމެ ނުލަފާ ޖަމާޢަތުގެ މީހުން.\nނޮވެމްބަރު 27, 2020 18:59\nއެމްޑީޕީގެ އެއްމެ އިމީހާއިންފެށިގެން އެއްމެދައްމީހާގެ ވާހަކަވެސް މާނަކުރަން އެނގޭބަޔަކު ހަމަނުއުޅެނީތަ މިމަިހުންގެ ވާހަކަތަރުޖަމާކުރުމަށް އަނެއްދިވެހިރާއްޖެއިން ނުވަތަ ދުނިޔޭންބޭރުން ނޫންނަމަ ޖަޒީރާރާއްޖެއިން މީހުންގެނަންވީނޫންތޯ\nނޮވެމްބަރު 27, 2020 19:02\nކަލޭ ތި ހީކުރަނީ ދެން ތިބީ ކަންފަތްބީރު މީހުންނޭތަ؟\nނޮވެމްބަރު 27, 2020 19:04\nބަލަކަލެޔެކޭ އިމްރާނެކޭ މިގައުމުގެހަލާކު ނަޝީދެކޭ އެއްވަރު ހުސްދޮގުވެރިން ކަށްޒާބުންގެ ރަންޒަމާން މިއޮތީ އައިސްފަ.\nނޮވެމްބަރު 27, 2020 19:19\nކަލޭމެން ތި އިސްލާމްދީނާއިދެކޮޅު ހުރިހާކަމެއް ފަތުރާ ބައެއް\nމަނިކުފާނު ނޫންތޯ ތިވިދާޅުވީ މީހުންދިރިއުޅޭ ރަށްރަށުގަ ވަކި ސަރަހައްދެއް ރާވިއްކުމަށް ކަނޑައައެޅުމަށް ތާއީދު ކުރާވާހަކަ، އެއްފަސްގަނޑެއްގަ އެކަންކުރާނަމަ އެއީ މީހުންދިރި އުޅޭރަކަށް ނުވަނީތޯ؟ އެ ރަށެއްގައި ކަނޑައެޅޭ ވަކި ހާއްސަ ސަރަހައްދެއްގައި އެ ތަކެތި ލިބޭނެ އިންތިޒާމެއް ހަމަޖައްސަން ޖެހޭ ކަމަށް ޝިޔާން ވިދާޅުވިއެވެ\nނޮވެމްބަރު 27, 2020 20:22\nނޮވެމްބަރު 28, 2020 09:26\nމިސަރުކާރު 5އަހަރުވަންދެން އޮތިއްޔާ ތިޔަކަން ކުރާނެ. މުޖައްރިބު.\nނޮވެމްބަރު 27, 2020 19:25\nނޮވެމްބަރު 27, 2020 19:32\n" މީހުން ދިރިއުޅޭ ރަށްރަށުގެ ފަޅުތެރޭގައި ނުވަތަ އެ ރަށެއްގައި ކަނޑައެޅޭ ވަކި ހާއްސަ ސަރަހައްދެއްގައި އެ ތަކެތި ލިބޭނެ އިންތިޒާމެއް ހަމަޖައްސަން ޖެހޭ ކަމަށް ޝިޔާން ވިދާޅުވިއެވެ." ކީކެތަ މިކަޔަނީ ހޭބުއްދި ފިލަފަ ހުރެގެން އަޅެފަހެ ، ރަށުގެ ވަކިތަނަކަށްވިޔަސް ރަށުގެ ފަޅުތެރެއަށް ވިޔަސް އެވަނީ ހަމަ މީހުން ދިރިއުޅޭ ރަށަކަށް ކަމެއް ހަމަ ނޭގެނީތަ ނޫނީ ނުބައި ނުލަފާ ކަމުން އަދިވެސް މީހުނަށް އޮޅުވަލަން މަސައްކަތް ކުރަނީތަ ، މަށަށްހީވަނީ ބުއްޅަބޭ ގޮތަށް މީވެސް ހިނދުކޮޅު އަންނަ ސޮރެއްހެން އެހެންނާފަހެ ، ކައިގެންނޭ ފުރަނީ ނުކައެއް ނުފުރަނަމޭ ދޮއްތަ މިކިޔަނީ\nނޮވެމްބަރު 27, 2020 20:11\nދޮންކަލޯ ހިންޏަށް ހަކުރު އޮޅުވާލަންދޯ.\nސާބަހޭ. ޤިޔާމަތް މަޙްޝަރު ދުވަހުން ހިސާބު ވެލެވޭނެ. ޖަޒާލިބޭނެ .އިންސާފުގެ ތިލަފަތުގެ މީޒާނުން އެކަކަށް ވެސް ބޭއިންސާފެއް އެދުވަހު ނުކުރެވޭނެ. އެއީ ހިސާބު ބެލެވޭ ދުވަސް. މީ ޢަމަލުގެ ދުވަސް. އެދުވަހުން އެއްރައީސެއްވެސް އެއްމެމްބަރެއްވެސް ޒިންމާ ނަގާކަށް ނުހުންނާނެ. ސީދާ ތިމާ ޖަވާބުދާރީ ވާންޖެހޭނީ. މީހަކު ބުނާހާކަމަކަށް ނުހެއްލޭ. ހެއްލުމަކީ ގެއްލުމެއް ދަރިންނޭ\nނޮވެމްބަރު 27, 2020 20:30\nމަޖުލީހުގައި ޤުރުއާނުގެ އާޔަތް ކިޔުން މަނާ. ބަނގުރާވިއްކުމަށް ބަހުސްކުރުން ހުއްދަ.\nނޮވެމްބަރު 27, 2020 20:31\nމުޅިރާއްޖޭގައި ވެސް ރާވިއްކުން މަނާކުރަންވީ. މީހުންދިރިއުޅޭ ރަށްރަށުގައި ހިންގަންޖެހޭނީ އިސްލާމިކް ފަތުރުވެރިކަން. އެއްގޮތަކަށްވެސް ޕްރައިވެޓް ބީޗް ހަދައިގެންވެސް ނުވާނެ\nނޮވެމްބަރު 27, 2020 20:39\nފަޅުތަކުގައި ޕްރައިވެޓް ޕެލަސް އެޅޭއިރު ދެއްތޯ ، ކޮންވާހަކައެއްތޯ؟ އިތުރަށް ދައްކަންއޮތީ\nނޮވެމްބަރު 27, 2020 20:41\nކާލޭ ކީއެއްޗެއް ކީގޮތަށް ގެނެފައި އެއޮތީ! ކޮންވާހަކައެއް ދައްކާކަށް!\nނޮވެމްބަރު 27, 2020 20:42\nބަލަ ޝިޔާން މީޑީޔާތަކަށް ނޯޅޭ ކަލޭދެއްކި ވާހަކަ މަޖިލީހުގެ ޖަލްސާއެއްގަ ލިއިވްކޮއް ދައްކަމުންދިޔަ ޕޮރުގްރާމެއްގަ ދެއްކިވާހަކައެއީ މީހާހަމަބުއްދީގަހުރެގެންނޫން ޖަލްސާތަކައްދަނީ ބުއްދީގެ އެއްކިބަ ފާޚާނާތެރޭބާއްވާފަ ދަނީ ކަލޭދެއްކިވާހަކަ ރާއްޖޭގެ ރައްޔިތުން އަޑުއަހަނަތިބީ\nނޮވެމްބަރު 27, 2020 20:43\nގިޓާ ކަލޭ ދޮގުނުހަދާ. އަންނިގެ ޕަޕެޓެއް ކަލެޔަކީ ، ތިޔަ އެއްޗެއް ނުވިއްކިޔަސް ލޯކަލް ޓުއަރިޒަމް ހިންގޭނެކަން ވަރަށް ސާފު ، ލާދީނީ މީހުންނާއި ޖެހި ތިހިރަ ހަލާކު ވަނީ\nނޮވެމްބަރު 27, 2020 21:11\nދިވެހިބަހުންދައްކާވާހަކަ އޮޅޭހާގަމާރުންނެއް ނޫންހުރިހާދިވެހިންނަކީ މިކަހަލަކޮންމެބީތާ އަކައްހީވަނީ ތިމާކޮންމެވާހަކައެއްދަށްކާފައި ނޫސްތަކުންއޮޅުވާލީއޭބުނީމާ ތިމާމެންމެން ދެއްކިވާހަކައިންސަލާމަތްވީކަމަށް. އެހެންވެއޭ ބުނަނީ ބަސްބުނުމުގެ ކުރިންބަހަކީތިމާގެއަޅެކޭ. ބަސްބުނުމަށްފަހު ތިމާއަކީބަހުގެއަޅެކޭ.\nނޮވެމްބަރު 27, 2020 21:30\nތީހަމަ ރައްޔިތުން ކުރިމަތީގަ އިސްތިއުފާ ދީފީމޭ ބުނެފަ ފަހުދުވަހު ބުނީ ބޮލުގަ ބަޑިޖައްސާގެންކަމައް އިސްތިއުފާދިނީ ގިޓަޔައްވެސް ތިވީ އެވަރު\nނޮވެމްބަރު 27, 2020 21:40\nރާ ބޯ މީހުން، އެ ހުއްދަ ކުރާން ގޮވާނީ. ދެން ކަލޭއަކަށް ވޯޓެއް ނުލާނެ. އެއްވެސް މީހަކު. ބޮޓެއް ތީ.\nނޮވެމްބަރު 27, 2020 21:47\nރެނދު ބެލޫނު ކަލްޓަކީ ބަނގުރަލާ ދެކޮޅު ބައެއް ނޫން! އޮޅުވާލަން ނޫޅޭ.\nނޮވެމްބަރު 27, 2020 21:48\nމީހުން އުޅޭ ރަށްރަށުގެ ގިފިލިތެރޭ ވިއްކީމަ އޯކޭ ވާނެ ކަންނޭގެ\nނޮވެމްބަރު 27, 2020 22:03\nއެންމެ ސުވާލެއް ބުނެދީބަލަ އެވާހަކަ ކަލޭ މަޖްލިހުގަދެއްކިއިރު ހުރީބުއްދިސަލާމަތުންތަ ނޫނީ ހިނދުކޮޅުގަތަ\nނޮވެމްބަރު 28, 2020 00:34\nމީނާއަކީ އުޑެއް ބުޑެއް ދަންމަ މީހެއްނޫން ތަނެއްގަހުރި ޖާހިލެއް އެހެއްވީމަ ކޮންމެފަދަ ވާހަކައެއްވެސް ދައްކާފާނެ\nނޮވެމްބަރު 28, 2020 05:36\nލާމަކަޒީ ޤާނޫނުގައި ވާގޮތަށް ރަށެއްގެ ފަޅުވެސްވަނީ ރަށުގެ އިހްތިޞާޞްގެ ތެރޭގައި އެހެންކަމުން އޭގެ މާނައަކީ ބަނގުރާ ތި ވިއްކަން ހުއްދަދެނީ ރަށްރަށުގައި\nނޮވެމްބަރު 28, 2020 10:36\nމިސޮރަށް ކިޔަންވީ ބަނގުރާޝިޔާމް\nނޮވެމްބަރު 28, 2020 10:42\nކަލޭ ހީކުރީ ދިވެހިން މީ ގަމާރުން ކަމައް ތަ ؟\nނޮވެމްބަރު 28, 2020 10:58\nމީނަ މަޖްލިހަށް ވެއްދި ރައްޔަތުންނަށް ސާބަސް.\nނޮވެމްބަރު 28, 2020 11:26\nމަކަރުވެރި ކަމާއެކު މި މީހުން ފުރަތަމަ ނެރުނީ އެމްޑީއެން ރިޕޯޓް ދެން މިބުނަނީ ރަށްރަށުގައި ރާ ވިއްކަން ހުއްދަ ދޭން. މިއީ ދިވެހިން ތިބިގޮތް ޓެސްޓް ކުރަން ކުރާ ކަންތައް. މީހުން ހަޅޭއްފަޅޭއް ޖަހައިގަތީމަ މިބުނަނީ އޮޅުވާލީއޭ ތިމަންމެން އެހެން ނުކިޔަމޭ. އަހަރެމެން މިއީ މޮޔައިން ކަމަށްތަ ލާދީނީ އެމްޑީޕީ ހީކުރަނީ.


ފިތުނަތައް ފާޅުވާހިނދު ދީނުގައި ޘާބިތުވުން – DhiSalafiyyah\nމިއީ 25 ރަބީޢުލްއާޚިރު 1439 ވީ ހުކުރު ދުވަހު މަސްޖިދުއް ނަބަވީގައި ދެއްވި ޚުޠުބާގެ ޚުލާޞާ\nޚުޠުބާ ދެއްވީ: الشيخ صلاح البدير – حفظه الله –\n* ﷲ އަށް ތަޤުވާވެރިވާށެވެ. ފަހެ، ތަޤުވާއަކީ ޢިއްޒަތެކެވެ. އަދި ރައްކާތެރިކަމެކެވެ. އަދި ފާފައަކީ ސުންޕާކަމެކެވެ. އަދި ހަލާކުރަނިވި އެއްޗެކެވެ. ﷲ ތަޢާލާ ވަޙީކުރައްވާފައިވެއެވެ.\nމާނައީ: “އޭ އީމާންވެއްޖެ މީސްތަކުންނޭވެ! އެއިލާހަށް ތަޤުވާވެރިވުން ޙައްޤުވެގެންވާ ގޮތުގައި ތިޔަބައިމީހުން ﷲ އަށް ތަޤުވާވެރިވާށެވެ! އަދި، މުސްލިމުން ކަމުގައިވާ ޙާލުގައި މެނުވީ، ތިޔަބައިމީހުން މަރުނުވާހުށިކަމެވެ!”\n* ދުނިޔޭގައި އެއްވެސް މީހަކު އަބަދަކު ދެމި ނުހުންނާނެއެވެ. މީސްތަކުންނަކީ ދަތުރުވެރިންނެވެ. ޒަމާނަކީ ރޭދުވާ ބަދަލުވަމުންދާ ދިޔުމެވެ. މަރަކީ އަންނާނެ އެއްޗެކެވެ. އަދި އެވަނީ ނުހަނު ގާތުގައެވެ.\n* ދުވަސްތައް ވަރަށް ބާރަށް ދެއެވެ. އަހަރެމެންނާއިގެން މާޒީވެދެއެވެ. ކޮންމެ ދުވަހަކުމެ އުންމީދުތަކެއް ނިމުމަކަށް އާދެއެވެ.\n* އޭ ޣާފިލުވެފައިވާ މީހާއެވެ! އަހަރެމެންނަކީ އިންސާނުންކަން ހަނދާން ނެތުނީ ހެއްޔެވެ؟! އަހަރެމެން މިވަނީ ދަތުރެއްގެ މަތީގައެވެ. ދާން އޮތް މަންޒިލަކީ ޤަބުރެވެ. މަރު އައިސް އަހަރެމެން ވަށާލާނެއެވެ. އަދި އަލުން ދިރުއްވުމުން އަހަރެމެން އެއްތަންކުރުވާނެއެވެ. އަދިވެސް ބިރުވެތިވާންވީ ވަޤުތު ނުޖެހެނީ ހެއްޔެވެ. ރޭ އަޅުކަން އެބަ ކުރެވޭ ހެއްޔެވެ؟!\n* ﷲ ތަޢާލާ ވަޙީކުރައްވާފައިވެއެވެ.\n﴿وَمَا جَعَلْنَا لِبَشَرٍ مِنْ قَبْلِكَ الْخُلْدَ أَفَإِنْ مِتَّ فَهُمُ الْخَالِدُونَ (34) كُلُّ نَفْسٍ ذَائِقَةُ الْمَوْتِ وَنَبْلُوكُمْ بِالشَّرِّ وَالْخَيْرِ فِتْنَةً وَإِلَيْنَا تُرْجَعُونَ (35)﴾ [الأنبياء: 34، 35]\nމާނައީ: “ތިމަންއިލާހު، ކަލޭގެފާނުގެ ކުރިޔަކުންވެސް އާދަމުގެދަރިޔަކަށް (މަރުނުވެ) ދެމިހުރުމެއް ނުލައްވަމެވެ. ފަހެ، ކަލޭގެފާނު އަވަހާރަވެއްޖެނަމަ، އެއުރެންނީ ފަހެ، ދެމިތިބޭނޭ ބަޔެއް ހެއްޔެވެ؟  ކޮންމެ ނަފްސަކީވެސް މަރުގެރަހަ ލިބިގަންނާނޭ އެއްޗެކެވެ. އަދި ނުބައިގޮތާއި ހެޔޮގޮތް މެދުވެރިކުރައްވައި، ތިމަންއިލާހު ތިޔަބައިމީހުން އިމްތިޙާނުކުރައްވައި ގޮތްބައްލަވަމެވެ. އަދި ތިޔަބައިމީހުން ރުޖޫޢަކުރައްވާހުށީ، ތިމަންއިލާހުގެ ޙަޟްރަތަށެވެ. ”\n* މިއަދު ތިބާ ކުރުމަށް އެދޭކަމެއް ކުރެވިދާނެއެވެ. އަދި މާދަމާ ތިބާ މަރުވުމުން ގަލަންތައް އުފުލޭނެއެވެ.\n﴿وَتُوبُوا إِلَى اللَّهِ جَمِيعًا أَيُّهَ الْمُؤْمِنُونَ لَعَلَّكُمْ تُفْلِحُونَ﴾ [النور: 31]\nމާނައީ: “ތިޔަބައިމީހުން އެންމެން ﷲ އަށް ތައުބާވާށެވެ! (އެއީ) ތިޔަބައިމީހުން ދިންނަވައި، ނަޞީބު ލިބުމަށްޓަކައެވެ.”\n* އަބޫ މޫސާ رضي الله عنه ގެ އަރިހުން ރިވާވެގެން އައިސްފައިވެއެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ.\n«إِنَّ اللهَ عَزَّ وَجَلَّ يَبْسُطُ يَدَهُ بِاللَّيْلِ لِيَتُوبَ مُسِيءُ النَّهَارِ، وَيَبْسُطُ يَدَهُ بِالنَّهَارِ لِيَتُوبَ مُسِيءُ اللَّيْلِ، حَتَّى تَطْلُعَ الشَّمْسُ مِنْ مَغْرِبِهَا» [أخرجه مسلم]\nމާނައީ: “ދުވާލު ފާފަކުރާ މީހުންނަށް ތައުބާ ލެއްވުމަށްޓަކައި ރޭގަނޑު، ﷲ ތަޢާލާ އެއިލާހުގެ އަތްޕުޅު ހުޅުވާލައްވައެވެ. އަދި ރޭގަނޑު ފާފަކުރާ މީހުންނަށް ތައުބާ ލެއްވުމަށްޓަކައި ދުވާލު، ﷲ ތަޢާލާ އެއިލާހުގެ އަތްޕުޅު ހުޅުވާލައްވައެވެ. އަދި ހުޅަނގު ފަރާތުން އިރު އަރައްޖައުމަށް ދާންދެން، މިގޮތަށް މިކަން ކުރިއަށް ދެއެވެ.”\n﴿قُلْ يَاعِبَادِيَ الَّذِينَ أَسْرَفُوا عَلَى أَنْفُسِهِمْ لَا تَقْنَطُوا مِنْ رَحْمَةِ اللَّهِ إِنَّ اللَّهَ يَغْفِرُ الذُّنُوبَ جَمِيعًا إِنَّهُ هُوَ الْغَفُورُ الرَّحِيمُ﴾ [الزمر: 53]\nމާނައީ: “ކަލޭގެފާނު ވިދާޅުވާށެވެ! އެއުރެންގެ އަމިއްލަ ނަފްސުތަކުގެ މައްޗަށް ފާފައިން އިސްރާފު ކޮށްފައިވާ، ތިމަންއިލާހުގެ އަޅުތަކުންނޭވެ! ތިޔަބައިމީހުން ﷲގެ ރަޙުމަތުން އުންމީދު ކަނޑައިނުލާށެވެ! ހަމަކަށަވަރުން، ﷲއީ، އެންމެހާ ފާފަތައްފުއްސަވާ އިލާހެވެ. ހަމަކަށަވަރުން އެއިލާހީ ގިނަގިނައިން ފާފަފުއްސަވާ، ރަޙީމްވަންތަ އިލާހެވެ.”\n* ﷲ އަށް ތަޤުވާވެރިވާށެވެ. އަދި އެއިލާހަށް ކިޔަމަންތެރިކަން އަދާކުރާށެވެ. އަދި އެއިލާހަށް ނުކިޔަމަންތެރި ނުވާށެވެ. ﷲ ތަޢާލާ ވަޙީކުރައްވާފައިވެއެވެ.\nމާނައީ: “އޭ އީމާންވެއްޖެ މީސްތަކުންނޭވެ! ތިޔަބައިމީހުން ﷲ އަށް ތަޤުވާވެރި ވާށެވެ! އަދި ތެދުވެރިންނާ އެކުގައި، ތިޔަބައިމީހުން ވާށެވެ!”\n* އަޅުގަނޑުމެންނަށް ލިބިފައިވާ އެންމެ އަގުހުރި އެއްޗަކީ އަޅުގަނޑުމެންގެ ދީނެވެ. އެއީ ދެދުނިޔޭގައިވެސް އަޅުގަނޑުމެންނަށް ލިބިފައިވާ ޝަރަފެވެ.\n* ފިތުނައިގެ ކޯރުތައް ދައުރުކުރަން ފަށައިފިއެވެ. އަދި އެކަމުން ގެއްލުންތައް ކުރިމަތިވާން ފަށައިފިއެވެ. އަދި ހަރުފަތައް އުސްތަންތަނުގައި ހޮރުހަދައިފިއެވެ. އަދި ބިމުއަޑީގައި އޮވެގެންވެސް ވިހަލާންފަށައިފިއެވެ. ނަގުލަންދާށިތައް ސިއްރިއްޔާތުގައި ކަންފަތްތަކަށް ވަންނަންފަށައިފިއެވެ. އަދި ވިހަލާ ސޫފިތައް ހިލަތައް ދޮށުގައި ބިސްއަޅަން ފަށައިފިއެވެ. (މިޖުމުލަތަކުގައި ޝައިޚު މިޘާލު ޖައްސަވާފައި އެވަނީ ނުބައިކަމުގެ އަހުލުވެރިން ޢާންމުވެފައިވާ މިންވަރަށެވެ.)\n* މިދުނިޔޭގައި ހިނގާ ކަންތައްތައްވަނީ މުޞީބާތްތަކާއި ފިތުނަތަކާ ދެމެދުއެވެ. މުޞީބާތްތަކަށް ކެތްތެރިކަން ތައްޔާރުވާށެވެ.\n* ޙުޛައިފާ رضي الله عنه ވިދާޅުވިއެވެ.\n“ތިބާގެ ދީން ތިބާއަށް އެނގިއްޖެނަމަ، އޭގެ ސަބަބުން ތިބާއަށް ގެއްލުމެއް ނެތެވެ. ފިތުނަވެރިކަމަކީ ޙައްޤާއި ބާޠިލުވަކިކުރަން ނޭނގުމެވެ. އަދި އެއިން ތަބާވާނީ ކޮން އެއްޗެއްކަމެއް ނޭނގުމަކީ އެއީ ފިތުނަވެރިވުމެވެ.” [أخرجه ابن أبي شيبة]\n* އަދިވެސް އެކަލޭގެފާނު ވިދާޅުވިއެވެ.\n“ތިބާ ތިޔަހުރީ ފިތުނަވެރިވެފައިތޯ ދެނެގަންނަށް އެދޭނަމަ ދަންނާށެވެ. ފަހެ މީގެ ކުރިން ޙަރާމް ކަމެއްކަމުގައި ދެކުނު ކަމެއް އެއީ ޙަލާލުކަމެއްކަމުގައި މިހާރު ދެކޭތޯ ބަލާށެވެ. އެފަދައިން ދެކޭނަމަ އެވަނީ ފިތުނައިގައި ޖެހިފައެވެ. އަދި ކުރިން ޙަރާމްކަމަށް ދެކުނުކަމެއް އެއީ ޙަލާލުކަމެއްކަމުގައި މިހާރު ދެކޭނަމަވެސް އެވަނީ ފިތުނައިގައި ޖެހިފައެވެ.” [أخرجه الحاكم]\nމީގެ މުރާދަކީ ހަވާނަފްސަށް ތަބާވެ އަދި އެދޭ އެދުންތަކާ އެއްގޮތަށް ދީނީ ރައުޔު ބަދަލުކުރުމެވެ. އެއީ އެއްވެސް ދަލީލެއް ނެތި ނުވަތަ ދިރާސާކުރުމެއް ނެތި ބަދަލުކުރާކުރުމެވެ.\n* އަބޫ ބަކުރު رضي الله عنه ވިދާޅުވިއެވެ.\n“ﷲ ގެ ރަސޫލާ صلى الله عليه وسلم ޢަމަލުކުރެއްވި އެއްވެސް ކަމަކަށް ޢަމަލުނުކޮށް ތިމަންކަލޭގެފާނު ދޫނުކުރައްވަމެވެ. ހަމަކަށަވަރުން އެކަލޭގެފާނުގެ އަމުރުފުޅެއްދޫކޮށްލައިފިނަމަ ތިމަންކަލޭގެފާނު މަގުފުރެދިގެން ހިނގައިދާނެކަމަށް ބިރުފުޅުގަންނަމެވެ.”\n* އަޅުތަކުންނޭވެ! ފަހެ، ﷲ ގެ ފޮތާއި ރަސޫލުﷲ صلى الله عليه وسلم ގެ ސުންނަތުގައި ތިޔަބައިމީހުން ޘާބިތުވާށެވެ. އަދި ދީނާއި ޝަރީޢަތުގެ އަސާސްތަކާއި އަޚްލާޤީ މިންގަނޑުގައި ހިފަހައްޓާށެވެ. އަދި މަގުފުރެދިފައިވާ ފިތުނަވެރިންނަށް ރައްކާތެރިވާށެވެ.\n﴿وَاحْذَرْهُمْ أَنْ يَفْتِنُوكَ عَنْ بَعْضِ مَا أَنْزَلَ اللَّهُ إِلَيْكَ﴾ [المائدة: 49]\nމާނައީ: ” އަދި ﷲ، ކަލޭގެފާނަށް ބާވައިލެއްވި ބައެއް އާޔަތުން އެއްކިބާކޮށްފާނެކަމަށް، އެއުރެންނާމެދު ކަލޭގެފާނު ރައްކާތެރިވެ ވަޑައިގަންނަވާށެވެ!”


Croatia ai Switzerland World Cup ah\nކޮރޭޝިއާ އާއި ސްވިޒަލޭންޑް ވޯލްޑްކަޕަށް\nވޯލްޑްކަޕްގެ ޖާގަ ހޯދުމަށްފަހު ކޮރޭޝިއާގެ ކުޅުންތެރިންނާއި އޮފިޝަލުން އުފާ ކުރަނީ ---\nދެ ވަނަ ލެގްގައި ކުޅުނު މެޗުތަކުން ނަތީޖާ ނުނެރެވުނަސް ފުރަތަމަ ލެގްގައި މޮޅުވެފައި ވުމުން ކޮރޭޝިއާ އާއި ސްވިޒަލޭންޑް ވޯލްޑް ކަޕުން ޖާގަ ހޯދައިފި އެވެ.\nގްރީސްގެ ވެރިރަށް އެތެންސްގައި އެގައުމާ ދެކޮޅަށް ކޮރޭޝިއާ ކުޅުނު ދެ ވަނަ ލެގް މެޗު ނިމުނީ ލަނޑެއް ނުޖެހި އެއްވަރު ވެގެން ނެވެ. ނަމަވެސް މިދިޔަ ބުރާސްފަތި ދުވަހުގެ ރޭ ކޮރޭޝިއާގައި ކުޅުނު މެޗު ކޮރޭޝިއާ ކާމިޔާބު ކުރީ 4-1 ންނެވެ.\nރޭގެ މެޗުގައި ވެސް ލަނޑު ޖަހާނެ ރަނގަޅު ފުރުސަތެއް އީވާން ޕެރިސިޗް އަށް ލިބިގެން ދިޔަ އެވެ. އޭނާ ފޮނުވާލި ބޯޅަ އަމާޒުވީ ގޯލް ދަނޑި އަށެވެ. ފުރަތަމަ ލެގް މެޗުގައި ކޮރޭޝިއާ ކާމިޔާބު ކުރި ހަތަރު ލަނޑުގެ ތެރެއިން ދެ ލަނޑު ކާމިޔާބު ކުރީ ޕެރިސިޗްއެވެ.\nފުރަތަމަ ލެގް މެޗުގައި އާދައިގެ ކުޅުމެއް ފެނުނަސް، ރޭގެ މެޗުގައި، ގްރީސްގެ ފަރާތުންވެސް ވަނީ ކުރިއެރުން ފެނިފަ އެވެ. ނަމަވެސް، ތިން ލަނޑުގެ ލީޑެއް އަނބުރަލުމުގެ ގާބިލު ކަމެއް ގްރީސްއަކަށް ނުލިބުނެވެ.\nމިއީ ކޮރޭޝިއާ ވޯލްޑް ކަޕަށް ކޮލިފައިވި ފަސް ވަނަ ފަހަރެވެ. ކުރިން ޔޫގޮސްލޭވިއާ ބައެއްގެ ގޮތުގައި އޮތް ކޮރޭޝިއާގެ ފުރަތަމަ ވޯލްޑްކަޕަކީ 1998 ގައި ފްރާންސްގައި ބޭއްވި ވޯލްޑްކަޕެވެ. އެ މުބާރާތުގެ ތިން ވަނަ އެ ޓީމުން ހޯދި އެވެ. އޭގެ ފަހުން 2010 ވަނަ އަހަރުގެ ވޯލްޑްކަޕް ފިޔަވައި ހުރިހާ ވޯލްޑްކަޕުން އެ ޓީމު ދަނީ ޖާގަ ހޯދަމުންނެވެ.\nސްވިޒަލޭންޑްވެސް ވޯލްޑް ކަޕް ޖާގަ ހޯދީ، ފުރަތަމަ ބުރުގައި ކުޅުނު މެޗުން މޮޅުވެގެން ނެވެ. އުތުރު އަޔަލޭންޑާ ދެކޮޅަށް ކުޅުނު ދެ ވަނަ ލެގް މެޗު ނިމުނީ ލަނޑެއް ނުޖެހި އެއްވަރު ވެގެން ނެވެ. ރޭގެ މެޗުގައި އެޑްވާންޓޭޖް އޮތީވެސް އަމިއްލަ ދަނޑުގައި ކުޅެމުން ދިޔަ ސްވިޒަލޭންޑަށެވެ.\nތިރިސް އެއް އަހަރު ފަހުން ވޯލްޑް ކަޕަށް ދިއުމަށް އުތުރު އަޔަލޭންޑް ކުރި އުންމީދަށް ހުރަސް އެޅުނީ ފުރަތަމަ ލެގް ގައި އަމިއްލަ ދަނޑުގައި ސްވިޒަލޭންޑް ހިފަހައްޓާ ނުލެވުމުން ނެވެ. އަދި ރޭ ރަށުން ބޭރުގައި ކުޅެން ޖެހުމުން އެކަމަށް ކުރަން ޖެހޭ މަސައްކަތް ބޮޑުވެގެން ދިޔަ އެވެ.\nމިއީ ސްވިޒަލޭޏްޑް ވޯލްޑްކަޕްގައި ވާދަ ކުރާ 11 ވަނަ ފަހަރެވެ. 2006 ވަނަ އަހަރުގެ ފަހުން އެ ޓީމުން އަންނަނީ ގަވާއިދުން ވޯލްޑްކަޕުން ޖާގަ ހޯދަމުން ނެވެ. ވޯލްޑްކަޕްގައި އެޓީމުގެ އެންމެ ރަނގަޅު ރެކޯޑެއް އޮތީ 1954 ވަނަ އަހަރު އަމިއްލަ ގައުމުގައި ބޭއްވި ވޯލްޑްކަޕްގައެވެ. އެ މުބާރާތުގެ ކްއާޓާ ފައިނަލަށް އެ ޓީމު ދަތުރު ކުރި އެވެ.


މުއުމިން ޑީއާރުޕީން ވަކިވެ، ޒަމްބެ ޕީޕީއެމް އަށް\nމުއުމިން ޑީއާރުޕީން ވަކިވެ، ޒަމްބެ ޕީޕީއެމް އަށް\nބ. އަތޮޅު ކައުންސިލުގެ މެންބަރު ހުަސައިން ޒަމީލު ރޭ ޕީޕީއެމް އަށް ސޮއިކުރައްވަނީ. ކައުންސިލު މެންބަރު މުއުމިންވަނީ ޑިއާރުޕީން ވަކިވުމަށް ހުށަހަޅާފައި\nޑީއާރުޕީ ޓިކެޓްގައި ބ. އަތޮޅު ކައުންސިލަށް އިންތިހާބުވި، އަބްދުލްމުއުމިން އާދަމް އާއި ހުސައިން ޒަމީލް (ޒަމްބެ) ޑީއާރުޕީން ވަކިވެވަޑައިގެންފި އެވެ.\nމުއުމިން މިރޭ އީޓީއަށް ވިދާޅުވީ އޭނާ ޑީއާރުޕީން ވަކިވުމަށް މިއަދު ސިޓީ ފޮނުވާފައިވާނެ ކަމަށެވެ. އަދި ވިދާޅުވީ ޑީއާރުޕީން ވަކިވެ ކައިރި މުސްތުބަލެއްގައި ޕާޓީއަކާ ގުޅުމުގެ ވިސްނުމެއް ނުގެންގުޅުއްވާ ކަމަށެވެ.\nޒަމްބެ ޕީޕީއެމް އަށް ސޮއިކުރައްވާފައިވަނީ ރޭ ގިނަ އަދަދެއްގެ ކައުންސިލަރުން އެ ޕާޓީއަށް ސޮއިކުރެއްވުމަށް ޕީޕީއެމްގެ އޮފީހުގައި ޕީޕީއެމްގެ އިންތިގާލީ ރައީސް މައުމޫން އަބްދުލް ބައިވެރިވެވަޑައިގެންނެވި ރަސްމިއްޔާތެއްގަ އެވެ.\nއެ ރަސްމިއްޔާތުގައި މައުމޫން ވިދާޅުވީ ގިނަ ކައުންސިލަރުންތަކެއް ޕީޕީއެމްއާ ގުޅިވަޑައިގަތުމަކީ އެ ޕާޓީ އަށް ލިބޭ ވަރަށް ބޮޑު ކުރިއެރުމެއް ކަމަށެވެ. އަދި ޕީޕީއެމްގެ މަގުބޫލުކަން ދުވަހެއް ދުވަހަކަށް އިތުރުވަމުން އަންނަކަން ފާހަގަކުރައްވައި އެ މަނިކުފާނު ވިދާޅުވީ އެއީ އަބަދުވެސް ރައްޔިތުންގެ ފައިދާއަށް މަސައްކަތް ކުރާ ޕާޓީއެއް ކަމަށެވެ.\nޖެނުއަރީ 14, 2013 at 8:38 am\nއަބަދުވެސް އެތޯ ރަގަޅީ ، މިތޯ ރަގަޅީ ބަލަބަލަ ތިބެނީ ، މިއަދު PPM މާދަމާ JM ކީއްކުރާނީ ސިޔާސީ ބޭފުޅުންނަކީ އަބަދުވެސް ފެން އޮތްތަނަކަށް ދުވަން ތިބޭބައެއް…


Male' City gai imaaraaiy kurumai viyafaari kurun vaki gadithakakah manaa kuranee\nމާލޭގައި އިމާރާތް ކުރުމާއި ވިޔަފާރިކުރުން ވަކި ގަޑިތަކަކަށް މަނާކުރަނީ\nމާލޭގެ މާރުކޭޓު ސަރަހައްދުގައި މީހުންތަކެއް މާސްކް އަލައިގެން -- ފޮޓޯ: އަބްދުﷲ ޝަފީއު (އަބޯ) | އަވަސް\nކޮވިޑް-19 ފެތުރުން ކޮންޓްރޯލް ކުރުމުގެ ގޮތުން އަންނަ ބުރާސްފަތި ދުވަހުން ފެށިގެން މާލެ ސަރަހައްދުގައި އިމާރާތް ކުރުމާއި ވިޔަފާރި ކުރުން ވަކި ގަޑިތަކަކަށް މަނާ ކުރުމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ނިންމައިފި އެވެ.\nއެޗްޕީއޭ އިން ބުނީ މާލެއާއި، ވިލިމާލެ އަދި ހުޅުމާލޭގައި ހިންގާ ފިހާރަތައް ރޭގަނޑު 11:00 އިން ފެށިގެން ހެނދުނު 6:00 އަށް ބަންދު ކުރަން ޖެހޭނެ ކަމަށެވެ. މިހާރު ވެސް ގިނަ ފިހާރަތައް އެ ވަގުތަށް ބަންދު ކުރި ނަމަވެސް މާލެ ސަރަހައްދުގައި ބައެއް ފިހާރަތަކުން އެ ވަގުތުތަކުގައި ވެސް ހިދުމަތް ދެ އެވެ.\nމީގެ އިތުރުން މާލެ ސަރަހައްދުގެ އެ ތިން ރަށުގައި ހިންގާ ކެފޭ އާއި ރެސްޓޯރަންޓް ފަދަ ކާބޯތަކެތީގެ ހިދުމަތްތައް ދޭ ތަންތަނުން ޓޭކްއަވޭގެ ހިދުމަތް ދިނުން ރޭގަނޑު 12:00 އިން ހެނދުނު 6:00 އަށް މެދުކަނޑާލަން ޖެހޭނެ ކަމަށް އެޗްޕީއޭއިން ބުންޏެވެ. މިހާރު ވެސް ކާބޯތަކެތީގެ ހިދުމަތް ދޭ ތަންތަނުގައި މީހުން ތިބުން އޮތީ މަނާކޮށްފަ އެވެ.\nމާލެ ސަރަހައްދުގެ ތިން ރަށުގައި ހިނގަމުންދާ އިމާރާތް ކުރުމުގެ މަސައްކަތްތައް ވެސް ހަވީރު 5:00 އިން ފެށިގެން ހެނދުނު 6:00 އަށް ކުރިއަށް ގެންދިއުން މަނާ ކުރެވޭނެ ކަމަށް އެޗްޕީއޭއިން ބުންޏެވެ. ކޮންމެ ދުވަހެއްގެ ހަވީރު 5:00 އިން 8:00 އަށް އާންމުކޮށް މަގުމަތީގައި އުޅުން ވެސް މަނާ ކުރަން ވަނީ ނިންމައިފަ އެވެ.\nދުނިޔޭގައި ފެތުރެމުންދާ ކޮވިޑް-19 ގެ ބަލި ރާއްޖޭން ވެސް ފެނުމާ ގުޅިގެން ރާއްޖޭގައި ސިއްހީ ކުއްލި ހާލަތު އިއުލާންކޮށް ރައްކާތެރިކަމުގެ ގިނަ ފިޔަވަޅުތަކެއް ދަނީ އަޅަމުންނެވެ. މިހާރު ވެސް މާލެ ސަރަހައްދުގެ ކުޅިވަރު ކުޅޭ ތަންތަނާއި ޖިމްތަކާއި ސިނަމާތަކާއި ޕާކްތަކާއި މައިޒާންތައް ބަންދުކޮށްފައިވާއިރު، މިސްކިތްތަކުގައި ޖަމާއަތުގައި ނަމާދު ކުރުން ވަނީ ހުއްޓާލައިފަ އެވެ.\nރާއްޖޭން މިހާތަނަށް ކޮވިޑް-19 އަށް ޕޮޒިޓިވްވީ 18 މީހެކެވެ. އޭގެ ތެރޭގައި ހިމެނޭ ތިން ދިވެހިންނާއި ބޭރަށް ފުރައިގެން ދިޔަ އިޓަލީ ދެ ޓޫރިސްޓުން ފިޔަވައި ދެން ތިބި މީހުން ވަނީ ބަލިން ރަނގަޅުވެފަ އެވެ. ބަލިން ރަނގަޅުވި މީހުނަކީ ވެސް ބިދޭސީންނާއި ޓޫރިސްޓުންނެވެ.\nމިހާތަނަށް ވެކްސިންއެއް ޔަގީން ކުރެވިފައި ނުވާ ކޮވިޑް-19 ގެ ބަލި ދުނިޔޭގެ އެކި ކަންކޮޅުތަކުގައި ހަލުވި ކަމާ އެކު ފެތުރެމުންދާއިރު، ދުނިޔޭގެ ގިނަ ގައުމުތަކުގައި ދަނީ މަގުމަތީގައި ނޫޅެވޭ ގޮތަށް ކާފިއު ހިންގަމުންނެވެ. އަދި އާންމުކޮށް އެއްވެ އުޅޭ ތަންތަން ވަނީ ބަންދުކޮށްފަ އެވެ.\nހުޅުމާލެ ވިލިމާލެ މާލޭ ސިޓީ + އިމާރާތް ކުރުން އެޗްޕީއޭ ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު\nމާލެ މަގުމަތީ އުޅުން މަނާ ވަގުތުތަކެއް\nމާލޭން ދާން ބޭނުން މީހުނަށް ރަށު ކަރަންޓީން\nމާލޭގެ ލޮކްޑައުން އިތުރު 14 ދުވަހަށް ދަންމައިފި\n10 ދުވަހުގެ ހިސާބުން ނުރައްކަލުގެ އިންޒާރު!


Russia In NATO Aai Dhekolhah Hanguraama Fashaafaane Kamuge Inzaaraai Eku Mashvaraathah Nimijje - Vaguthu\nރަޝިއާ އިން ނޭޓޯ އާއި ދެކޮޅަށް ހަނގުރާމަ ފަށާނެކަމުގެ އިންޒާރުދީފި\nރަޝިއާ އިން ޔޫކްރޭނަށް އަރައިގަންނަން އުޅޭކަމަށް ބުނެ ހޫނުވެފައިވާ މަސްރަހު ފިނިކުރުމަށް އެމެރިކާ އާއި ނޭޓޯގެ ގައުމުތަކުން ރަޝިއާ އާއިއެކު ކުރިއަށް ގެންދިޔަ މަޝްވަރާތައް ކޮޅެއްގައި ނުޖެހި ނިމިއްޖެއެވެ.\nހަފްތާއަކަށް ދިގުދެމިގެން ދިޔަ މަޝްވަރާތަކަށް ފަހު ރަޝިއާ އިން ބުނީ މަޝްވަރާތައް ނިމުނީ އެއްވެސް ކުރިއެރުމެއް ނުލިބި ކަމަށެވެ. އަދި ކުރިއަށް އޮތްތަނުގައި އިތުރަށް މަޝްވަރާތައް ކުރިއަށް ގެންދިއުމާއި ގުޅޭ ގޮތުންނާއި ރަޝިއާ އިން ގަބޫލުކުރާ އެންމެ އަސާސީ ކަންތައްތަކާއި ގުޅޭ ގޮތުން ވެސް އެއްބަސްވުމަކަށް ނާދެވުނު ކަމަށް ރަޝިއާ އިން ބުނެއެވެ.\nނަމަވެސް ރަޝިއާގެ ތަރުޖަމާން ޑިމިޓްރީ ޕެސްކޯވް ވިދާޅުވީ ދެބުރަށް ޖެނީވާގައި ކުރިއަށް ގެންދިޔަ މަޝްވަރާތަކުން ކޮންމެވެސް ވަރެއްގެ ރަނގަޅު ކަންތައްތަކެއް ވެސް ފާހަގަ ކުރެވުނު ކަމަށެވެ.\nޖެނީވާގައި މަޝްވަރާތައް ކުރިއަށް ގެންދިއުމަށް ފަހު މިއަދު އެންމެ ފަހުގެ މަޝްވަރާތައް ކުރިއަށް ގެންދިޔައީ ވިއެނާގައެވެ. މިއަދުގެ ބައްދަލުވުމުގައި އޯގަނައިޒޭޝަން ފޯ ސެކިއުރިޓީ އެންޑް ކޯޕަރޭޝަން އިން ޔޫރަޕް (އޯއެސްސީއީ)ގެ މަންދޫބުންނާއި ރަޝިއާގެ މަންދޫބުން މަޝްވަރާތައް ކުރިއަށް ގެންދިޔައެވެ. ޔޫރަޕްގެ ގައުމުތަކާއި އެމެރިކާ އިން ބާރުއަޅަނީ ޔޫކްރޭނާއި ރަޝިއާ ވަކިކުރާ ސަރަހައްދީ އިމުން ދުރަށް ރަޝިއާ ސިފައިންގެ ލަޝްކަރުތައް ޖައްސާށެވެ. ނަމަވެސް ސިފައިންގެ ލަޝްކަރުތައް ޔޫކްރޭންގެ ސަރަހައްދީ އިމުން ދުރުކުރަން ރަޝިއާ އިން އެއްބަހެއް ނުވެއެވެ.\nސިފައިންގެ ލަޝްކަރުތައް ފަހަތައް ނުޖެއްސިނަމަވެސް ޔޫކްރޭނަށް އަރަން މަސައްކަތް ނުކުރާނެ ކަމަށް ރަޝިއާ އިން ބުނެއެވެ. ނޭޓޯގެ ގައުމުތަކުންނާއި އެމެރިކާ އިން ރަޝިއާގެ އެވާހަކަތައް ގަބޫލެއް ނުކުރެއެވެ.\nމަޝްވަރާތަކަށް ފަހު ޕޮލެންޑްގެ މަންދޫބުން ވިދާޅުވީ ރަޝިއާގެ އަމަލުތައް ހުރިގޮތުން ކަށަވަރު ވެެގެން ދަނީ ދާދިއަވަހަށް ނޭޓޯގެ ގައުމުތަކާއި ދެކޮޅަށް ރަޝިއާ އިން ހަނގުރާމައެއް ފަށާފާނެ ކަމެވެ. ޔޫކްރޭނަށް ރަޝިއާ އިން އަރައިފިނަމަ ނޭޓޯގެ ގައުމުތަކުން ރަޝިއާ އަށް ރައްދު ދޭނެ ކަމަށާއި އެހާލަތުގައި ހަނގުރާމަ ފެށިގެން ދާނެ ކަމަށް ޕޮލެންޑްގެ މަންދޫބުން ވިދާޅުވިއެވެ.\nއޯއެސްސީއީގެ ބައްދަލުވުމުގައި ޕޮލެންޑްގެ ހާރިޖީވަޒީރު ޒިގްނިއޯ ރައޫ ވަކިގައުމެއްގެ ނަން ވިދާޅުނުވެ ނަމަވެސް ރަޝިއާ އަށް އިޝާރާތްކޮށް ވިދާޅުވީ ވަކިގައުމެއްގެ އަމަލުތައް ހުރި ގޮތުން ފާއިތުވި 30 އަހަރުގެ ތެރޭގައި ފުރަތަމަ ފަހަރަށް ޔޫރަޕްގައި ހަނގުރާމައެއް ފެށިގެން ހިނގައިދާނެ ކަމަށެވެ.\nރަޝިއާ އިން ޔޫކްރޭނަށް އަރައިގެންފާނެ ކަމުގެ ބިރު ބޮޑުވުމުން އެމެރިކާގެ ރައީސް ބައިޑެން ވަނީ ދާދިފަހުން ރަޝިއާގެ ރައީސް ޕޫޓިން އާއި ފޯނުން ގުޅުއްވާ މަޝްވަރާ ކުރައްވާފައެވެ. އެމަޝްވަރާތަކުގައި ވެސް ޕޫޓިން ވަނީ ޔޫކްރޭނަށް ރަޝިއާ ސިފައިން ނާރާނެ ކަމަށް ވިދާޅުވެފައެވެ. ނަމަވެސް މިހާރު ޔޫކްރޭންގެ ސަރަހައްދީ އިމަށް ރަޝިއާގެ އެތައް ހާސް ސިފައިންނެއް ޖަމާކޮށްފައިވާ ކަމަށް ރިޕޯޓްތައް ބުނެއެވެ.\nރަޝިއާ ސިފައިން ޔޫކްރޭނަށް އެރުމުގެ ފުރުސަތު ބޮޑު!\nޔޫކްރޭން ސަރުކާރު އޮފީސްތަކަށް ވަރުގަދަ ސައިބާ ހަމަލާއެއް، ތުހުމަތު ރަޝިއާއަށް\nޕޫޓިން އަށް ފިޔަވަޅު އަޅައިފިނަމަ އެމެރިކާ އާއި ގުޅުން ކަނޑާލާނަން - ރަޝިއާ\nޖެނުއަރީ 14, 2022 11:10\nއަވަހަށް ފަށާ ހަނަގުރާމަ ތިޔޫރަޕު އެބަޖެހޭ މައިތިރިވާން.


Taarak Mehta Ka Ooltah Chashma ge Castun Adhivx Thibi Shockehga\n"ތާރަކް މެހެތާ ކާ އުލްޓާ ޗަޝްމާ'ގެ ކާސްޓުން އަދިވެސް ތިބީ ޝޮކެއްގަ--\nފޭޑި | މީހުން | 11 ޖުލައި 2018 | 1 ކޮމެންޓް\nމަޝްހޫރު ޓީވީ ސީރީޒެއް ކަމަށްވާ "ތާރަކް މެހެތާ ކާ އުލްޓާ ޗަޝްމާ' ގެ ބަތަލު ކަވީ ކުމާރު އަޒާދު (ޑރ.ހާތީ)ގެ ކުއްލިގޮތަކަށް އިއްޔެ މަރާ ގުޅިގެން އެސީރީޒްގެ ކާސްޓުން އަދިވެސް ތިބީ ޝޮކެއްގައި ކަމަށް އިންޑިއާގެ ނޫސްތަކުން ބުނެފިއެވެ.\nޓައިމްސް އޮފް އިންޑިއާ އާ ވާހަކަ ދައްކަމުން އެސީރީޒްގެ ލީޑު އެކްޓަރެއްގެ ގޮތުގައި އުޅޭ ދިޝާ ވަކާނީ ( ދަޔާބެހެން) ބުނިީ އޭނާ އަށް އަދިވެސް އެކަމެއް ގަބޫލުނުކުރެވޭކަމަށާއި އެމަރާ ގުޅިގެން އުފެދިފައިވާ ނުތަވަސްކަމުން އަދިވެސް އަރައިނުގަނެވޭކަމަށެވެ.\nއޭގެ އިތުރުން ދިލިޕް ޖޯޝީ (ޖޭޓާލާލް) ވެސް ވަނީ ކަވީ އާބެހޭ ގޮތުން އެނޫހަށް އިންޓަވިއު ދީފައެވެ. އޭނާ ބުނީ އޭނާއަށް އެހަަބަރު ލިބުނީ އޭނާ މަސައްކަތެއް ކުރުމަށް ލަންޑަނަށް ގޮސްއުޅެނިކޮށްކަމަށާއި އޭނާ އަށް އެހަބަރު ލިބުމުން ގަބޫލުނުކުރެވުންކަމަށެވެ. އަދި ދެމީހުންގެ ފަހު ބައްދަލުވުން އަބަދުވެސް ހަނދާން ހުންނާނެކަމަށާއި އޭނާ މަތިން ވަރަށް ހަނދާން ވާނެކަމަށެވެ.\nކަވީ މަރުވެފައިވަނީ ހިތުން ލޭ ޕަންޕުވުން ހުއްޓިގެން އިއްޔެ ހެނދުނެއްގެ ވަގުތެއްގައެވެ. ތާރަކް މެހެތާ ޓީމުން ވަނީ ކަވީގެ ކުއްލި މަރާ ގުޅިގެން އިއްޔެ ކުރިއަށް ގެންދަން ހަމަޖެހިފައިވާ ޝޫޓިން ވެސް ކެންސަލްކޮށްލާފައެވެ. ކަވީ ވަނީ މީގެކުރިން ބޮލީވުޑްގެ އެކްޓަރު ސަލްމާނު ހާން، އާމިރް ހާން އަދި ރިތިކާ ރޯޝަން އާއެކު ވެސް ވަނީ މަސައްކަތް ކޮށްފައެވެ.\nކަވީ ކުމާރް އަޒާދް\nބޮލީވުޑްގަ މަސައްކަތްކުރި ފިލްމް ތަކުގެ ނަންތައް ޖަހާލިނަމަ


ރާއްޖޭގެ ޤައުމީ ޓީމުގެ ފަރިތަކުރުންތައް މެދުކަނޑާލައިފި - DhiDaily\nރާއްޖޭގެ ޤައުމީ ޓީމުގެ ފަރިތަކުރުންތައް މެދުކަނޑާލައިފި\nވޯރލްޑް ކަޕް ކޮލިފިކޭޝަންއަށް ތަޔާރުވަމުންދާ ރާއްޖޭގެ ޤައުމީ ޓީމުގެ ޕްރެކްޓިސްތައް މެދު ކަނޑާލައިފިއެވެ.\nކޮވިޑް-19 ހަލުވިކަމާއެކީ މާލެ ސަރައްހަދުގައި އަނެއްކާވެސް ފެތުރެން ފެށުމުން، އެޗްޕީއޭގެ ލަފާގެ މަތިން، ގިނަ ބަޔަކު އެއްތާކަށް އެއްވުމަކީ މި ދުވަސްކޮޅު ނުރައްކާތެރި ކަމަކަށްވާތީ ޕްރެކްޓިސްތައްވަނީ މެދު ކަނޑާލާފައެވެ.\nމިދިޔަ މޭ މަހު ފެށި ޕްރެކްޓިސް ތަކަށް ފަހު އެޗްސީއޯސީއިން5މީހުންނަށް ވުރެއް ގިނައިން މާލެ ސަރައްހައްދުގައި އެއްވެ އުޅުން މަނާ ކޮށްފައިވުމުން، އެކަމަށް އެފް އޭ އެމް އިންވެސް މިވަނީ ބޯލަނބާފައެެވެ. އެފް އޭ އެމް އިން ވިދާޅުވީ، ޙާލަތައް ރިޢާޔަތް ކުރުމަށްފަހު، އެޗްޕީއޭ އަދި ޔޫތް މިނިސްޓްރީ އާއި މަޝްވަރާ ކުރުމަށްފަހު އަލުން ޕްރެކްޓިސްތައް ބާއްވާނެ ތާރީޚެއް އަލުން އިޢުލާން ކުރައްވާނެ ކަމަށެވެ.\nޤައުމީ ޓީމުގެ ޕްރެކްޓިސްތައް މިދޭތެރެއިން2ގުރޫޕަކަށް ބަހާލައިންވެސް ވަނީ ބާއްވާފައެވެ. ނަމަވެސް ފުރަބަންދުގެ ލުޔިތަކަށް ފަހު އެ ނިންމުން ބަދަލުކޮށް މުޅި ޓީމު އެއްކޮށް ފަރިތަކުރުންތައް ވަނީ ބާއްވާފައެވެ. ޤައުމީ ޓީމު ދެން އެންްެމެ އަވަހަށް ބައްދަލުކުރަން ހަމަޖެހިފައިވަނީ ރަށުން ބޭރުގައި ޗައިނާއާއި ދެކޮޅަށް ކުޅޭ މެޗެވެ.


World Water Day: 2.1 bilion meehunnakee adhives saafu boafen libumuge naseebu neh meehun - 247.mv\n07:07 PM, Saturday 17, April 2021\n2.1 ބިލިއަން މީހުންނަކީ އަދިވެސް ސާފު ބޯފެން ލިބުމުގެ ނަސީބު ނެތް މީހުން\nAisha 14:40 PM, Friday 22, March 2019\nސޮމާލިޔާގެ ކުއްޖަކު ފެން އިސްކުރެއް ކައިރީ-- ފޮޓޯ އެލަން ގިޗިގީ\nނަވާރަސަތޭކަ ނުވަދިހަ ތިންވަނަ އަހަރުން ފެށިގެން ކޮންމެ އަހަރެއްގެ މާޗު މަހުގެ 22 ވަނަ ދުވަސް ފާހަގަކުރަނީ ބައިނަލްއަގުވާމީ ފެނުގެ ދުވަހުގެ ގޮތުގައެވެ. މި ދުވަސް ފާހަގަ ކުރުމުގެ ބޭނުމަކީ ފެނުގެ މުހިއްމުކަން ހަނދާންކޮށްދިނުމާއި ފެނާއި، ފެނާ ގުޅުންހުރި މައްސަލަތަކުގައި އަޑު އުފުލުމެވެ.\nތަފާސް ހިސާބުތައް ދައްކާގޮތުން ދުނިޔޭގެ 2.1 ބިލިއަން މީހުންނަކީ އަދިވެސް ސާފު ބޯފެން ލިބުމުގެ ނަސީބު ނެތް މީހުންނެވެ. މީގެ އިތުރުން ދުނިޔޭގެ އާބާދީގެ ތިންބައިކުޅަ ދެބައި މީހުންނަކީ ސާފު ބޯފެން ލިބުނު ނަމަވެސް އަހަރުގެ ތެރޭ މަދުވެގެން އެއް މަހަށް ސާފު ފެން ލިބުމުގެ ދަތިކަން ކުރިމަތިވާ މީހުންނެވެ. ފެނުގެ ސާފުތާހިރުކަން ކުޑަވެ، ފެނުގެ ޒަރިއްޔާއިން ޖެހޭ ބަލިތަކުގެ ސަބަބުން އެވްރެޖުކޮށް އަހަރެއްގެ މައްޗަށް 700 ކުޑަކުދިން މަރުވެއެވެ.\nއިންސާނާގެ ދިރިއުޅުމުގައި ފެނަކީ އަސާސީ އެއްޗަކަށްވީނަމަވެސް، އިންސާނީ ދަރިފަސްކޮޅަށް މިހާރު ދިމާވެފައިވާ އެންމެ ބޮޑެތި ގޮންޖެހުމަކީ ސާފު ފެން ނުލިބުމެވެ. މޫސުމަށް އަންނަ ބަދަލުތަކާއެކު ގްލޯބަލް ވޯޓާ ސިސްޓަމަށް އޭގެ އަސަރުތައް ދަނީ ކުރަމުންނެވެ. ކޯރުތައް ހިކުމުގެ ސަބަބުން އެތައް ހާސް ބަޔަކަށް ފެން ލިބުމުގެ މަގު ދަނީ ބަންދުވަމުންނެވެ. އަނެއްކޮޅުން ބަލާއިރު ބޯކޮށް ވާރޭވެހި ކޯރުތައް ބަންޑުންވެ ފެން ތަޣައްޔަރު ވުމަކީވެސް ސާފު ބޯފެން ހޯދުމަށް އިންސާނީ ދަރިފަސްކޮޅަށް ކުރިމަތިވެފައިވާ ގޮންޖެހުމެކެވެ. މިއީވެސް މޫސުމަށް އަންނަ ބަދަލުގެ ސަބަބުން ކުރިމަތިވާ ކަމެކެވެ.\nދުނިޔެ ހޫނުވެ ޖައްވު ނުސާފުވުމީ ވާރޭ ވެހުނު ކަމުގައިވިޔަސް، ވާރޭ ފެން ނަގައިގެން ބޯން އެކަށީގެން ނުވާވަރަށް ފެން ތަޣައްޔަރު ކުރުވާ ކަމެކެވެ. ޖައްވުގައި ހުންނަ ވިހަ ގޭސްތަކުގެ ސަބަބުން ފެނުގައި ނުރައްކާތެރި ކެމިކަލްތައް އެކުލެވެއެވެ. ނަތީޖާއެއްގެ ގޮތުން އެ ފެން ބޮއިފިނަމަ ހަށިގަނޑަށް އެ ކެމިކަލްތަކުގެ އަަސަރު ކުރެއެވެ.\nދުނިޔޭގެ އާބާދީގެ ބޮޑު ބަޔެއް ސާފު ބޯފެން ލިބުމުން މަހުރޫމުވެފައިވާއިރު މީގެ ނުވަ އަހަރު ކުރިން އދ އިން ކަނޑައަޅާފައިވަނީ ސާފު ބޯފެނާއި ނަރުދަމާ އަކީ އިންސާނީ އަސާސީ ހައްގެއް ކަމަށެވެ. ގުދުރަތީ މާހައުލަށް އަންނަ ބަދަލުތަކުގެ ސަބަބުން އަދި އިންސާނުންގެ އަމަލުތަކުގެ ސަބަބުން އިކޯ ސިސްޓަމަށް ލިބޭ ގެއްލުންތަކުގެ ސަބަބުން ފެން ލިބޭ މިންވަރަށް އަދި ފެނުގެ ކޮލެޓީއަށް ބަދަލު އަންނަ ކަމަށް އދ. އިން ބުނެއެވެ. އޭގެ ސަބަބުން އެ މީހުންގެ ސިއްހަތަށް ނުރައްކާވާ ކަމަށާއި މިއީ ދިރިއުޅުމަށް ވެސް ކުރިމަތިވާ ނުރައްކަލެއް ކަމަށް އެ އިދާރާއިން ވަނީ ބުނެފައެވެ.\nމިއަހަރުގެ ފެނުގެ ޝިއާރުގެ ގޮތުގައި ދުވަހުގެ "އެއްވެސް މީހަކު ބާކީ ނުކުރާނަން" ނުވަތަ ލީވް ނޯވަން ބިހައިންޑް ކަނޑައަޅާފައިވާއިރު، 2030ގެ ނިޔަލަށް ދުނިޔޭގެ އަބާދީގެ ހުރިހާ އެންމެންނަށް ސާފު ބޯފެން ފޯރުކޮށްދިނުމުގެ ދެމެހެއްޓެނިވި ތަރައްގީގެ ލަނޑުދަނޑި ހާސިލް ކުރެވޭނީ އެކަން ހާސިލް ކުރުމަށް މުޅި ދުނިޔޭގެ ލީޑަރުންނާއި ގައުމުތަކުގެ ވެރިން އަދި ރައްޔިތުންވެސް މަސައްކަތް ކޮށްގެންނެވެ. ދުނިޔެ ހޫނުވުން ކުޑަކޮށް މޫސުމަށް އަންނަ ބަދަލުތައް ކުޑަކޮށްގެންނެވެ. ނުރައްކާތެރި ވިހަ ގޭސްތައް ޖައްވަށް ދޫކުރާ މިންވަރު މަދުކޮށް ވާރޭ ފެނަކީ ބޯން ކަމުދާ އެއްޗަކަށް ހަދައިގެންނެވެ. އެކި ކަންކޮޅުތަކުގައި ހިނގާ ހަނގުރާމަތައް ހުއްޓާލައި، ރެފިއުޖީންގެ އަދަދު މަދުކޮށް ދިރިއުޅުމުގެ ހާލަތު ރަނގަޅުކޮށްގެންނެވެ.\nރިޕޯޓް އިޖްތިމާއީ ފީޗަރ ފެން ދުނިޔޭގެ ފެނުގެ ދުވަސް ސާފު ބޯފެން


މެމްބަރުންގެ ދަރީންނާއި އަނބިން ނުވަތަ ފިރިންގެ މާލީ ބަޔާން އާންމު ނުކުރަން ކޮމިޓީން ފާސްކޮށްފި މެމްބަރުންގެ ދަރީންނާއި އަނބިން ނުވަތަ ފިރިންގެ މާލީ ބަޔާން އާންމު ނުކުރަން ކޮމިޓީން ފާސްކޮށްފި\nމެމްބަރުންގެ ދަރީންނާއި އަނބިން ނުވަތަ ފިރިންގެ މާލީ ބަޔާން އާންމު ނުކުރަން ކޮމިޓީން ފާސްކޮށްފި\nމަޖިލިސް ޖަލްސާއެއްގެ ތެރެއިން، ފޮޓޯ: މަޖިލިސް\nރައްޔިތުންގެ މަޖިލީޙުގެ މެމްބަރުންގެ ދަރީންނާއި އަނބިން ނުވަތަ ފިރިންގެ މާލީ ބަޔާން އާންމުނުކުރުމަށް މަޖިލީހުގެ އާންމު ކޮމެޓީން ފާސްކޮށްފިއެވެ\nމިމައްސަލަ އާއްމު ކޮމިޓީއަށް ހުށައަޅުއްވާފައި ވަނީ ރައްޔިތުންގެ މަޖިލީޙުގެ ރައީސް މުހައްމަދު ނަޝީދެވެ.\nއާންމު ކޮމިޓީން މިއަދު ބޭއްވި ކޮމިޓީގެ ބައްދަލުވުމުގައި ވަނީ މިމައްސަލާގައި ބަހުސްކުރައްވާފައެވެ. ކޮމިޓީއަށް މަޖިލިސް ރައީސް ހުށަހަޅުއްވާފައި ވަނީ މެމްބަރުންގެ އަނބިން ނުވަތަ ފިރިންނާއި ދަރިންގެ މާލީ ބަޔާން އާންމު ނުކުރުމަށެވެ. މަޖިލީހުގެ ޤަވާއިދު މިހާރު ބުނާގޮތުން މެމްބަރުންނާއި މެމްބަރުންގެ އަނބިން ނުވަތަ ފިރިންނާއި 18 އަހަރު ނުފުރޭ ކުދިންގެ މާލީ ބަޔާން މަޖިލީހުގެ އަމީން އާންމަށް ހުށަހެޅުމުން މަޖިލީހުގެ ވެބްސައިޓްގައި އާންމު ކުރަންޖެހޭނެކަމަށެވެ.\nކޮމިޓީގައި ވާހަކަ ދެއްކެވި މެމްބަރުން ވަނީ މިގޮތަށް މިކަން ކުރުމަކީ އެންމެ ރަނގަޅު ގޮތް ނޫންކަމަށް ވިދާޅުވެފައެވެ. އާއިލާގެ މެމްބަރުންގެ މާލީބަޔާން އާންމުނަށް ފެންނަން ހުންނާނޭހެން އާންމުކުރުމުގެ ބަދަލުގައި ކަމާއިބެހޭ ވަކި އިދާރާއަކުން އެމައުލޫމާތެއް ބޭނުންވެއްޖެނަމަ އެކަން ކުރެވޭނެ ގޮތަށް ހެދުމަކީ މައްސަލައެއް ނޫންކަމަށް މެމްބަރުން ވިދާޅުވިއެވެ.\nރައްޔިތުންގެ މަޖިލީޙުގެ މެމްބަރުންގެ އަނބިދަރީންގެ މާލީ ބަޔާން އާންމުނުކުރުމަށް ކޮމިޓީން ފާސްކޮށްފައި ވަނީ ކޮމިޓީގައި ބައިވެރިވެވަޑައިގެންނެވި މެމްބަރުންގެ އަޣުލަބިއްޔަތުންނެވެ. މަޖިލީހުގެ ގަވާއިދު ބުނާގޮތުން ކޮންމެ އަހަރެއްގެ އޮގަސްޓް މަސް ނިމުމުގެ ކުރިން ކޮންމެ މެމްބަރަކާއި އަނބިން ނުވަތަ ފިރިންނާއި 18 އަހަރު ނުފުރޭ ދަރީންގެ މާލީ ބަޔާން ހުށަހަޅަން ޖެހެއެވެ. އަދި މިގޮތަށް އަމަލުނުކުރާ މެމްބަރުންނާއި މެދު ފިޔަވަޅު އެޅުމަށްވެސް ގަވާއިދުގައި ވަނީ ބަޔާންކޮށްފައެވެ.\nޤާނޫނު އަސާސީގައި ރައްޔިތުންގެ މަޖިލީހުގެ މެމްބަރުންގެ މުދަލާއި ފައިސާގެ ބަޔާން އާންމުކުރުމާއި ގުޅޭގޮތުން ބުނެފައި ވަނީ ކޮންމެ މެންބަރަކުމެ ކޮންމެ އަހަރަކު އެއްފަހަރު އެ މީހެއްގެ މިލްކިއްޔާތުގައިވާ މުދަލާއި ފައިސާގެ ހިސާބުތަކާއި، ވިޔަފާރީގެ މަޞްލަޙަތުތަކާއި، އަރަންޏާއި ދަރަނި ހާމަކޮށް ތައްޔާރުކުރާ ބަޔާނެއް ރައްޔިތުންގެ މަޖިލީހުގެ އަމީންޢާންމަށް ހުށަހަޅާންވާނެ ކަމަށެވެ. އަދި މިގޮތުން ދޭ މަޢުލޫމާތުގައި އެ މީހަކު އަދާކުރާ އެހެން ވަޒީފާތަކާއި އެ ވަޒީފާތަކުގެ ޒިންމާތައް ހިމަނަންވާނެކަމަށްވެސް ބަޔާންކޮށްފައިވެއެވެ.


vnews - Gaumy team folhi alhaanama supportarun ves maayoos vaane\nގައުމީ ޓީމުން "ފޮޅި" އަޅާނަމަ ސަޕޯޓަރުންވެސް މާޔޫސްވާނެ\nއެންމެ ފަހުން އެކުލަވާލި ގައުމީ ފުޓުބޯޅަ ޓީމު-- ފޮޓޯ: އެފްއޭއެމް\nފުޓުބޯޅައަކީ ރާއްޖޭގެ އެއްވަނަ ކުޅިވަރެވެ. ދިގުތާރީހެއް އޮތް މި ކުޅިވަރަށް ޒަމާނުއްސުރެއް ދިވެހިން ބޮޑު އަހައްމިއްޔަތުކަމެއް ދެއެވެ. ޖަމްއިއްޔާތަކާއި އަވަށްތަކުގެ އިތުރުން ވަކި ވަކި ރަށްތަކާއި އަތޮޅު ފެންވަރުގައި ވެސް ފުޓުބޯޅައަކީ އެންމެ ވާދަވެރި އަދި ދިވެހި ޒުވާނުންގެ މެދުގައި އެންމެ މަގުބޫލު އެއް ކުޅިވަރެވެ.\nޒަމާންތައް ފާއިތުވެ ގޮސްފިއެވެ. 80 ގެ އަހަރުތަށް ނިމި 90 ގެ އަހަރުތަށް ނިމި މިހާރު ކުރިޔަށްދަނީ 20 ގެ އަހަރުތަކެވެ. މި ވޭތުވެދިޔަ އަހަރުތަކުގައި ރާއްޖޭގެ ފުޓުބޯޅައަށް ބޮޑެތި ބަދަލުތަކެއް އައިސްފިއެވެ. ކުޅުންތެރިންނަށްވެް ބޮޑެތި ބަދަލުތަކެއްް އަތުވެއްޖެއެވެ. އަދި ފުޓުބޯޅަ ހިންގުމުގައި ހަރަކާތްތެރިވާ ފަރާތްތަކާއި ފުޓުބޯޅައިގެ ތެރެއަށް ސިޔާސީ ނުފޫޒުވެސް ޒާތަކަށް ވަދެއްޖެއެވެ.\nރާއްޖޭގެ ފުޓުބޯޅަ ސަޕޯޓަރުންނަކީ ސަރަހައްދީ ގޮތުން ބަލާއިރުވެސް ފާހަގަކޮށްލެވޭ ބައެކެވެ. 90 ގެ އަހަރުތަކުގައި ފުޓުބޯޅަ ބަލާ ދިރާސާ ކުރާ ފަޜާތްތަކަށް އެކަން ވަރަށް ރަނގަޅަށް ފާހަގަވާނެއެވެ. ނަމަވެސް އެ އަދަދު މިހާރު ވަނީ ވަރަށް ބޮޑުތަން މަދުވެފައެވެ. އެންމެ ފަހުން ފުސް ސްޓޭޑިއަމެއްގައި ރާއްޖޭގެ ގައުމީ ފުޓުބޯޅަ ސްޓޭޑިއަމްގައި ބޮޑު މެޗެއް ކުޅުނީ 2014 ވަނަ އަހަރު އޭއެފްސީ ޗެލެންޖު ކަޕުގައެވެ. ސާފް ޗެމްޕިއަންޝިޕްގެ ތަށި 2008 ވަނަ އަހަރު ހޯދިފަހުން ދިވެހިންގެ އުއްމީދަކީ ތައްޓެވެ. ހާއްސަކޮށް އަމިއްލަ ގައުމުގައި ކުޅޭނަމަ އެ އުއްމީދު ވަރަށް ބޮޑުވެގެން ދެއެވެ. ކަން ދިމާކުރި ގޮތުން އަމިއްލަ ފަސްގަނޑުގައި 2014 ވަނަ އަހަރު ބޭއްވި އެ މުބާރާތް ރާއްޖެ ނިންމާލީ ތިންވަނަގައި އޮވެގެންނެވެ.\nމިއީ ދިވެހި ސަޕޯޓަރުން ރާއްޖޭގެ ފުޓުބޯޅައިގެ ކުރިމަގާމެދު ސުވާލުކުރަން ފެށި ހިސާބެވެ. 2014 ގެ ފަހުން އަދި މިވީހާތަނަށް ރާއްޖެއަށް ވާދަވެރި މެޗުތަކުން ރަނގަޅު ނަތީޖާއެއް ނުލިބުން ވެގެންދިޔައީ ދިވެހި ސަޕޯޓަރުން މާޔޫސްވާންފެށި އެއް ސަބަބަކަށެވެ. މަޝްހޫރު ކޯޗުން ދަނޑުމަތީގައި ބޭނުންކުރާ ބަހުން ނަމަ ގައުމީ ޓީމު ދަނޑުމަތީގައި "ފޮޅި" އަޅަން ފެށީއެވެ. މާނައަކީ ފަރުވާކުޑަވުމުގެ ނަތީޖާއެއްގެ ގޮތުން މޮޅުވެވެން އޮތް މެޗުތަކުންވެސް ބަލިވާން ފެށީއެވެ. އެންމެފަހުން ގައުމީ ޓީމަށް ބައެއް ކުޅުންތެރިން ނުކުޅެން ނިންމާ އަނެއްބައި ކުޅުންތެރިން ގައުމީ ޓީމުން ރިޓަޔާވެސް ކޮށްފިއެވެ. އެންމެ ބޮޑު އެއް ސަބަބެއްގެ ގޮތުގައި ވަކިވި ކުޅުންތެރިން ފާހަގަކުރީ ގައުމީ ޓީމުގެ މެނޭޖުމަންޓުގައި ދޯދިޔާ ކަންތައްތަކެއް ހުރުމުންނެވެ.\nއެންމެ ފަހުން ފަލަސްތީނާއި ދެކޮޅަށް ކުޅުނު މެޗަށް ދެން ބަލާލާނަމެވެ. މެޗުގެ ކުރިން އެކުލަވާލި ސްކޮޑާއި ދޭތެރޭ ގިނަ ބައެއްގެ ފާޑުކިއުން އަމާޒުވެގެން ދިޔައެވެ. އެންމެ ބޮޑު ފާޑުކިއުމެއް އަމާޒުވެގެންދިޔައީ ލީގުގައ ރަނގަޅު ކުޅުމެއް ދައްކަމުން ދިޔަ ކުޅުންތެރިން ބޮލާލާ ޖަހާ އެއީ ރާއްޖެތެރޭ ކުޅުންތެރިން ކަމުން އެ ކުޅުންތެރިން އަދި ފަލަސްތީނާއި ދެކޮޅަށް ކުޅެން ތައްޔާރުނޫން ކަމަށް ބުނެ ލީގު އެއްވެސް މެޗެއް ނުކުޅޭ ކުޅުންތެރިންތަކެއް އެ ކުޅުންތެރިން މީގެން ޒަމާނެއްގައި ރަނގަޅަށް ކުޅެފައި ހުރުމުން ނުވަތަ ގައުމީ ޓީމުގެ އޮފިޝަލުން ބުނާގޮތުން ނަމަ "ޓެކްނިކަލީ" ގޮތުން ބަލާފައި ކުޅުންތެރިންތަކެއް ނެގުމުގެ ސަބަބުންނެވެ.\nގައުމީ ޓީމުގެ މެނޭޖުމަންޓަށް މިފަހަރު ހަމަ ރަނގަޅަށްވެސް "ރާކަނިމަސް" ކެވިއްޖެ ކަން ޔަގީނެވެ. ފަލަސްތީނު އަތުން 8-1 ގެ ތަފާތުބޮޑު ނަތީޖާއަކުން ބަލިވި މެޗުގައި އެންމެ ގިނަ "ފޮޅި" ނުވަތަ އެންމެ ފަރުވާކުޑަ ކުޅުންތެރިއަކަށް ފެނިގެންދިޔައީ ލީގުގެ ދެވަނަ ބުރުގައި އެއްވެސް މެޗެއް ނުކުޅެ ހުރި ކީޕަރު ފައިސަލެވެ. ރާއްޖެކޮޅަށް ޖެހި 8 ގޯލުގެ ތެރެއިން6ގޯލަކީ ވެދުމަށް ފަލަސްތީނަށް ހަދިޔާކުރި ގޯލުތަކެއް ކަމަށް ހުދު ގައުމީ ކޯޗުވެސް ވަނީ މެޗަށްފަހު ފާހަގަކޮށްފައެވެ. އެވަރަށް ރާއްްޖެ ކޮޅަށް ގިނަ ގޯލުތަކެއް ވަން އިރުވެސް ޓީމުގެ ބެންޗަށް "ކަހިރުވަކެކޭ" ވެސް ހިތަކަށް ނޭރިއެވެ. 30 އަހަރުން މަތިވެފައިވާ ކީޕަރު ކޮޅަށް ފަލަސްތީނުން ލަނޑު ގޯންޏެއް އޮއްސަމުން ދިޔައިރުވެސް ބެންޗުގައި ދެން ތިބި ޒުވާން ކީޕަރަކަށް ނުވަތަ ދެން ހުރި ޒިޔަޒަނަކަށްވެސް ފުރުސަތެއް ނުދިނެވެ. އެންމެފަހުން ކަން ނިމިގެންދިޔައީ ސަޕޯޓަރުންގެ ރުޅި ކީޕަރާއި މެނޭޖުމަންޓުގެ އިތުރުން އެފްއޭއެމަށް އޮހިގެން ދިއުމެވެ.\nއެފްއޭއެމުންވެސް މި ވަނީ ބޮޑެތި ފޮޅިތަކެއް އަޅާފައެވެ. އެއީ ކުރާ ކަންކަމާއި ބަހާއި އަމަލާއި ދިމާނުވުމުގެ ސަބަބުން އެޅިފައިވާ ފޮޅިތަކެވެ. ދާދިފަހުން ގައުމީ ޒުވާން ޓީމު ދަށް ނަތީޖާތަކެއް ނެރުނު ދުވަސްވަރު ސަޕޯޓަރުންގެ ރުޅިގަނޑު ކައްކުވާލި ހިސާބުން އެފްއޭއެމުން އިސްނަގައިގެން ދިވެހި ނޫސްވެރިންނާއި ބައްދަލުކޮށްގެން ދެއްކި ވާހަކައިގައި ގައުމީ ޓީމުގެ ނަތީޖާއަށް ނުބަލާ ހުރިހާ އަމާޒެއް ހުރީ ޒުވާން ކުޅުންތެރިންނާއި ޒުވާން ޓީމުތައް ކުރިއެރުވުން ކަމަށް އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވިއެވެ. އެހާހިސާބުން ހުރިހާ ނޫސްވެރިންވެސް ތިބީ މިއީ ރަނގަޅު ފާލެއްގެ ގޮތުގައި ބަލައިގެންނެވެ. ނަމަވެސް އާހިރު ނަތީޖާގައި ކަން ނިމިގެންދިޔައީ މުޅިން އެހެން ގޮތަކަށެވެ. ފަލަސްތީނާއި ދެކޮޅަށް ރަށުންބޭރުގައި ރާއްޖެ ކުޅުމުގެ ކުރިންވެސް ރާއްޖެ އޮތީ މުބާރާތުން ކަޓާފައެވެ. އެ މެޗުގައި ފެނިގެންދިޔައީ އެފްއޭއެމުން ފުރުސަތު ދީ ކުރިއަރުވަން ބޭނުންވާކަމަށް ބުނާ ޒުވާން ގިނަ ކުޅުންތެރިންތަކެއް ބެންޗުގައި ބެހެއްޓުމަށްފަހު މާދަމާވެސް ރިޓަޔާކުރާ އުމުރަށް އަޅާފައި ތިބި ކުޅުންތެރިން ލައްވާ މެޗު ފުރިހަމަކުރި މަންޒަރެވެ. މިއީވެސް ސަޕޯޓަރުން ވަރަށް ބޮޑަށް މާޔޫސްވި އެއް ސަބަބެވެ.\nރާއްޖޭގެ ފުޓުބޯޅަ ކުރިއަރުވަން ސަޕޯޓަރުންގެ އެހީ ބޭނުންވާކަމަށް އެފްއޭއެމުން ދެދަޅައަށް ވާހަކަ ދެއްކި ނަމަވެސް ސަޕޯޓަރުންނަށް ކެތްވާނީ ވަކި ވަރަކަށެވެ. ސަރަހައްދީ ތަށި ހޯދިފަހުން ދިވެހި ފުޓުބޯޅަ ދަަށަށް ދަނީ ސަޕޯޓަރުންގެ ސަބަބަކުން ނޫނެވެ. ހިންގުމުގައި އުޅޭ މައްސަލަތަކެއްގެ ސަބަބުންނެވެ. ސަޕޯޓަރުންގެ އުއްމީދަކީ މި ހުރިހާ ކަންކަމަށް ހައްލެއް ލިބިގެން ދިއުމެވެ.\nނޯޓު: މި އާޓިކަލްގައި "ފޮޅި" މާނަކޮށްފައިވަނީ ދަނޑުމަތީގައި ފަރުވާކުޑަވުމުގެ ސަބަބުން ކޯޗުން އާންމުކޮށް ބޭނުންކުރާ ބަހަށެވެ.


SunOnline: Yeast aa gulhey huriha suvaalehge javaabu\nޔީސްޓްއާ ގުޅޭ ހުރިހާ ސުވާލެއްގެ ޖަވާބު\nމާހިލް މުހައްމަދު 18 Jun 2020, 09:27\nއެކްޓިވޭޓުކުރުމަށްޓަކައި ޔީސްޓް، ތާފަނާ ކިރުފޮދަކާ އެއްކޮށްލާފައި -- ފޮޓޯ/ ޖިންޖާބޭކްސް\nޕާނާއި ބަނަސް ފަދަ ތަކެތި ފިހާ އިރު ޔީސްޓްއަކީ ވަރަށް މުހިންމު އެއްޗެކެވެ. ފުށްގަނޑު މޮޑުމަށްފަހު "ރެސްޓް"ކުރުމަށް ބޭއްވުމުން އެ ފުފި، ފުށްގަނޑު ބޮޑުވަަނީ ޔީސްޓްގެ ސަބަބުންނެވެ. މިކަން ހިނގާތަން ފެނުމަކީ ބޭކް ކުރާ މީހެއްގެ ހިތަށް އުފާވެރިކަމާއި ހަމަޖެހުމުގެ އިހުސާސެއް ގެނެސްދޭ ކަމެކެވެ.\nދެން މި އޮތީ ސުވާލެކެވެ؛ ޔީސްޓް ބޭނުންކުރަން އެނގޭހެއްޔެވެ؟ ނުވަތަ އެ ބޭނުންކުރާނަމަ އަމަލުކުރަންޖެހޭ ގޮތް އެނގޭހެއްޔެވެ؟\nމީރު އަދި ބަލާލަން ހިތްގައިމު ކާއެއްޗެހިން ސޯޝަލް މީޑިއާގެ ފީޑުތައް ފުރާލާ ޖިންޖާބޭކްސް، ފާތިމަތު ޝާދްނީ (ޝާ) ބުނާ ގޮތުގައި ޔީސްޓްއަކީ އޭނާގެ އެންމެ ފޭވްރިޓް އެއް އިންގްރިޑިއެންޓެވެ. ޕާނެއް ހެދުމަށް ކުރާ މަސައްކަތުގެ "ހިތަކީ" އެއީ އެވެ. ނަމަވެސް ޔީސްޓް ބޭނުންކުރުމަށް ބައެއް މީހުން ފަސްޖެހިދާނެ އެވެ.\n"އެންމެ ފުރަތަމަކޮޅު ޔީސްޓް ލައިގެން ބޭކްކުރުމަށް އަހަރެންވެސް ޖެހިލުންވި. އެކަމަކު އެއީ ކެއްކުމުގައި ބޭނުންކުރާ އެހެން އެއްޗިއްސެކޭ އެއްފަދަ އިންގްރިޑިއެންޓެއްކަން ގަބޫލުކުރެވުމާއެކު އެ ޖެހިލުންވުން ނެތިގޮސްފި،" ޝާ އޭނާގެ ތަޖުރިބާ ހިއްސާކުރި އެވެ. އަދި ޔީސްޓާ ގުޅޭގޮތުން ގިނަ ބަަޔަކު ސުވާލު ކުރާ ކަމަށްވެސް އޭނާ ބުންޏެވެ.\nއެހެންކަމުން މި ލިޔުމުގައި މި ގެނެސްދެނީ ޔީސްޓް ބޭނުންކުރުމާ ބެހޭގޮތުން ޝާ ދޭ މައުލޫމާތުތަކެކެވެ. އަދި ޔީސްޓް ބޭނުންކުރާނަމަ ވިސްނަންޖެހޭ ބައެއް ކަންކަމެވެ. މާ އުނދަގޫ ކަމެއްވެސް ނޫނެވެ-- އެކަމަކު ކޮންމެވެސް ވަރަކަށް ފަރުވާތެރިކަން ބަހައްޓަންޖެހޭ ކަންކަމެވެ.\nޔީސްޓް އެކްޓިވޭޓުކުރުމަށްޓަކައި ބޭނުންވާ ތަކެތި ތައްޔާރުކޮށްފައި -- ފޮޓޯ/ ޖިންޖާބޭކްސް\nޔީސްޓްއަކީ އެންމެ ސެލްއެއްގެ މައްޗަށް އެކުލެވޭ މައިކްރޯ އޯގަނިޒަމްއެކެވެ. ޔީސްޓް އެކްޓިވޭޓުވުމަށްޓަކައި ތިން ކަމެއް ބޭނުންވެ އެވެ. އެއީ ނިއުޓްރިއެންޓްސް، ހޫނުކަން (ވޯމްތު) އަދި ތެތްކަމެއް (މޮއިސްޗާ)އެވެ.\nއެއްޗެހި ފިހުމުގައި ދެ ވައްތަރެއްގެ ޔީސްޓެއް ގެންގުޅެ އެވެ. އެއީ:\n1. އެކްޓިވް ޑްރައި ޔީސްޓް\nއެކްޓިވް ޑްރައި ޔީސްޓްގައި ހުންނާނީ ބޮޑެތި އެތިއެތިކޮޅެވެ. ޔީސްޓް ގްރެނިއުލްތައް ޖެހޭނީ 40 އާ 43 ޑިގްރީ ސެލްސިއަސްއާ (105-110 ޑިގްރީ ފެރަންހައިޓް) ދެމެދުގެ ހޫނުމިން ހުރި ފެނުގައި، ހަކުރުކޮޅަކާއެކު ވިރުވާލާށެވެ. ހަކުރަކީ ޔީސްޓްގެ ކާނާ ކަމުން، ހަލުވި ގޮތަކަށް ޔީސްޓްކޮޅު އެކްޓިވޭޓުވާނެ އެވެ. ކުޑަ ވަގުތުކޮޅެއް ތެރޭގައި ޔީސްޓް އެކްޓިވޭޓުވުމުން އެހެން އިންގްރީޑިއެންޓްސްގެ ތެރެއަށް ޔީސްޓް މިކްސްޗާ އަޅާލައި، ފުށްގަނޑު މޮޑުމަށްފަހު ރެސްޓްކުރަން ބޭއްވުމުން ފުފިލާނެ އެވެ.\n2. އިންސްޓަންޓް ޔީސްޓް\nއިންސްޓަންޓް ޔީސްޓަށް "ރެޕިޑް ޔީސްޓް" ނުވަތަ "ކުއިކް ރައިޒް ޔީސްޓް"އޭވެސް ކިޔާފާނެ އެވެ. މި ޔީސްޓް ހުންނާނީ ހިމުންކޮށެވެ. އަދި މިއީ ތާފަނާ ފެނުގައި އެކްޓިވޭޓްކުރަން ނުޖެހޭ ޔީސްޓެއް ކަމުން، އެހެން އިންގްރީޑިއެންޓްސްގެ ތެރެއަށް އަޅާލައި މިކްސް ކޮށްލެވޭނެ އެވެ. އެހެން ނަމަވެސް ޝާ ބުނާ ގޮތުގައި އޭނާ އިންސްޓަންޓް ޔީސްޓް ބޭނުންކުރި ނަމަވެސް "ރިސްކް"އެއް ނުނެގުމަށްޓަކައި އަބަދުވެސް ޕްރޫފްކޮށް، އެކްޓިވޭޓުކުރެ އެވެ.\nރެސިޕީތަކުގައި ޔީސްޓް "ޕްރޫފް"ކުރުމަށް ބުނެފައި ހުރެ އެވެ. "ޕްރޫފް"ކުރުމަކީ ޔީސްޓް އެކްޓިވޭޓްކުރުމެވެ. ނުވަތަ ޔީސްޓަކީ ދިރިހުރި، އަދި އެކްޓިވް އެއްޗެއްކަން "ސާބިތު"ކުރާ ކުރުމެކެވެ. މިކަން ކުރާ ގޮތަކީ ތާފަނާ ފެން (ނުވަތަ ތާފަނާ ކިރުފޮދެއް ފަދަ ދިޔާ އެއްޗަކަށް) ޔީސްޓް އަޅައި އެއްކޮށްލާނީ އެވެ.\nދެން އުފެދޭ ސުވާލަކީ، ފެން ނުވަތަ ކިރުފޮދުގެ ފިނިހޫނުމިން ހުންނަންޖެހޭނީ ކިހާ ވަރަކަށް ހެއްޔެވެ؟ މާހިރުން ބުނާ ގޮތުގައި 40-43 ޑިގްރީ ސެލްސިއަސް (105-110 ޑިގްރީ ފެރަންހައިޓް) އެވެ. ފެންފޮދު މާ ހޫނު ނަމަ ޔީސްޓްކޮޅު މަރުވާނެ އެވެ. އަދި ފެންފޮދު މާ ފިނި ނަމަ ޔީސްްޓް އެކްޓިވޭޓްވުމަށް މާ ގިނަ އިރު ނަގާނެ އެވެ.\nތާފަނާ ފެން ނުވަތަ ކިރުފޮދަކަށް ޔީސްޓް އަދި ހަކުރުކޮޅެއް އަޅައި ގިރާލުމަށްފަހު ވަގުތުކޮޅަކަށް ބެހެއްޓުމުން ޔީސްޓް އެކްޓިވޭޓުވާނެ -- ފޮޓޯ/ ޖިންޖާބޭކްސް\nފެންފޮދުގެ ފިނިހޫނުމިން ކަށަވަރުކުރުމަށް ކުރެވިދާނެ އެއް ކަމަކީ އިންސްޓަންޓް ތަމޯމީޓަރެއް (ފިނިހޫނުމިން ބަލާ ކަށިގަނޑެއް) ހޯދުމެވެ. އެކަމަކު ކަށިގަނޑަކާ ނުލައި ވެސް ރަނގަޅު ޓެމްޕަރޭޗާ ދެނެގަނެވޭނެ ގޮތެއް އެބަ އޮތެވެ. ޝާ ބުނާ ގޮތުގައި ފެންފޮދުގެ ތެރެއަށް އިނގިލި ޖައްސާލުމުން ފަސޭހަ އަދި ތާފަނާ މިންވަރަކަށް ހޫނުމިން ހުރި ނަމަ އެ ފެންފޮދަށް ޔީސްޓް އެއްކުރަން ހަމަ ބަރާބަރެވެ. އިނގިލި ޖައްސާލައިގެން ހުރެވޭ ވަރަށް ވުރެ ފެންފޮދު ހޫނު ނަމަ، އެ ފެންފޮދު މާ ބޮޑަށް ހޫނީ އެވެ.\nދެން އޮތީ ޔީސްޓްގެ "ކާނާ"ގެ ވާހަކަ އެވެ. ފެންފޮދާއި ޔީސްޓް އެއްކޮށްލާ އިރު އެއަށް ހަކުރުކޮޅެއްވެސް އަޅާލާށެވެ. ބައެއް ރެސިޕީތަކުގައި ޔީސްޓް ޕްރޫފްކުރާ އިރު ހަކުރުކޮޅެއް ލުމަށް ބުނެފައި ނުހުރެދާނެ އެވެ. އެކަމަކުވެސް ޔީސްޓް އެކްޓިވޭޓުވެ، ކާބަންޑައިއޮކްސައިޑް އުފެދުމަށްޓަކައި ބޭނުންވާ ހަކަތަ އެއަށް ފޯރުކޮށްދިނުމަށްޓަކައި ހަކުރުކޮޅެއް ދިނުމަށް ވަރަށް ބޮޑު އެހީއެކެވެ. ހަކުރުކޮޅެއް މިނާލާފައި ފެންފޮދަށް އަޅާފައި ބެހެއްޓުމުގެ ބަދަލުގައި ހަކުރުކޮޅު ފެނާ ގިރާލުމުގެ ނަތީޖާ މާ ބޮޑަށްވެސް ރަނގަޅުވާނެ އެވެ. ކޮންމެހެން ހަކުރު (ގްރެނިއުލޭޓެޑް ޝުގާ)ގެ ބަދަލުގައި މާމުޔާއި މޭޕަލް ސިރަޕް ފަދަ ހަކުރު ހިމެނޭ ފޮނި އެއްޗެއް ލައިގެންވެސް މި ސްޓެޕް ފުރިހަމަކުރެވޭނެ އެވެ.\nޔީސްޓް މިކްސްޗާ އެކްޓިވޭޓުވެފައި -- ފޮޓޯ/ ޖިންޖާބޭކްސް\nދެން އޮތީ ކެތްތެރިކަން އިސްކޮށް، 10 ވަރަކަށް މިނިޓު ވަންދެން ޔީސްޓް މިކްސްޗާ އެކްޓިވޭޓްވާން ބެހެއްޓުމެވެ. ޝާ ބުނާ ގޮތުގައި ޔީސްޓް މިކްސްޗާއަށް ދޭންވާ ވަރަށް ވަގުތު ނުދެވުމުގެ މިސްޓޭކް އޭނާއަށްވެސް ހެދިފައި އެބަ ހުއްޓެވެ. ފެންފޮދުގެ ތެރޭގައި ހަކުރުކޮޅުން ހަކަތަ ހޯދައި، ކާބަންޑައިއޮކްސައިޑް އުފެއްދުމަށް ޔީސްޓްކޮޅަށް އެކަށީގެންވާ ވަގުތު ދޭށެވެ. ޔީސްޓް ފެންފޮދު "ފޮނު"ވުމުން އެ އޮތީ ތައްޔާރުވެފަ އެވެ-- ދެން ފުށްގަނޑު މޮޑުމުގެ މަސައްކަތް ފަށަންވީ އެވެ.\nދިހަ މިނެޓު ފަހުންވެސް ޔީސްޓް ފެންފޮދު އެކަށީގެންވާ ވަރަށް ފޮނު އުފައްދާފައި ނެތްނަމަ އޭގެ މާނައަކީ ތިޔަ ބޭނުންކުރެވުނު ޔީސްޓަކީ މާ ގިނަ ދުވަސްވެފައިވާ އެއްޗަކަށް ވެދާނެ އެވެ. ރެސިޕީއެއްގައި ގިނަ ދުވަސްވީ ޔީސްޓް ބޭނުންކުރުމަކީ މައްސަލައެއް ނޫނެވެ. އެކަމަކު ޔީސްޓްގެ އަސަރުކޮށް ފުށްގަނޑު ފުފުމަށް ގިނަ ވަގުތު ނަގާފާނެ އެވެ. އެހެންކަމުން ބޭނުންކުރާ ޔީސްޓް ޕެކެޓުގެ މުއްދަތު ހަމަވާ ތާރީހު ބަލަން ހަނދާން ކުރާށެވެ. އަދި ޔީސްޓް ރައްކާކޮށްފައި ބަހައްޓަން ވާނީ ފިނި ތަނެއްގަ އެވެ. އައިސްއަލަމާރި ނުވަތަ ފްރީޒަރުގައި ވިޔަސް އެންމެ ރަނގަޅެވެ.


Dhivehi artistunge therey Inktober magboolu!\nދިވެހި އާޓިސްޓުންގެތެރޭ އިންކްޓޯބާ މަގުބޫލު!\nއިންކްޓޯބާ އަށް ދިވެހި އާޓިސްޓަކު ހިއްސާ ކޮށްފައިވާ މަސައްކަތެެއް\nއޮކްޓޯބަރަކީ އާޓިސްޓުންނަށް ހާއްސަ މަހެކެވެ. "އިންކްޓޯބާ" ނަމުގައި ދުނިޔޭގެ އާޓިސްޓުން މެދުގައި ހާއްސަ އާޓް ޗެލެންޖެއް ކުރިއަށްދެ އެވެ. މިއީ އާޓިސްޓުންގެ ހުނަރު ދައްކާލައި ހުނަރު ކުރިއެރުވުމުގެ ގޮތުން އަދި ކުރެހުމުގެ އާދާ އުފެއްދުމުގެ ބޭނުމުގައި ހިންގާ ޗެލެންޖެކެވެ. އޮކްޓޯބަރަކަށް ކަނޑައަޅާފައި އޮންނަ ލިސްޓެއްގައިވާ ގޮތަށް އެމީހުން ކުރެހުމާއި ޕެއިންޓިން އަދި ސްކެޗް ކުރުމަށްފަހު ސޯޝަލް މީޑިއާގައި "#އިންކްޓޯބާ2019" ހޭޝްޓެގް ގައި ހިއްސާ ކުރަނީ އެވެ.\nދިވެހި އާޓިސްޓުންގެ މެދުގައިވެސް އިންކްޓޯބާ ހިނގަ އެވެ. ކުރީގެ އަހަރުތަކުގައި ވެސް މި ޗެލެންޖުގައި ބައިވެރިވެ ދިވެހި އާޓިސްޓުންވަނީ އެ މީހުންގެ އާޓް ހިއްސާކޮށްފަ އެވެ. މިދިއަ އަހަރު އާޓިސްޓުންގެ މެދުގައި މަގުބޫލުވެ އާޓިސްޓުންގެ މަސައްކަތް އެއް އެކައުންޓަކުން ދައްކާލުމަށް އިންސްޓަގްރާމް ގައި އިންކްޓޯބާއެމްވީ އުފައްދާފައި ވެއެވެ. ހޭޝްޓެގް "#އިންކްޓޯބާއެމްވީ" އުފަންވެ ހިނގައިގަތެވެ. އާޓިސްޓުންގެ މެދުގައި މަގުބޫލު މި ޗެލެންޖަށް އާޓިސްޓުންގެ އިންކްޓޯބާއަށް އެ މީހުން އިންތިޒާރު ކުރެއެވެ.\nމި އަހަރު ވެސް އިންކްޓޯބާއަށް ބޮޑު ފޯރިއެއް އެބައޮތެވެ. މިފަހަރު ރަސްމީކޮށް އިންކްޓޯބަރު ނެރެފައިވާ ލިސްޓްގެ އިތުރުން ދެ ލިސްޓެއް ކުރިއަށް އެބަދެއެވެ. ދިވެހި ޓްވިސްްޓަކާއެކު އިންކްޓޯބާ ކުރިއަށް ގެންދަނީ އާޓިސްޓުންގެ މެދުގައި އިންކްޓޯބާއަށް ފޯރި އިރުުތު ކުރާށެވެ.\nޒުވާން އާޓިސްޓެއް ކަމުގައި އައިމިނަތު އިޒާނާ ޝަމީމް ބޭނުންވީ އިންކްޓޯބާ ދިވެހި ކޮށްލާށެވެ. އޭނާ އިންކްޓޯބާ އަށް އެކުލަވާލީ ރާއްޖެއާއި ގުޅޭ ދިވެހި އާޓިސްޓުން ރިލޭޓް ކޮށްލެވޭ ލިސްޓެކެވެ.\nރާއްޖެއާއި ގުޅޭ އަދި މޫސުމަށް އަންނަ ބަދަލުތަކަށް މީހުން ހޭލުންތެރި ކުރަން ސޭވް ދަބީޗް އެންޖީއޯގެ ފަރާތުން ތިމާވެއްޓާއި ގުޅޭގޮތުން އިންކްޓޯބާ އަށް ލިސްޓެއް އެކުލަވާފައި ވެއެވެ.\nސޭވް ދަބީޗް އެންޖީއޯ އިން ބުނި ގޮތުގައި އެމީހުންގެ މި ލިސްޓަކީ ކްލައިމެޓް ކްރައިސިސް އާއި ގުުޅުވާލައި ތިމާވެށީގެ ރީތި، ބިރުވެރި އަދި އުއްމީދުތައް ހިމެނޭ ތީމްތަކުން ހުނަރު ދައްކާލުމުގެ ބޭނުމުގައި ހަދާފައިވާ ލިސްޓެެކެވެ.


Raajje ah ai touristunge 1 percent ves Covid ah positive eh nuvey | Mihaaru\nޓޫރިސްޓުން ކޮވިޑަށް ޕޮޒިޓިވްވާ ރޭޓް 1 ޕަސެންޓަށް ވުރެ ދަށުގައި\n21 ޑިސެމްބަރ 2020: އެއާޕޯޓުގައި ޓޫރިސްޓުން ތޮއްޖެހިފައި، ޓޫރިސްޓުން ކޮވިޑަށް ޕޮޒިޓިވްވީ ނިސްބަތުން ،މަދުން--.ފޮޓޯ:ނިޝާން އަލީ/މިހާރު\n08 ޖެނުއަރީ 2021 - 14:18\nކޮވިޑް-19 ފެތުރޭތީ ރާއްޖޭގެ ބޯޑަރުތައް ބަންދުކުރުމަށް ފަހު އަލުން ހުޅުވި ފަހުން އައި ޓޫރިސްޓުންގެ ތެރެއިން އެއް ޕަސެންޓު މީހުން ވެސް ކޮވިޑަޑް ޕޮޒިޓިވްވެފައި ނުވާ ކަމަށް ޓޫރިޒަމް މިނިސްޓްރީގެ ތަފާސް ހިސާބުތަކުން ދައްކައިފި އެވެ.\nޓޫރިޒަމް މިނިސްޓްރީގެ ހިސާބުތަކުން ދައްކާ ގޮތުގައި މިދިޔަ ޖުލައި މަހު ރާއްޖޭގެ ބޯޑަރު ފުރަތަމަ ހުުޅުވި ފަހުން ރާއްޖެއަށް އައި ޓޫރިސްޓުން ކޮވިޑަށް ޕޮޒިޓިވްވި ނިސްބަތް ކޮންމެ މަހަކު ވެސް ހުރީ އެއް ޕަސެންޓަށް ވުރެ ދަށުގަ އެވެ.\nޖުލައި 15 އިން ފެށިގެން އެ މަހުގެ ނިޔަަލަށް އައި މީހުންގެ ތެރެއިން ކޮވިޑަށް ޕޮޒިޓިވްވީ 0.06 ޕަސެންޓް މީހުންނެވެ. ޖެހިގެން އައި ސެޕްޓެމްބަރުމަހު 0.36 ޕަސެންޓް، އޮކްޓޯބަރުމަހު 0.26 އަދި ނޮވެމްބަރު މަހު ޕޮޒިޓިވްވީ އައި ޓޫރިސްޓުންގެ ތެރެއިން 0.13 ޕަސެންޓެވެ. މިދިޔަ މަސް ނިމުނު އިރު އެ ނިސްބަތް ހުރީ 0.07 ޕަސެންޓްގަ އެވެ. އެ ހިސާބަށް ބަލާއިރު، ޖުލައި މަހުން ފެށިގެން 93،823 ޓޫރިސްޓުން އައިސްފައިވެ އެވެ.\nޓޫރިސްޓުންނަށް ރާއްޖެ އާދެވެނީ ކޮވިޑަށް ޓެސްޓުކޮށް ނެގެޓިވް ނަތީޖާއަކާ އެކުގަ އެވެ.\nޓޫރިޒަމް މިނިސްޓްރީގެ ތަފާސް ހިސާބުތައް މިހެން ހުރި ނަމަވެސް ހެލްތު އިމަޖެންސީ އޮޕަރޭޝަން ސެންޓަރުގައި ރޭ ބޭއްވި މީޑިއާ ބްރީފިން ގައި ޓެކްނިކަލް އެޑްވައިޒަރީ ގްރޫޕް (ޓެގް) ގެ މެމްބަރު ޑރ. އަހުމަދު ޝަހީދު ވިދާޅުވީ ރިސޯޓްތަކުން ކޮވިޑަށް ޕޮޒިޓިވްވާ މީހުންގެ އަދަދު އިތުރުވަމުން އަންނަ ކަމަށެވެ. އޭނާ ވިދާޅުވީ ރިސޯޓުތަކުން ކުރިން އާއްމުކޮށް ޕޮޒިޓިވް ވަނީ 50-60 މީހުން ނަމަވެސް، މިހާރު އެ އަދަދު 108 އަށް އަރާފައިވާ ކަމަށެވެ. އޭގެ ތެރޭގައި ހިމެނެނީ 69 ޓޫރިސްޓުންނާއި 39 މުވައްޒަފުންނެވެ.\nއޭނާ މިހެން ވިދާޅުވީ ރާއްޖެއަށް އައި ޓޫރިސްޓުންގެ އަދަދު އިތުރުވަމުން އައި ނިސްބަތަށް ރިއާޔަތް ނުކުރައްވަ އެވެ. ބޯޑަރު ފުރަތަމަ ހުޅުވައިލުމުން އައީ ނިސްބަތުން ވަރަށް މަދު ޓޫރިސްޓުންނެވެ. ޓޫރިސްޓް އެެރައިވަލްސް އިތުރުވަމުން އައިސް މިދިޔަ މަސް ނިމުނު އިރު ދުވާލަކު އަންނަ ޓޫރިސްޓުންގެ އަދަދުތައް ހުރީ ބަލިމަޑުކަމުގެ ކުރިން އަންނަ ވަރާ ދާދި އެއްވަރެއްގަ އެވެ.\nރާއްޖޭގެ ޓޫރިޒަމް ރަނގަޅުވާން ފެށީ އޮކްޓޯބަރު މަހު އެވެ. އެ މަހު ޖުމްލަ 21،515 މީހުން އައެވެ. އެއީ ދުވާލަކަށް އެވްރެޖްކޮށް 698 މީހުންނެވެ. ދުވާލަކު އަންނަ ޓޫރިސްޓުންގެ އަދަދު 1،000 އިން މަތިވީ ނޮވެމްބަރުމަހު އެވެ. އެ މަހު ދުވާލަކު އެވްރެޖްކޮށް 1،119 ޓޫރިސްޓުން ރާއްޖެއަށް ޒިޔާރަތްކުރި އެވެ. އަދި ޖުމްލަ 35،759 ޓޫރިސްޓުން ރާއްޖެއަށް ޒިޔާރަތްކުރި އެވެ. ޑިސެމްބަރު މަހު 40،000 އަށް ވުރެ ގިނަ ޓޫރިސްޓުން ރާއްޖެއަށް ޒިޔާރަތްކުރި އެވެ.\nސިއްހަތު ޓޫރިސްޓުން ޓޫރިޒަމް ޓޫރިޒަމް މިނިސްޓްރީ\nޓޫރިސްޓުން ނަކީ ލާރި ބޮޑި ބޮޑި.. ކޯވިޑް ކިހިނެއް ޖެހޭނީ\nR ރޭޓްގަ ތިޔަބޭފުޅުން ވިދާޅުވި އެއްޗެއް ދެއްތޯ އަހަރުމެންނަށް އެގޭނީ. އައިޖީއެމްއެޗުން އެއްފަހަރެއްގަ އަހަރެއްގެ މައްޗަށް 9000 ސީޓީ ހެދިވާހަކަ ބުނެގެން (ދުވާލަކަށް 24 ސީޓީ، ހުކުރެއް ބަންދެއްނެތި) އެވާހަކަ ބޮޑު ޖޯކަކަށް ވީމަ ބުނީ އެއީ އޮޅިގެން އިތުރު ސުމެއް ޖެހުނީ ކަމަށް ބުނެ އުޅުނު ހާލުވެސް އަހަރުމެން ދެކުނިން. އުންމީދުކުރަނީ ތިކަމުގެ ތެރެއަށް ސިޔާސީ ކުލަވަރު ނުވަދެ ރައްޔަތުންގެ އިތުބާރު ހިފަހައްޓާނެ ކަމަށް.


Inaayath: Aailaa inn vaaruthavi sihhee khidhumathugai 31 aharu, dhuvahaku salaameh nubuney, gadiyehvves nujehey - One Online\nރައީސް ނަޝީދަށް ދިން ހަމަލާ: ދެ މީހަކު ހައްޔަރަށް\nއިނާޔަތު: އާއިލާއިން ވާރުތަވި ސިއްހީ ހިދުމަތުގައި 31 އަހަރު، ދުވަހަކު ސަލާމެއް ނުބުނޭ ގަޑިއެއް ނުޖެހޭ\nއިނާޔަތު އަލި ދީދީ - އޭޑީކޭގެ ޕްރެކްޓިސިން ނާސިން މެނޭޖަރު ވަން ޕްލަސްގެ ސްޓޫޑިއޯގައި --- ވަން ފޮޓޯ\n"އަޅުގަނޑު ވަރަށް ކުޑައިރު، މާމަ ގެންގުޅޭ ފޫޅުމައި ފޮށި ހުޅުވައިގެން އޭގައި ހުންނަ އެއްޗެއްސާ ކުޅޭ ހަނދާން އަޅުގަނޑު ވޭ،" އޭޑީކޭ ހޮސްޕިޓަލުގެ ޕްރެކްޓިސިން ނާސިން މެނޭޖަރު އިނާޔަތު އަލި ދީދީ، އޭނާގެ ވާހަކަ ފެއްޓެވީ ދުރު މާޒީއަކުންނެވެ.\nއޭޑީކޭ ހޮސްޕިޓަލުގެ އެންމެ ސީނިއާ ނަރުހުންގެ ތެރޭގައި ހިމެނޭ އިނާޔަތު އަލީ ދީދީގެ މާމަ، އައިޝަތު ހުސައިން އަކީ ކުރީން ތ. ދިޔަމިގިލީ އެންމެ އިސް ސިއްހީ ހިދުމަތްތެރިޔާ އެވެ. އައިޝަތަކީ ރަށުގެ އެންމެން ގަދަރުކުރި ފޫޅުމައެކެވެ. އެއިރު ގޭގެއަށް މީހުން ވިއްސަންދާއިރު، އައިޝަތު ހުސައިން ދަނީ މާމަ ދަރިފުޅު އިނާޔަތުވެސް ގޮވައިގެންނެވެ. އެހެންވެ، އިނާޔަތަކީ މާމަގެ ހިދުމަތް ވަރަށް ގާތުން ފެނުނު ދަރިއެކެވެ. އިނާޔަތުގެ މާމައަށް ފަހު އެރަށުގެ ފޫޅުމައިކަން ކުރީ އިނާޔަތުގެ މަންމަ މަރީނާ މޫސާއެވެ. މަންމަ މަރީނާ ސިއްހީ ދާއިރާއަށް 40 ވަރަކަށް އަހަރު ހިދުމަތް ކުރި އިރު، މަންމަގެ ހިދުމަތްތަކާއި މާމަގެ ހިދުމަތްތައް ވެސް އެންމެ ގާތުން ތަޖުރިބާކުރި އެކަކީ އިނާޔަތެވެ.\nއާއިލާގެ ފަރާތުން ވާރުތަވަމުން އައި ސިއްހީ ހިދުމަތުގެ މަސްއޫލިއްޔަތު މިހާރު އުފުލަމުން އަންނަނީ އިނާޔަތެވެ. އިނާޔަތު ނަރުހުންގެ ހިދުމަތަށް ނުކުތީ، މީގެ 31 އަހަރުން ކުރިން 1989 ވަނަ އަހަރު، އޭރު ސަރުކާރުގެ ރަސްމީ ހޮސްޕިޓަލް ސެންޓްރަލް ހޮސްޕިޓަލުންނެވެ. އެއިރު އޭނާގެ މުސާރައަކީ 900 ރުފިޔާއެވެ. އެ ހޮސްޕިޓަލުގެ ވަޒީފާ ދޫކޮށް، އިނާޔަތު ބަދަލުވީ ދިޔަމިގިލީގައި އަމިއްލަ ފަރާތަކުން ހިންގި ހައްވާ މަނިކެ މެޑިކަލް ސެންޓަރަށެވެ. އިނާޔަތު ކިޔައިދިން ގޮތުގައި އޭޑީކޭ ހޮސްޕިޓަލަށް ވަނުމުގެ ދަތުރު ފެށުނީ އެހާ ހިސާބުންނެވެ.\n"ހައްވާ މަނިކެ މެޑިކަލް ސެންޓަރުގައި އަޅުގަނޑު މަސައްކަތް ކުރީ ޑރ. ވެލެންޓީނާއާ އެކު. އެެއީ ވަރަށް ކުޅަދާނަ ޑޮކްޓަރެއް. އެ ކްލިނިކްގެ ހިދުމަތް ހުއްޓާލުމުން ވެލެންޓީނާ އަޅުގަނޑު ގާތު ބުނީ ހިނގާށޭ މާލެ، ތިމަންނާ އޭޑީކޭއިން ވަޒީފާ ހޯދައިދޭނަމޭ. އެއިރު އައިގޮތަށް އޭޑީކޭގައި މަސައްކަތް ކުރަން ފެށީ،" އިނާޔަތު ބުންޏެވެ.\nއިނާޔަތު ވަޒީފާގެ މަސައްކަތުގައި --- ފޮޓޯ: އިނާޔަތު\nއޭޑީކޭގެ ފުރަތަމަ ސްޓާފް ނާސް\nއިނާޔަތަކީ، އޭޑީކޭގެ ފުރަތަމަ ދިވެހި ސްޓާފް ނަރުހެވެ. ނަރުހެއްގެ ގޮތުގައި އޭޑީކޭއަށް ވަދެގެން ކުރި ބުރަ މަސައްކަތުގެ ނަތީޖާއަކަށް ވީ، އަވަސް މުއްދަތެއްގައި ކުރިއެރުން ލިބި ގިނަ ބައެއްގެ މެދުގައި މަގުބޫލު އަދި މެނޭޖުމަންޓުގެ އިތުބާރު އޮތް ނަރުހަކަށް ވުމެވެ. އިނާޔަތު ވަނީ އޭޑީގެ ސުޕަވައިޒަރެއްގެ މަގާމު އަދާ ކޮށްފައެވެ. އޭގެ އިތުރުން އޭޑީކޭ އައުޓް ޕޭޝަންޓް ޑިޕާޓްމެންޓްގެ ނާސިންގެ ހެޑްކަންވެސް އިނާޔަތު ކުރިއިރު އޭޑީކޭގެ ވެކްސިންގެ އެންމެހައި ކަންކަން ހިންގުމުގެ ޒިންމާ އާއި މަސްއޫލިއްޔަތުގެ ވެސް އޮތީ އިނާޔާތު ގެ ކޮނޑުގަ އެވެ. ކޮވިޑް ވެކްސިން ޖެހުމުގެ އޭޑީކޭގެ ފޯކަލް ޕޮއިންޓަކީވެސް އިނާޔަތެވެ.\nއިނާޔަތު ނަރުސްކަމުން ދަސްވެނިވި ރަސްމިއްޔާތުގެ ތެރެއިން --- ފޮޓޯ: އިނާޔަތު\n"އަޅުގަނޑު އޭޑީކޭއަށް ޖޮއިންކުރީ 1997 ވަނަ އަހަރު. އޭޑީކޭގެ ހުރިހާ ޑިޕާޓުމަންޓެއްގައިވެސް އަޅުގަނޑަށް މަސައްކަތް ކުރެވިފައި ހުންނާނީ. ޑެންޓަލް ޑިޕާޓުމަންޓްގައިވެސް ދެ އަހަރެއްހާ ދުވަހު އުޅުނިން. ޑެންޓަލްގައި އުޅެނިކޮށް ކިޔަވަން ފުރުސަތު ލިބުނީ. އެއަށް ފަހު އަނެއްކާވެސް އައިސް އަޅުގަނޑު މަސައްކަތް ކުރީ ވޯޑް އިންޗާޖެއްގެ ގޮތުގައި. ދެން ތިން މަސް ވަރު ވޯޑް އިންޗާޖަކަށް ހުރެފައި އިމަޖެންސީ ޑިޕާޓުމަންޓްގެ އިންޗާޖަކަށް ދެން ބަދަލުވީ. އެތަނުގައި ހުރެފައި ދެން ބަދަލުވީ ނާސިން ސުޕަވައިޒަރު ކަމަށް" އިނާޔަތު "ވަން" އަށް ކިޔައިދިނެވެ.\n31 އަހަރު ހިދުމަތުގައި، ދުވަހަކުވެސް ސަލާމެއް ނުބުނޭ، ގަޑިއެއްވެސް ނުޖެހޭ\nއިނާޔަތު ބުނި ގޮތުގައި އޭނާ މިއަދު އެންމެ ފަހުރުވެރިވަނީ ހިދުމަތުގައި އެހާ ދިގު މުއްދަތެއް ފާއިތުވެ ދިޔަ އިރު އަބަދުވެސް ގަޑިއަށް ޑިއުޓީއަށް ދެވުނީތީއެވެ. އިނާޔަތުގެ ނާސިން ހަޔާތުގައި އޭނާ ދުވަހަކުވެސް ސަލާމް ބުނެފައެއް ނުވެއެވެ. މިއީ އޭޑީކޭގެ އެހެން އެއްވެސް މުވައްޒަފަކަށް އަދި މުގުރާލެވިފައިވާ ރެކޯޑަކަށް ނުވެވެސް ދާނެ އެވެ.\nއިނާޔަތު ވަޒީފާގެ މަސްއޫލިއްޔަތު އަދާކުރުމުގައި ---\n"މިއަދު އެންމެ އުފާވާ ކަމަކީ ގަޑި ނުޖެހި ޑިއުޓީއަށް ދެވުމުގެ ނަސީބު ލިބިފައިވާތީ. އަބަދުވެސް ޑިއުޓީ ފެށުމުގެ ގަޑިއެއްހާއިރު ކުރިން ޑިއުޓީއަށް ދަން. އެއީ ވަރަށް ބޮޑު ޒިންމާއެއް އަޅުގަނޑަށް މި އޮންނަނީ. ދެން އޭޑީކޭއަކީ ގިނަ އަދަދެއްގެ ކިޔަވާ ދަރިވަރުންވެސް އުޅެމުން އަންނަ ތަނަކަށްވާތީ ސަލާމް ބުނާ ދަރިވަރުންގެ އަދަދުވެސް ގިނަ. އެހެންވެ، އެ ހުރިހާ ކަންކަން ހަމަޖެއްސުމަށް އަވަަހަށް ދަނީ. އޭރުން ހަމަޖެހިލައިގެން ޑިއުޓީ އަދާކުރެވޭނީ." 31 އަހަރު ހިދުމަތުގައި ހޭދަކުރި އިރުވެސް ގަޑި ޖެހިފައި ނުވާ އިނާ ބުންޏެވެ.\nކޮވިޑް ވެކްސިން ޖެހުމުގައި ވަރުބަލިކަމެއް ނެތި\nއިނާޔަތަކީ އޭޑީކޭގެ ވެކްސިން ފޯކަލް ޕޮއިންޓެކެވެ. އިނާޔަތުގެ ސީދާ ބެލުމުގެ ދަށުން އޭޑީކޭއިން ކޮވިޑް ވެކްސިން ޖަހަން ފެށިއިރު، ވެކްސިން ޖެހުމުގައިވެސް އިނާޔަތުގެ ދައުރު ބޮޑެވެ. އެގޮތުން މިހާތަނަށް އޭނާ އެކަނިވެސް ވަނީ 1،4000 މީހުންނަށް ކޮވިޑް ވެކްސިން ޖަހާފައެވެ.\n"އަބަދުވެސް ވެކްސިންގެ ކަންކަމުގައި އުޅެން. ދެން އަޅުގަނޑަކީ ކޮވިޑް ވެކްސިން ޖެހުމަށް އޭޑީކޭގެ ފޯކަލް ޕޮއިންޓް. އަޅުގަނޑު އެކަނިވެސް ވާނެ 1،4000 މީހުންނަށް ކޮވިޑް ވެކްސިން ދީފައި. އަޅުގަނޑު ވަރަށް ކައުންޓްކޮށްގެން 5،000 މީހުންނަށް ވެކްސިން ދިނީ. އެއީ އަޅުގަނޑު ކޮވިޑް ވެކްސިން ދިން 5،000 ވަނަ މީހާއަކީ އަޅުގަނޑުގެ އެމްޑީ އައްފާލް" އިނާޔަތު ވިދާޅުވިއެވެ.\nއިނާޔަތު އޭޑީކޭގެ މެނޭޖިން ޑިރެކްޓަރު އަހުމަދު އައްފާލަށް ކޮވިޑް ވެކްސިން ދެނީ ---\nކޮވިޝީލްޑް ވެކްސިނަށް ފަހު އިނާޔަތު މިހާރު އަންނަނީ ފައިޒާ ވެކްސިނާއި ސިނޮފާމް ވެކްސިން ދިނުމުގައިވެސް ހަރަކާތްތެރިވަމުންނެވެ.\nއެންމެ ހަނދާން ހުންނަނީ ޑރ. އަފްރާޝީމް އަވަހާރަކޮށްލި ދުވަސް\nދެހާސް ބާރަ ވަނަ އަހަރު އަނިޔާވެރި ގޮތަކަށް އަވަހާރަ ކޮށްލާފައި އޮއްވައި ފެނުނު، ރައްޔިތުންގެ މަޖިލީހުގެ އުނގޫފާރު ދާއިރާގެ ކުރީގެ މެންބަރު ޑރ. އަފްރާޝީމް އަލީ އަވަހާރަކޮށްލި ހާދިސާ ދިވެހިންގެ ހަނދާނުގައި ވެސް އިއްޔެވީ ކަމެއްހެން ހަރުލައި ހުންނާނެއެވެ. ހަށިގަނޑުގެ އެތަން މިތަނަށް އަނިޔާވެރި ހަމަލާތަކެއް ދީފައިވާއިރު އަފްރާޝީމްގެ ހަށިގަނޑު ފުރަތަމަ ގެންދިޔައީ އޭޑީކޭ ހޮސްޕިޓަލަށެވެ. އިނާޔަތަކީ ޑރ. އަފްރާޝީމް އަލީ އަވަހާރަކޮށްލި ދުވަހު ޑިއުޓީ އަދާކުރި ނަރުހެކެވެ.\n"އަޅުގަނޑަކީ ވަރަށް އަވަހަށް ޑިއުޓީއަށް ދާ މީހެއް. އެ ދުވަހު އަޅުގަނޑު ޑިއުޓީއަށް ދިޔައިރު މުޅި ސޯސަން މަގު އޮތީ ބަންދުކޮށްފައި. އެއިރުވެސް އަޅުގަނޑަށް ވެގެން އުޅޭ ގޮތެއް ނޭނގޭ. ދެން އޭޑީކޭއަށް ވަތް އިރު އޭޑީކޭ ވެސް އޮތީ ފުރިބާރުވެފައި. އެންމެންވެސް ރޮނީ. އަޅުގަނޑުވެސް ވަރަށް ކަންތައްބޮޑުވި. ދެން އީއާރްއަށް ވަތް އިރު އީއާރްގައި ހުރި އެއްްޗެހި ވަނީ އެއްވެސް ތަރުތީބެއް ނެތި. މުޅި ފްލޯއަށް ހުރިހާ އެއްޗެއް އުކާލާފައިވަނީ. އެނދުތަކާއި އެއްޗެހި ހުރީ އެކި ގޮތް ގޮތަށް ދަމާފައި. އީއާރްގައިވެސް ތިބީ ދެ ބޭރު ނަރުހުން. އެމީހުންވެސް ތިބީ ވަރަށް ކަންބޮޑުވެފައި. އަޅުގަނޑަށް ފަހުން އެނގުނު ގޮތުގައި ގެނެސްގެން އުޅުނީ ޑރ. އަފްރާޝީމް. އެއީ ވަރަށް ހިތްދަތިވި ދުވަހެއް" އިނާޔަތު ބުންޏެވެ.\nއިނާޔަތަކީ އޭޑީކޭގެ މެނޭޖުމަންޓާއި އެތަނުގެ މުވައްޒަފުން ގަދަރުކުރާ ނަރުހެކެވެ. އޭޑީކޭގެ މުވައްޒަފުންގެ ތެރެއިން އެންމެ އިތުބާރު ހިފޭ އެއް ނަމެވެ. އޭނާއަކީ އޭޑީކޭގައި މަސައްކަތް ކުރާ ދިވެހި ނަރުހުންގެ ތެރެއިން ހިދުމަތުގައި އެންމެ ދުވަސްވީ އެއް ނަމެކެވެ. އިނާޔަތު ބޭނުންވަނީ ރިޓަޔާ ކުރަންދެންވެސް ނަރުހެއްގެ ގޮތުގައި ގައުމަށް ހިދުމަތްކޮށްދީ އޭނާގެ މަންމަ އާއި މާމަ ދެއްކެވި ނަމޫނާ ގެ މަތީ ސާބިތު ވެ ހުރުމަށެވެ. ނަރުސް ކަމުގައި އިނާޔަތު ކުރި ދަތުރުގައި އޭނާއަށް އެންމެ ބޮޑު އެއްބާރުލުމެއް ލިބުނީ އާއިލާ އާއި އޭޑީކޭގެ މެނޭޖުމަންޓުގެ ފަރާތުންކަން އިނާޔަތު ފާހަގަ ކުރެއެވެ.\nގުޅޭ ޓެގު އޭޑީކޭ ހޮސްޕިޓަލް ނަރުހުން ސިއްހަތު ރޯދަމަސް


REPORT: Saudi ge bayaanun fahumu vee kon echeh? | Mihaaru\nރިޕޯޓް / ރާއްޖެ-ސައުދީ\nފ. ހިމިތީ: ސައޫދީ ސަރުކާރަށް ވިއްކާލަން އުޅެނީ މި ރަށާއި މި ރަށާ ގުޅިފައިވާ ފަޅު ކަމަށް ބައެއް ފަރާތްތަކުން ބުނޭ. ފޮޓޯ ގޫގްލް އާތު\n12 މާޗް 2017 - 06:17\nފ. އަތޮޅުގައި ހިންގާ ބިޔަ މަޝްރޫއާ ގުޅޭ ގޮތުން، ރާއްޖޭގައި ހުންނަ ސައޫދީ އަރަބިއްޔާގެ އެމްބަސީން މިދިޔަ ހުކުރުދުވަހު ނެރުނު ބަޔާނާ އެކު އާ ބަހުސެއް ފެށިއްޖެ އެވެ. އެއް ބަޔަކު އާ މައުލޫއެއް ނެގި އެވެ؛ ބައެއް މީހުން "އެހެންވިއްޔާ ރައީސް ޔާމީން އިތުރުފުޅު ހެއްދެވީ ނޫން ހެއްޔޭ؟" އޭ ބުންޏެވެ. އަނެއް ބަޔަކު ބުނަނީ ސައުދީ ސަރުކާރުން އޮޅުވާލަނީ ކަމަށެވެ. އަނެއް ބަޔަކު ބުނަމުން ދިޔައީ މި ހިސާބުން ސައުދީގެ "ޑީލް ފަނިވީ" ކަމަށެވެ. މިވީ ގޮތެއް ވަރަށް ރަނގަޅަށް ވިސްނި ބައެއް މީހުން ބުނަނީ، އެމްބަސީން އެ ބުނާ އެއްޗަކީ ސައުދީ "ސަރުކާރު"ން އިންވެސްޓް ނުކުރާ ވާހަކައޭ އެވެ. -- އެކަންވީ ބޮޑު އަރަތަކަށެވެ.\nސައޫދީގެ އެމްބަސީގެ ބަޔާނުގައި ބުނެފައި ވަނީ ސައޫދީ އަރަބިއްޔާގެ ސަރުކާރުން ރާއްޖޭގެ އެއްވެސް އަތޮޅެއް ނުވަތަ ބިމެއް ގަންނަން ނޫޅޭ ކަމަށާއި އެފަދަ ބޮޑު މަޝްރޫއަކަށް އިންވެސްޓް ކުރަން ވެސް ނިންމާފައި ނުވާ ކަމަށެވެ. އިިންވެސްޓަރުންތަކެއް ނުވަތަ އެ ގައުމުގެ ޝާހީ އާއިލާގެ އިސް ބޭފުޅުންތަކެއް ފ. އަތޮޅުގައި މަޝްރޫއެއް ނުހިންގަވާނެ ވާހަކައެއް ބަޔާނަކު ނެތެވެ. ރާއްޖޭގެ ގިނަ މީޑިއާތަކުން ވެސް ދައްކަނީ ސައޫދީގެ ޝާހީ އާއިލާގެ އިސް ފަރާތްތަކަކުން ފ. އަތޮޅުގައި މަޝްރޫއެއް ހިންގަން އުޅޭ ވާހަކަ އެވެ. އެހެންވެ، ފ. އަތޮޅުގެ މަޝްރޫއު މުޅިން ހުއްޓުނީ ކަމަށް ނުވަތަ އެ ގައުމުގެ ޝާހީ އާއިލާގެ އިސް ބޭފުޅުންތަކެއްގެ ޝައުގުވެރިކަން އެ ހިސާބުން ނިމުނީ ކަމަށް ބުނަން އަދި މާ އަވަހެވެ.\nނަމަވެސް ފ. އަތޮޅުގައި މި އަހަރުގެ ޖެނުއަރީ 24 ގައި ވާހަކަފުޅު ދައްކަވަމުން ރައީސް އަބްދުﷲ ޔާމީން ވިދާޅުވެފައި ވަނީ، އެއީ "ސައޫދީ ސަރުކާރުގެ ފަރާތުން، ނޫނީވިއްޔާ ސައޫދީގައި އިސްކޮށް އެ ތިއްބެވި ބޭފުޅުންގެ ފަރާތްޕުޅުން، ވަރަށް ހާއްސަ ޝައުގުވެރިކަމެއް އޮތް އަތޮޅެއް" ކަމަށެވެ. އަދި ސައޫދީން ވަރަށް ބޮޑު މަޝްރޫއެއް ފ. އަތޮޅަށް ރާވާފައިވާ ކަމަށް ރައީސް ޔާމީން އެ ދުވަހު ވިދާޅުވެފައި ވެ އެވެ.\n"ހުރިހާ ޗާޓުތަކާއި، ހުރިހާ ކުރެހުންތަކެއް ވަނީ ނިންމާފައި،" ފ. މަގޫދޫގެ ބަނދަރާއި އެ ރަށުގައި އިމާރާތްކުރި މިސްކިތެއް ހުޅުއްވައި ދެއްވުމަށް ބޭއްވި ރަސްމިއްޔާތުގައި އެމަނިކުފާނު ވިދާޅުވެފައި ވެ އެވެ.\n"އެހެންވީމާ، އަޅުގަނޑުމެން މިދިޔަ އަހަރު ވެސް އިންތިޒާރު ކުރަމުން ގެންދިޔައިން، އެ ބޮޑު ބިޔަ މަޝްރޫއު މި އަތޮޅުގައި ފެށޭތޯ. އަދި މިހާރު ވެސް އަޅުގަނޑުމެން އިންތިޒާރު ކުރަމުން މިގެންދަނީ. އެ ބިޔަ ބޮޑު މަޝްރޫއު، އޭގެ ސަބަބުން އެތަކެއް ސަތޭކަ ވަޒީފާ އުފެދިގެން ގޮސް، މުޅި މި އަތޮޅަކީ، ހަމަ އެންމެ ތަނަވަސް އަތޮޅުކަމަށް ވުމުގެ ފުރުސަތު އޮތްވަރުގެ ވަރުގަދަ ބިޔަ މަޝްރޫއެއް."\nރައީސް ޔާމީން މިދިޔަ އަހަރުގެ އޮކްޓޯބަރުގައި ސައޫދީ އަށް ވަޑައިގަތުމުން، އެ ގައުމުގެ ރަސްގެފާނު ސަލްމާން ބިން އަބްދުލްއަޒީޒް ރަސްމީ ގޮތުން މަރުޙަބާ ދެންނެވުމަށް ރަސްގެފާނުގެ ޝާހީ ގަނޑުވަރުގައި ބޭއްވި ހަފްލާއަށް ރައީސް ޔާމިން ވަޑައިގަންނަވަނީ.---ފައިލް ފޮޓޯ: ރައީސް އޮފީސް\nސައޫދީ ސަރުކާރުގެ ފަރާތްޕުޅުން ނުވަތަ އެ ގައުމުގައި މިހާރު އިސްކޮށް އެ ތިއްބެވި ބޭފުޅުންގެ ހާއްސަ ޝައުގުވެރިކަމެއް ފ. އަތޮޅަށް އޮތް ކަމަށް ރައީސް ޔާމީން ސީދާ ވިދާޅުވީ ވެސް، އިދިކޮޅު ބައެއް ފަރާތްތަކުން ދެކޭ ގޮތުގައި ސައޫދީ ސަރުކާރާއި ޝާހީ އާއިލާއާ އޮތް ގުޅުން ބޮޑުކަމުންނެވެ. އެއީ ވަކި ނުކުރެވޭނެ ކަމެއް ކަމަށް އެމަނިކުފާނު ވެސް ގަބޫލުފުޅު ކުރައްވަނީ ކަމަށް މާނަ ނެގިދާނެ ކަމަށް ބައެއް މީހުން ދެކެ އެވެ.\nކެންދޫ ދާއިރާގެ ޖުމްހޫރީ ޕާޓީގެ މެމްބަރު އަލީ ހުސެއިން ވިދާޅުވީ ސައޫދީ އެމްބަސީން ބަޔާން ނެރުމަކީ، ފ. އަތޮޅުގެ މަޝްރޫއު މަޑުޖެހުން ނޫން ކަމަށެވެ.\n"ސައޫދީ އެމްބަސީން އެ ބުނަނީ އެ ގައުމުގެ ސަރުކާރުން ރާއްޖޭގައި އިންވެސްޓް ކުރަން ނޫޅޭ ވާހަކަ. ރާއްޖެ އިން ބިމެއް ގަންނަން ނޫޅޭ ވާހަކަ. އޭގެ މާނައެއް ނޫން ސައޫދީގެ ބޭފުޅުންތަކެއް ފ. އަތޮޅުގެ މަޝްރޫއު ނުހިންގާނެއެކޭ. ސައޫދީގެ ރަސްގެފާނު ރާއްޖޭގައި އިންވެސްޓް ނުކުރައްވާނެ ކަމަކަށް އަދިއެއް ނުބުނެވޭނެ. އެ މަޝްރޫއު މި ހިސާބުން ހުއްޓުނީއެކޭ ނުބުނެވޭނެ. އެހެންވީމާ އަޅުގަނޑުމެންގެ ކަންބޮޑުވުންތައް އަދިވެސް އެބައޮތް،" އޭނާ ވިދާޅުވި އެވެ.\nރައީސް އަބްދުﷲ ޔާމީން ފ. އަތޮޅުގެ މަޝްރޫއާ ބެހޭ ގޮތުން އެންމެ ފަހުން ވާހަކަފުޅު ދެއްކެވީ މި މަހުގެ އެއްވަނަ ދުވަހު އެވެ. އެއީ މިހާތަނަށް އެ މަޝްރޫއާ ގުޅޭ ގޮތުން އެންމެ ތަފުސީލުކޮށް އެމަނިކުފާނު ވާހަކަފުޅު ދެއްކެވި ފަހަރެވެ. ރައީސް ޔާމީން އެ ދުވަހު ހާމަކުރެއްވި އެންމެ ބޮޑު މައުލޫމާތަކީ ފ. އަތޮޅުގައި ހިންގަނީ 10 ބިލިއަން ޑޮލަރުގެ ބިޔަ މަޝްރޫއެއް ކަމެވެ.\nވެރިކަންކުރާ ޕީޕީއެމުން މި މަހުގެ އެއްވަނަ ދުވަހު ބޭއްވި ހަފުލާގައި ރައީސް ޔާމީން ވާހަކަފުޅު ދައްކަވަނީ: ރައީސް އެ ދުވަހު ވިދާޅުވީ ފ. އަތޮޅުގައި ހިންގާނީ 10 ބިލިއަން ޑޮލަރުގެ ބޮޑު މަޝްރޫއެއް ކަމަށް.---މިހާރު ފައިލް ފޮޓޯ: ހުސެއިން ވަހީދު/މިހާރު\n"ފ. އަތޮޅަށް އަންނަން މިއޮތީ އެތައް ހާސް ބިލިއަން ޑޮލަރެއްގެ ޕްރޮޖެކްޓެއް. އަޅުގަނޑު ހަނދާންވާ ގޮތުން ވެއްޖިއްޔާ، އަޅުގަނޑުމެންގެ ނެގޯސިއޭޝަންތަކުގެ ތެރޭގައި އެއް އެސްޓިމޭޓަކަށް ގާތްގަނޑަކަށް 10 ހާސް މިލިއަން ނުވަތަ 10 ބިލިއަން ޑޮލަރުގެ މަޝްރޫއެއް މިއީ،" ފ. އަތޮޅުގެ މަޝްރޫއުގެ ވާހަކަ ސަރުކާރުން ހާމަނުކުރާތީ، މީޑިއާގައި ކުރިމަތިވި ފާޑުކިޔުންތަކާ ގުޅިގެން ރައީސް ޔާމީން ވިދާޅުވެފައިވެ އެވެ.\nއެކަމަކު މި މަޝްރޫއުގެ ވާހަކަ މި ވަގުތު ހާމަކުރައްވަން އެމަނިކުފާނު ދެކޮޅު ހައްދަވަ އެވެ. ރައީސް ވިދާޅުވެފައި ވަނީ އެ މައުލޫމާތު ހާމަކުރައްވާނީ މަޝްވަރާތައް ނިމި އެ ހިސާބަށް ދިއުމުން ކަމަށެވެ.\nފ. އަތޮޅުގެ މަޝްރޫއެއް ނުހުއްޓޭ\nމި މަޝްރޫއުގެ ކަންތައްތަކުގައި އެންމެ އިސްކޮށް ހުންނެވި އެއް ބޭފުޅަކީ ފިޝަރީޒް މިނިސްޓަރު އަދި އިކޮނޮމިކް ކައުންސިލްގެ ކޯޗެއާ ޑރ. މުހައްމަދު ޝައިނީ އެވެ. އެހެންވެ މަޝްރޫއުގެ "ހުރިހާ ފަރާތެއް" އޭނާ އަށް އެނގިވަޑައިގަންނަވަ އެވެ. އެކަމަކު މަޝްރޫއުގެ މަޝްވަރާތައް އަދިވެސް ކުރިއަށް ދާތީ، އެއާ ގުޅޭ ތަފުސީލަކަށް ވަޑައިގަންނަވަން ޝައިނީ ބޭނުމެއް ނުވެ އެވެ.\nމިނސްޓަރު ވިދާޅުވާ ގޮތުގައި ސައޫދީގެ ބަޔާނުގައި އާ ވާހަކަތަކެއް ނެތެވެ. ސައޫދީ ސަރުކާރުން ރާއްޖޭގައި އިންވެސްޓް ކުރަން އުޅޭ ވާހަކަތަކެއް ދިވެހި ސަރުކާރަކުން އެއްއިރަކު ވެސް ދައްކާފައި ނުވާ ކަމަށް އޭނާ ވިދާޅުވެ އެވެ.\n"ސައޫދީގެ ރަސްގެފާނު ރާއްޖޭގެ އެއްވެސް ތަނެއް ބައްލަވައިގަންނަވަން ނުވަތަ އިންވެސްޓެއް ކުރައްވަން އުޅުއްވާ ކަމެއް އަޅުގަނޑުމެންނަށް އެނގިފައެއް ނެތް. ފ. އަތޮޅުގައި ބޮޑު މަޝްރޫއެއް ހިންގުމަށްޓަކައި ދުނިޔޭގެ ބޮޑެތި އިންވެސްޓަރުންނާ އަޅުގަނޑުމެން މިދަނީ މަޝްވަރާ ކުރަމުން. އޭގެ ތެރޭގައި ސައޫދީގެ އިންވެސްޓަރުން ވެސް އުޅުއްވަފާނެ. އެ ނެގޯޝިއޭޝަންގެ ތެރޭގައި މިއުޅެނީ،" ޝައިނީ "މިހާރު" އަށް އިއްޔެ ވިދާޅުވި އެވެ.\nސައޫދީގެ އިންވެސްޓަރުންގެ ތެރޭގައި އެ ގައުމުގެ ޝާހީ އާއިލާގެ ބޭފުޅުންތަކެއް ހިމެނޭތޯ ދެންނެވުމުން ޝައިނީ ސީދާ އެ ސުވާލަށް ޖަވާބެއް ނުދެއްވަ އެވެ. ވިދާޅުވީ، ސައޫދީގެ އެކިއެކި އިންވެސްޓަރުންނާ ވެސް މަޝްވަރާތައް ކުރިއަށް ދާ ކަމަށެވެ.\nމިނިސްޓަރު ޝައިނީ: ފ. އަތޮޅުގައި ބިޔަ މަޝްރޫއެއް ހިންގުމަށް ގިނަ އިންވެސްޓަރުންނާ ވާހަކަ ދައްކަމުން އަންނަ ކަމަށް ވިދާޅުވި.---މިހާރު ފައިލް ފޮޓޯ\n"އެހެންވީމާ އަޅުގަނޑުމެންނަށް އަދި ސީދާ އަގެއް ވެސް ނުދެންނެވިގެން މިއުޅެނީ. ގުރޫޕް އޮފް އިންވެސްޓާސް މިއުޅެނީ. އެ ޕްރޮޖެކްޓްތައް ވަޔަބްލް ވެ، ހުރިހާ ކަމެއް ނިމުނީމާ އެކަންކަން ހާމަކުރެވޭ ހިސާބަށް ދާނީ. އަޅުގަނޑުމެންނަކީ ރައީސް ނަޝީދު ސަރުކާރު ހިންގެވި ގޮތަށް ކަންތައް ކުރަން އުޅޭ ބައެއް ނޫން. ރައީސް ނަޝީދުގެ ސަރުކާރުގައި ކިތައް އެމްއޯޔޫއެއްގައިތޯ ސޮއިކުރެއްވީ؟ ކިތައް މަޝްރޫއުތޯ ކާމިޔާބުވީ؟،" ޝައިނީ ވިދާޅުވި އެވެ.\n"އަޅުގަނޑުމެން ރައްޔިތުންނާ ހަމައަށް މައުލޫމާތުތަކެއް ހާމަކުރާނީ ހުރިހާ މަޝްވަރާއެއް ނިމި، އެކަމެއް ފެށޭ ހިސާބަށް ދިއުމުން. އަޅުގަނޑުމެން ދޭނެ ޔަގީން ކަމަކީ ގާނޫނާއި ގަވައިދުތަކުގެ ބޭރުން އެއްވެސް ކަމެއް ނުކުރާނެކަން."\nޝައިނީ ވިދާޅުވި ގޮތުގައި ފ. އަތޮޅުގައި މަޝްރޫއު ހިންގާނީ ގާނޫނުއަސާސީގައި ވާ ގޮތުގެ މަތިން، އެ ޕްރޮޖެކްޓަކާ ބެހޭ ގާނޫނު ރައްޔިތުންގެ މަޖިލިހުން ފާސްކޮށްގެންނެވެ. އެ ޕްރޮޖެކްޓަކާ ބެހޭ ހުރިހާ މައުލޫމާތެއް ރައްޔިތުންގެ މަޖިލިހަށް ފޮނުވައި، އެކަމާ ގުޅޭ ގޮތުން މަޖިލިހުގައި ބަހުސް ކުރާނެ ކަމަށް އޭނާ ވިދާޅުވި އެވެ.\nފ. އަތޮޅުގައި މި އަހަރުގެ ޖެނުއަރީ 24 ގައި ވާހަކަފުޅު ދައްކަވަމުން ރައީސް އަބްދުﷲ ޔާމީން ވިދާޅުވެފައި ވަނީ، އެއީ "ސައޫދީ ސަރުކާރުގެ ފަރާތުން، ނޫނީވިއްޔާ ސައޫދީގައި އިސްކޮށް އެ ތިއްބެވި ބޭފުޅުންގެ ފަރާތްޕުޅުން، ވަރަށް ހާއްސަ ޝައުގުވެރިކަމެއް އޮތް އަތޮޅެއް" ކަމަށެވެ.\n"އެންމެ ޕްރޮޖެކްޓެއް ނޫން. އެތައް ޕްރޮޖެކްޓެއްގެ ވާހަކަ އަޅުގަނޑުމެން މި ދައްކަނީ. އެ ޕްރޮޖެކްޓާ ބެހޭ ހުރިހާ މައުލޫމާތެއް މަޖިލިހަށް ދީ، ގާނޫނެއްގެ ތެރެއިން އެކަން ކޮށް، ބަހުސް ކޮށްގެން މިކަން ކުރަން އުޅެނީ. މިއީ ގަވައިދާ ހިލާފު ކަންތައްތަކެއް ނޫން. މިގޮތަށް މަޝްރޫއުތައް ދޭން ގާނޫނެއް އެ އޮތީ ފާސްކޮށްފައި،" ބިން މިލްކު ކުރުމާ ބެހޭ ގާނޫނަށް އިޝާރާތް ކުރައްވައި ޝައިނީ ވިދާޅުވި އެވެ.\nފ. އަތޮޅުގެ މަޝްރޫއާ ސައޫދީއާ އޮތް ގުޅުން ސަރުކާރުގެ އެކި ބޭފުޅުން ހާމަކުރައްވަނީ އެކި މިންވަރަށެވެ. ބައެއް ފަހަރު ބައެއް ބޭފުޅުން މި މަޝްރޫއާ ސައޫދީއާ ވަރަށް ބޮޑަށް ދުރު ވެސް ކުރައްވަ އެވެ. ރައީސް ޔާމީން އަދި ސަރުކާރުގެ ބައެއް ބޭފުޅުންގެ ވާހަކަތަކަށް ބަލާއިރު، މި ހުރިހާ ކަމެއް ގުޅެނީ ރާއްޖޭގެ ސިޔާސީ ހަމަޖެހުން އޮތް މިންވަރެއްގެ މައްޗަށެވެ.\nރައީސް ޔާމީން މަގޫދޫގައި ވެސް އެ ވާހަކަ އެގޮތަށް ވިދާޅުވެފައި ވެ އެވެ. އެމަނިކުފާނު ފާހަގަކުރައްވާފައިވާ ގޮތުގައި ސައޫދީން މި މަޝްރޫއުގެ އަމަލީ މަސައްކަތް ނުފަށައި މިދިޔަ އަހަރު ވެސް ނިންމާލީ "ރާއްޖޭގައި އޮތް ހަލަބޮލިކަމާއި ރާއްޖޭގެ އެކި ހިސާބުން، އެކި ދިމާގައި، ފަތުރަމުންދާ އަޑާ ހެދި" އެވެ. އެކަމަކު އޭރު އަދި މި ދުވަސްވަރާ ކައިރި ކުރާ ވަރަށް ވެސް "މި އަޑުތަކެއް" ނެތެވެ.\nފ. އަތޮޅުގައި ބޮޑު މަޝްރޫއެއް ހިންގުމަށް، ނައިބު ރައީސްގެ މަގާމުގައި އަހުމަދު އަދީބު ހުންނެވި ދުވަސްވަރު އެމްއޯޔޫއެއްގައި ސޮއިކުރެއްވި ކަމަށް، އޭރު އިކޮނޮމިކް ކައުންސިލްގައި ހުންނެވި މި ސަރުކާރުގެ ކުރީގެ ޔޫތު އެންޑް ސްޕޯޓްސް މިނިސްޓަރު މުހައްމަދު މަލީހް ޖަމާލް އެކި ފޯރަމްތަކުގައި ވިދާޅުވެފައި ވެ އެވެ. އޭނާ ވިދާޅުވީ އޭގައި ސޮއިކުރެއްވިކަމާއި އެމްއޯޔޫގައި ހުރި ވާހަކަތައް އެނގިވަޑައިގަންނަވާނީ އިކޮނޮމިކް ކައުންސިލްގެ މަދު ބޭފުޅުންތަކަކަށް ކަމަށެވެ.\nސައޫދީގެ ރަސްގެފާނު ރާއްޖޭގެ އެއްވެސް ތަނެއް ބައްލަވައިގަންނަވަން ނުވަތަ އިންވެސްޓެއް ކުރައްވަން އުޅުއްވާ ކަމެއް އަޅުގަނޑުމެންނަށް އެނގިފައެއް ނެތް. ފ. އަތޮޅުގައި ބޮޑު މަޝްރޫއެއް ހިންގުމަށްޓަކައި ދުނިޔޭގެ ބޮޑެތި އިންވެސްޓަރުންނާ އަޅުގަނޑުމެން މިދަނީ މަޝްވަރާ ކުރަމުން. އޭގެ ތެރޭގައި ސައޫދީގެ އިންވެސްޓަރުން ވެސް އުޅުއްވަފާނެ. އެ ނެގޯޝިއޭޝަންގެ ތެރޭގައި މިއުޅެނީ: ޝައިނީ\nއެކަމަކު ޝައިނީ އެ ވާހަކަތައް ދޮގުކުރެއްވި އެވެ.\n"އޭގައި އޮތް އެއްޗެއް މަލީހް ވިދާޅުވެ ދެއްވާ އަޅުގަނޑުމެންނަށް. މަލީހް އެ ހައްދަވަނީ ކަނޑައެޅިގެން ދޮގެއް. އެއީ އެއްވެސް ހަގީގަތެއް ނެތް ވާހަކަތަކެއް،" ޝައިނީ ވިދާޅުވި އެވެ.\nއިދިކޮޅު އިއްތިހާދުން ބޭއްވި ނިއުސް ކޮންފަރެންސެއްގައި މަލީހް (ކ-2): ފ. އަތޮޅުގެ މަޝްރޫއުގައި ސައޫދީއާ އެކު ރާއްޖެ އިން އެމްއޯޔޫއެއްގައި ސޮއިކޮށްފައިވާ ކަމަށް އޭނާ ވިދާޅުވޭ. އެކަމަކު މިނިސްޓަރު ޝައިނީ އެކަން ދޮގުކުރައްވާ.---ފައިލް ފޮޓޯ: އެމްޑީޕީ\nނަމަވެސް މަލީހް ވިދާޅުވީ އޭނާ އެ ވާހަކަ ދައްކަވަނީ އެއީ ހިނގާފައި އޮތް ކަމެއްކަން ރަނގަޅަށް އެނގިވަޑައިގެން ހުންނަވައިގެން ކަމަށެވެ.\n"ޝައިނީ އަށް އެނގޭނެ ޝައިނީ އެ ހަދަނީ ދޮގުކަން. ދިވެހި ރައްޔިތުންނަށް އެނގޭނެ މި ސަރުކާރުން ހަދަނީ ދޮގުކަން ނުވަތަ ތެދުކަން،" މަލީހް ވިދާޅުވި އެވެ.\nފ. އަތޮޅުގެ މަޝްރޫއާ އެކު ދުނިޔޭގެ ގައުމުތަކުގެ ޗާޓުގެ އެންމެ ކުރިއަށް ރާއްޖެ އަރާނެ ކަމުގެ ޔަގީންކަން ވެސް ރައީސް ޔާމީން ވަނީ ދެއްވައިފަ އެވެ. ނަމަވެސް މި މަޝްރޫއު މިއަދު ރާއްޖޭގެ ގައުމީ ބޮޑު މައްސަލައަކަށް ވެފައިވާއިރު، ސަރުކާރު ދެކެނީ އެއީ އިދިކޮޅު ފަރާތްތަކުން ރައީސް ޔާމީންގެ ތަރައްގީ ހުއްޓުވަން ކުރާ މަސައްކަތެއް ކަމަށެވެ. ރަނގަޅު މައުލޫމާތު ނެތި، ސައޫދީގެ ރަސްގެފާނު ސަލްމާން ބިން އަބްދުލް އަޒީޒް އާއި އެ ގައުމާ ދެކޮޅަށް ވާހަކަތައް ދެއްކުމަކީ ރާއްޖެ އަށް ލިބޭނެ ވަރަށް ބޮޑު ގެއްލުމަކަށް ވާނެ ކަމަށް ސަރުކާރުން ދެކެ އެވެ.\n"2013 ގައި ރައީސް ޔާމީން ވެރިކަމާ ހަވާލުވެވަައިގެންނެވިއިރު، ގައުމުގެ އިގުތިސޯދު އޮތް ވަރު ބައްލަވާލައްވާ. ޑޮލަރު ހޯދުމަށް ބޮޑު ކިއޫއެއް އޮތް. ރާއްޖެ އިން ބޭރުގައި ކިޔަވަން ތިބި ދަރިވަރުންނަށް ޑޮލަރު ނުފޮނުވިގެން ކިތައް އާއިލާތޯ ހާލުގައި އުޅުނީ؟ މިއަދު އެ ހުރިހާ ކަމެއް ރައީސް ޔާމީންގެ ސަރުކާރުން ހައްލުކުރީމާ، އޭރުގެ ކަންތައް ބައެއް މީހުން ހަނދާން ނެތުނީ ކަމަށް ވެދާނެ. ހަމަ އެގޮތަށް ދިވެހި ރައްޔިތުންނަށް ތަރައްގީ ގެނެސްދޭން ރައީސް ޔާމީން އުޅުއްވަނީ. އިދިކޮޅު ފަރާތްތަކަށް ހަޖަމް ނުވެގެން މި ހުރިހާ ކަމެއް މިކުރަނީ،" ޝައިނީ ވިދާޅުވި އެވެ.\nފ. އަތޮޅުގައި ސައޫދީން ހިންގަން އުޅޭ މަޝްރޫއަށް މުޅި ދުނިޔޭގެ ސަމާލުކަން މިހާރު މިވަނީ ހުއްޓިފަ އެވެ. ބައިނަލްއަގްވާމީ އެކި މީޑިއާތަކުގެ ސުރުޚީތަކަށް ވަނީ އަރައިފަ އެވެ. ސައޫދީ އެމްބަސީން ބަޔާން ނެރުނީ އެ ގައުމުގެ ސަރުކާރުގެ އަތެއް މި ކަމުގައި ނެތް ކަމަށް ދައްކަން ކަމުގައި ވާ ނަމަ، އެކަން ވަރަށް ބޮޑަށް ސާފެވެ. ނަމަވެސް މި މަޝްރޫއު ސައޫދީ ސަރުކާރު ނުވަތަ އެ ގައުމުގެ އިސްބޭފުޅުންނާ ނުގުޅުވޭނެ ގޮތަށް ކަންތައް މިހާތަނަށް ގޮސްފައެއް ނެތެވެ.\nސައޫދީ އަރަބިއްޔާ ތަރައްގީގެ މަޝްރޫއުތައް ފ. އަތޮޅު ރާއްޖޭގެ ރަށްތައް ރާއްޖެ-ސައުދީ ކުރީގެ މިނިސްޓަރު ޑރ. މުހައްމަދު ޝައިނީ ސަލްމާން ރަސްގެފާނު\n115 ކޮމެންޓް, 155 ރިއެކްޝަންސް\nސަރުކާރުގެ ހިއްސާވާ ކުންފުންޏަކުން ނޫނީ އެގައުމުގެ ކުންފުންޏަކުން ގަންނާނީ. މިއީ ބަޔަކު ބަޔާނެއް ނުނެރުނަސް އެނގޭވަރު ކަމެއް. ބަޔާން ނެރުނީވެސް އިތުރަށް މީހުން އޮޅުވާލަން. ދިވެހިންނަކީ އެވަރު ގަމާރު ބައެއް ކަމަށް ހީކޮށް.\n99 ކުރިން ތަން އަތުލާނަމަ ހިއްކި ބިމަށް ފައިސާ ދޭންޖެހޭ 99 އަހަރު ވުމުން ހިއްކި ބިމުގެ އެއްވެސް % އެއް ހިއްކިފަރާތަށް މިލްކުވެގެން ނުވޭ .ފައިސާއެއްވެސް ދޭކަށް ނުޖެހޭ .ކުރި އިންވެސްޓްމަންޓަކީ ދިވެހި ދަވްލަތުގެ މިލްކު. ދިވެހި ރައްޔަިތަކަށް ވެގެން ނޫނީ ދިވެރާއްޖޭގެ ބިމެއް އެއްވެސް ފަރާތަކަށް ރަޖިސްޓަރީ އެއް ނުކުރެވޭ. ދިވެހި ރައއޔިތަކަށް ވެވެނީ ވަކިމުއްދަތެއްވަންދެން މެދު ނުކެނޑިރާއްޖޭގަ ދިރިއުޅެގެން ، ދިވެހމަޔަކާ ދިވެހި ބަފަޔަކަށް ލިބޭކޮންމެ ކުއްޖަކީ ދިވެހި ރައްޔިތެއް. ދިވެހިރާއްޖޭގަ އިންވެސްޓް ކުރާ ކުންފުނިން ކުރެވޭ އިންވެސްޓް ވަކިމުއްދަތެއް ގާނޫނު ބުނާ އިންވެސްޓް ގެ މުއްދަތު ހަމަވަންދެން އެކުންފުނީގެ މިލްކެއްގެ ގޮތުގާ ކޯޓްގާރަޖިސްޓަރީކުރެވޭ. އެ މުއްދަތުގެ ތެރޭ އެކުންފުނީގެ ހިއްސާއެކުންފުނިން ބޭނުންވާ ފަރާތަކަށް ވިއްކާލެވޭ. ރާއްޖޭގެ ރިސޯޓް ހަދަން ހޯދި ރަށްތަކުގާ ރެސޯޓް ހަދާފައާ ނަހަދާ ކިތައްރަށް ވިއްކާލާފަ އެބައޮތްބާ ؟\n10 ބިލިޔަން ޑޮލަރުން ދިވެހިންނަށް 100 އެއްހާ ވަޒީފާ؟\nމާލޭ މީހުން ވަރައް ކަންބޮޑުވާނެ ރާއްޖެތެރެ ތަރައްގީ ވަންޏާ.\nވާނުވާއެއް ނޭނެގެ. ނުވެސް އިނގޭނެކަންނޭގެ.\nއަހަރެން ހަމަ ހުވާ މިބުނީ ސަރުކާރުން ފ. އަތޮޅަށް އިންވެސްޓަރުން ގެންނާކަށް އެއްވެސް ނުރުހުމެއް ނެތް އެކަމަކު ފ. އަތޮޅުގައި ކުރަން އުޅޭ ކަމެއްގެ ކޮންމެވެސް ކަހަލަ ތަސައްވަރެއް ރައްޔިތުންނާ ހަމައަށް ގެނެސްދިނުން ރައީސްގެ އަރިހުން އެދެން. މިހާރު ޗާޓުތަކާ އެއްޗެހި ކުރަހާ ނިންމާފަ ހުރިއްޔާ ކޮންމެވެސް އެއްޗެއް ބުނެދެން ގައިމު އިނގޭނެ. އަދި ގެންނަން އުޅޭ އިންވެސްޓްމަންޓު ތަކުގައި ގޯހެއް ނެތިއްޔާ އިދިކޮޅު ސިޔާސީ ފަރާތްތަކުން ކިތަންމެ ހޯހޯއެއް ކިޔަސް އެމީހުން ފަހަތުގަ ތިބޭނެ ރައްޔިތުންނެއް ނުހުންނާނެ. މީ މަގޭ ހަމަ ބުއްދިއަށް ގަބޫލުކުރެވޭ ގޮތަކީ.\nފާފު އަތޮޅުގައި ސައުދީން ކުރަން އުޅޭ އިންވެސްޓްމަންޓްގެ އެއްވެސް ތަފްސީލެއް ނުޖެހޭނެ ރައްޔިތުންނާއި ހަމައަށް ގެނެސްދޭން. މާލޭގެ ދެކުނުން އޮތް އެނބޫދޫ ފަޅު ހިއްކާ އެ ތަނުގައި ރިސޯރޓް ފީންނެއް ހަދަން ސަރުކާރުން ހަވާލު ކުރުމުން މާލޭ މީހުން އެކަމާއި މޭ ކަރައިގެން ކަން ބޮޑު ވެގެން ނޫޅެއެވެ. ދެން ފާފު އަތޮޅުގައި ސައުދީން އިންވެސްޓް ކުރާތީވެ ރަށްފުށު މީހުން އެމައުލޫމާތު ހޯދަން ނުޖެހޭނެއެވެ. އެއީ ތަމެންނާއި ބެހޭ ކަމެއް ނޫނެވެ. ރައްޔިތުން ވެރިކަން ހަވާލު ކުރީ ޕީޕީއެމް އާއި އެވެ. އެއީ އެމްޑީޕީ އާއި ނޫނެވެ. އެމްޑީޕީ އަށް ކުޑާ ކޮށް ސަައިޒު އޮޅިގެން އުޅޭހެން ހާދަ ހީވެއޭ ދޯ.\nޔާސް، ގެންނަން އުޅޭ އިންވެސްޓްމަންޓް ގޯހެއް ނުވާނެ، ވަރަށް ބިޔަވެފަ ބޮޑު ވާނެ، ބިލިއަން ޑޮލަރުގެ އިންވެސްޓްމަންޓް ހައްތަހާވެސް، ހަމަ އެކަނި މައްސަލައަކަށް ވެގެން މިއުޅެނީ އިންވެސްޓް ކުރާ ފަރާތްތަކަށް ރާއްޖޭގެ ބިންތައް މިލްކުވާތީވެ، ޔާސް މިކަން މިހެން އޮތިއްޔާ ކިހިނެއް ހަދާނީ!؟\nސައުދީ ޝާހީ އާއިލާ/ސަރުކާރު/އަރަމްކޯ...........އަކުރާއި ބަސްތަކާއި ފިލިކޯޅި ތަފާތު ވުމަކުން އަސްލު ނޯޅޭނެ. ފާފު އަތޮޅު ދަަމައިގަންނަން މަސަތްކަތް އެކުރަނީ. މާތްވެގެންވާ ގެފުޅާއި މަސްޖިދުއް ނަބަވީ އެބިމުގައި ވިކަމަކު އެތާ އުޅޭ މީހުން މާތްވާ ގޮތެއް ފަހެ އޮވޭބާ. އެބިމުގައި ވިޔަސް މިޖަޒީރާ ތަކުގައި އުޅުނަސް އެމީހަކު ކުރި ހެޔޮ ކަމަކައް ނޫނީ ޖަޒާއެއް ނެތް. ކީރިތި ގުރުއާނުގައި އަބޫ ޖަހުލުގެ ވާހަކަ ވަރައް ސަރީހަ ކޮށް ބަޔާން ކުރައްވާފައި އޮތުމަކީ މިކަމައް އޮތް ވަރައް ފުރިހަމަ ދަލީލެއް.\nއަޅުގަނޑަށް ފަހުމް ވަނީ ކަދުރާ ބެހޭގޮތުން ނެރުން ބަޔާން އާ އެއްފަދަ ކަމަކަށް\nގިނަ ދިވެހިން ވަރަށް ދެރަވޭހެން ހީވަނީ ރާއްޖެ ތަރައްގީ ވެދާނެތީ...\nދިވެހި ސޮރާ، މައުޟޫ އޮޅުވާ ނުލައްވާ، ރާއްޖެ ތަރައްޤީ ވެދާނެތީ ދެރައެއް ނުވެޔޭ، ދެރަވަނީ ރާއްޖޭގެ ބިންބިމާ ފަޅާ ގިރިއާ ހާހަލާ ބޭރުގެ ފަރާތްތަކަށް މިލްކުވާ ގޮތަށް ތަރައްޤީވާތީއޭ، ތަރައްޤީ ވެއްޖެއްޔާ ދިވެހި ސޮރަށް ވަރިހަމަތޯ، ފައްޓަރުބައި ވިއްކާލައިގެންވިއަސް، ހެޔޮނުވާނެ ތިޔަ ވިސްނުން ބަދަލުކޮށްބަލަ.\nއަހަރެންގެ ވަރަށް ބޮޑު ސުވާލެއް އެބައޮތް ދިވެހި ސިފައިންނަށް. މިލިޓަރީ ނަޒަރަކުން ފާފު ޕްރޮޖެކްޓް މިހާރު އެކިޔާގޮތަށް ހިންގުން އެއީ ހެޔޮވާވަރު ކަމެއްތޯ ނުވަތަ ނޫންތޯ؟ އާއެކޭވިޔަސް ނޫނެކޭވިއަސް ސަބަބަކީ ކޮބައިތޯ؟ މީ ޓެސްޓް ސުވާލެއްކަމަށް ބަލައިގެން ހުރިހާކުދިން ރަގަޅަށް ޖަވާބު ލިޔެ އަންގާލަ ދީބަލަ. އަޅެ ހެޔޮނުވާނެ. މާތްކަލާ ކޮށްޓަކާ\nމިލިޓަރީ ނަޒަރުން ބަލާއިރު ސައުދީ ގައި ފާފު އަތޮޅުން އިންވެސްޓް ކޮށްފިނަމަ އިނގިރޭސިން ނާއި އަދި އިންޑިއާ އިން ޖެހޭނީ މަހަށް ދާން އެވެ. އެއީ ވާނެ ގޮތަކީ.


SunOnline: Rajje in Bangladesh athun loan eh naganee\nރާއްޖެއިން ބަންގްލަދޭޝް އަތުން ލޯނެއް ނަގަނީ\nމުޙައްމަދު ނާއިލް ހަފީޒް 04 Dec 2021, 10:50\nރާއްޖެއިން ބަންގްލަދޭޝްއިން ލޯނެއް ހޯދުމަށް އެ ގައުމުގައި އެދިއްޖެއެވެ.\nބަންގްލަދޭޝްގެ ނޫހެއްގައި އެ ގައުމުގެ މަރުކަޒީ ބޭންކުގެ ގަވަރުނަރު ފަަޒްލީ ކަބީރާ ހަވާލާދީ ރިޕޯޓްކޮށްފައިވާ ގޮތުގައި ރާއްޖެއިން އެ ގައުމުގައި އެދިފައިވަނީ ދިގު މުއްދަތުގެ ލޯނަކަށްކަމަށެވެ. ރާއްޖެއިން ލޯނަކަށް އެދިފައިވާކަން އޭނާ ހާމަކުރެއްވީ ބަންގްލަދޭޝް އިންސްޓިޓިއުޓް އޮފް ޑިވެލޮޕްމަންޓް ސްޓަޑީޒް (ބީއައިޑީއެސް) އިން އިންތިޒާމްކުރި މަޝްވަރާތަކެއްގައި އިއްޔެ ވާހަކަދައްކަވަމުންނެވެ.\n"ރާއްޖެއިންވަނީ ދިގު މުއްދަތުގެ ލޯނެއް ހޯދުމަށް، އަޅުގަނޑުމެން ގާތު އެދިފައި. އަޅުގަނޑުމެންގެ މި ވަގުތުގެ ވިސްނުން ހުރީ އެ ލޯނު ދޭ ގޮތަށް،" ފަޒްލީ ވިދާޅުވިއެެވެ.\nރާއްޖެއިން ހޯދުމަށް އެދިފައިވާ ލޯނުގެ އިތުރު ތަފްސީލެއް ގަވަރުނަރު ފަޒްލީ ހާމަކޮށްފައެއް ނުވެއެވެ.\nމިއީ އެ ގައުމުގެ ހާލަތު ރަނގަޅުވަމުން އަންނަ ދަނޑިވަޅެއްގައި ގައުމަކަށް ލޯނު ދޭނެ ދެވަނަ ފަހަރެވެ. އެގޮތުން މިދިޔަ އޯގަސްޓު މަހުގެ ތެރޭ އެ ގައުމުން ވަނީ ލަންކާއަށް 250 މިލިއަން ޔޫއެސް ޑޮލަރުގެ ލޯނެއް ދީފައެެވެ.\nރާއްޖެއާ ބަންގްލަދޭޝްގެ ގުޅުން ބަދަހިކުރުމަށް ޓަކައި ގިނަ މަސައްކަތްތަކެއް އަންނަނީ ކުރަމުންނެވެ. އެގޮތުން ނައިބު ރައީސް ފައިސަލް ނަސީމްވަނީ މިދިޔަ މަހުގެ ތެރޭ ބަންގްލަދޭޝަށް ރަސްމީ ދަތުރުފުޅެއް ކުރައްވައިފައެވެ.\nއެ ދަތުރުފުޅުގައި، އެމަނިކުފާނު ވަނީ ބަންގްލަދޭޝްގެ ވަޒީރުންގެ މަޖިލީހުގެ ބައެއް މެންބަރުންނާއި ބައްދަލުކުރައްވާފައެވެ. އަދި ނައިބު ރައީސް ވަނީ ބަންގްލަދޭޝްގެ ރައީސް އަބްދުލް ހާމިދާއި އެ ގައުމުގެ ބޮޑުވަޒީރު ޝެއިހް ހަސީނާގެ އަރިހަށް އިހްތިރާމުގެ ޒިޔާރަތެއް ކުރައްވާފައެވެ.\nއެއާކު ބަންގްލަދޭޝްގެ ފޮރިން ސެކެޓްރީ މަސްއޫދު ބިން މޫމެން ވެސް މިދިޔަ މަހުގެ ތެރޭ ރަސްމީ ދަތުރުފުޅެއްގައިވަނީ ރާއްޖެ ވަޑައިގެންފައެވެ. އެ ދަތުރުފުޅުގައި ކުރެވުނު މަޝްވަރާތަކުގެ ތެރެއިން ބޮޑުވަޒީރު ޝެއިހް ހަސީނާ މި އަހަރުގެ ތެރޭ ދަތުރުފުޅެއް ކުރައްވާނެކަމަށް އޭނާ ވިދާޅުވިއެވެ.\nރޮހިންގްޔާ މުސްލިމުންގެ ފޭލިގެތައް އަނދައި ހުލިވެެއްޖެ\nބަންގާޅުގައި ހުރި ރޮހިންޖާ ރެފިއުޖީ ކޭމްޕެއްގައި ރޯވެއްޖެ\nބަންގްލަދޭޝްގެ ފެރީއެއްގައި ރޯވެ 38 މީހަކު މަރުވެއްޖެ


ވަޒީފާގެ ފުރުޞަތު: އެސިސްޓެންޓް ކްލަޔަންޓް ރިލޭޝަންސް އޮފިސަރ\nވަޒީފާގެ ބާވަތް: ދާއިމީ (01 އަހަރުގެ ކޮންޓްރެކްޓް،3މަހުގެ ޕްރޮބޭޝަން އާއެކު، 1 އަހަރު ހަމަވުމުން މަސައްކަތުގެ ފެންވަރަށް ބަަލައި ރަގަޅުނަމަ ވަޒީފާ ދާއިމީ ކުރެވޭނެއެވެ.)\nޖީ.ސީ.އީ އޭލެވެލް އިމްތިޙާނުން3މާއްދާއިން ދަށްވެގެން "ސީ" ފާސް ލިބިފައިވުން. އަދި ހަޔަރ ސެކަންޑްރީ ސްކޫލް ސެޓްފިކެޓް (އެޗް.އެސް.ސީ) އިމްތިޙާނުގައި ދިވެހި މިމާއްދާއިން ދަށްވެގެން "ސީ" ފާސް ލިބިފައިވުން.\nކަސްޓަމަރ ސާރވިސް ނުވަތަ ކަސްޓަމަރ ރިލޭޝަންސް ގެ ދާއިރާއަކުން ނުވަތަ މަސައްކަތާ ގުޅޭ ދާއިރާއަކުން މަދުވެގެން 1 އަހަރު ދުވަހުގެ މަސައްކަތު ތަޖުރިބާ ލިބިފައިވުން.\nއަސާސީ މުސާރަ:\t7،000.00ރ\nމިމަޤާމުގެ މަސްއޫލިއްޔަތު ތަކުގެ މަޢުލޫމާތު މިއިއުލާއެކު އެވާ ޓަރމްސް އޮފް ރެފަރެންސް (ޓީ.އޯ.އާރު) ގައި ބަޔާންކުރެވިފައި އެވަނީއެވެ. އަދި ޓީ.އޯ.އާރު މި އޮފީހުގެ ވެބްސައިޓް www.pension.gov.mv ގައި އިޢުލާނާއިއެކު ޑައުންލޯޑްކުރެވޭނެއެވެ.\nމި މަޤާމަށް މުވައްޒަފު ހޮވުމަށް ބާއްވާ އިންޓަރވިއު އާއި އިމްތިޙާނު 27 ޑިސެންބަރު 2021 އިން 20 ޖަނަވަރީ 2022 އާއި ދެމެދު ބޭއްވުމަށް ވަނީ ހަމަޖެހިފައެވެ. އިންޓަރވިއު ކުރުމާއި އިމްތިޙާނު އޮންނާނީ، މި އޮފީހުންއިން ކަނޑައަޅާ މެމްބަރުން (މަދުވެގެން 03 މެމްބަރުން) ގެ މައްޗަށް އެކުލެވޭ ޕެނަލްއަކުންނެވެ.\nމިމަޤާމަށް ޝައުޤުވެރިވާ ފަރާތްތަކުން 23 ޑިސެންބަރު 2021 ވާ ބުރާސްފަތި ދުވަހުގެ 14:00 ގެ ކުރިން އެޕްލިކޭޝަން ފޯމު ފުރިހަމަކުރުމަށްފަހު ހުށަހަޅަންޖެހޭ ލިޔުންތަކާއިއެކު ތިރީގައިވާ އެޑްރެހަށް ހުށަހެޅުއްވުން އެދެމެވެ.


Thin gaumakah safeerun ahyankurahvaifi – Iru\nތިން ގައުމަކަށް ސަފީރުން ޢައްޔަންކުރައްވައިފި\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ތިން ގައުމެއްގައި ހުންނަ ސަފީރުންގެ މަގާމަށް ބޭފުޅުން އައްޔަނު ކުރައްވަފި އެވެ.\nސަފީރުން އައްޔަނު ކޮށްފައިވަނީ އިންޑިއާ، އެކުވެރި އަރަބި އިމާރާތް، އަދި ޕާކިސްތާނަށެވެ.\nމި ތިން ބޭފުޅުންނަށް މަޤާމުގެ ފަތްކޮޅު އެ މަނިކުފާނު ދެއްވާފައި ވަނީ މިކަމަށްޓަކައި މިއަދު މެންދުރުކުރީގައި ރައީސުލްޖުމްހޫރިއްޔާގެ އޮފީހުގައި ބޭއްވެވި ރަސްމިއްޔާތުގައެވެ.\nއިންޑިއާގައި ހުންނަވާ ދިވެހިރާއްޖޭގެ ސަފީރުކަމުގެ މަޤާމަށް ކަނޑައަޅުއްވާފައި ވަނީ ހެންވޭރު ނިޔާސާ ޑޮކްޓަރ ޙުސައިން ނިޔާޒެވެ. އެކުވެރި ޢަރަބި ޢިމާރާތުގައި ހުންނަވާ ދިވެހިރާއްޖޭގެ ސަފީރުކަމުގެ މަޤާމަށް ކަނޑައަޅުއްވާފައި ވަނީ ހެންވޭރު މިސްޓީލޮޖް އާމިނަތު ޝަބީނާއެވެ. އަދި، އިސްލާމިކް ރިޕަބްލިކް އޮފް ޕާކިސްތާނުގައި ހުންނަވާ ދިވެހިރާއްޖޭގެ ސަފީރުކަމުގެ މަޤާމަށް ޢައްޔަންކުރައްވާފައި ވަނީ ގަލޮޅު ޗޭނުގެ ފަރުޒާނާ ޒާހިރެވެ.


ކޮވިޑު-19: ފިޔަވަޅުތަކުން ބަދަލެއް ނުފެނޭ، މާލެ ލޮކްޑައުން ކުރަންޖެހޭ ހާލަތެއްގައި!؟ | Sangu News\nކޮވިޑު-19: ފިޔަވަޅުތަކުން ބަދަލެއް ނުފެނޭ، މާލެ ލޮކްޑައުން ކުރަންޖެހޭ ހާލަތެއްގައި!؟\n27 ފެބްރުއަރީ 2021 - 15:37\n27 ފެބްރުއަރީ 2021\nމި އަހަރު ފެށުނުފަހުން މާލެގެ ސަރަހައްދުން ފެންނަ ކޭސްތަކުގެ އަދަދު ވަނީ ވަރަށް ބޮޑުތަނުން އިތުރުވެފައި/ ފޮޓޯ: މިހާރު\nކޮވިޑު-19 ގެ ސަބަބުން ތަފާތު އެކި ފިޔަވަޅުތައް އަޅައި، ބަލިން ސަލާމަތް ވާން ކުރެވޭ މަސައްކަތްތަކަށް އަހަރެއް ފާއިތުވީ އެވެ. ވެރިރަށް މާލެ ސިޓީ މިވަގުތު ކޮވިޑުގެ ތިން ވަނަ ރާޅެއްގެ ތެރޭގައި އޮތްއިރު، މިއީ އެންމެ ނުރައްކާތެރި ހާލަތުގެ ގޮތުގައި ސިއްހީ މާހިރުން ވަނީ ސިފަކޮށްފައެވެ. ބަލީގެ އަލާމާތެއް ނެތި، ބައްޔަށް ޕޮޒިޓިވްވާ މީހުންގެ އަދަދު އިތުރުވުމާއި، ނޭނގި ހުއްޓައި ކުއްލިއަކަށް ހާލަތު ގޯސްވާ މީހުންގެ އަދަދުތައް ވަނީ ވަރަށް ބޮޑުތަނުން އިތުރުވެފައެވެ.\nބަލި ފެތުރިފައިވާ މިންވަރަށް އެއްވެސް ބަދަލެއް ނާންނަތާ ދެ މަސް ދުވަސް ވެއްޖެއެވެ. 2020 ވަނަ އަހަރު ނިމުނުއިރު، މާލޭ ސަރަހައްދުގެ ޕޮޒިޓިވް ކޭސްތައް ވަރަށް ބޮޑުތަނުން ދަށްވެފައި ހުރުމަށްފަހު، މި އަހަރުގެ މި ދެ މަހުގެ ތެރޭގައި ކޭސްތަކަށް އައީ ކުއްލި ބަދަލެކެވެ. މާލޭން ބައްޔަށް ޕޮޒިޓިވްވާ މީހުންގެ އަދަދު ކޮންމެ ރެއަކު 100 އިން މައްޗަށް އަރައެވެ. އަދި ހާލު ގޯސްވެ ހޮސްޕިޓަލުގައި ފަރުވާދޭން ޖެހޭ މީހުންގެ ތެރޭގައި ޒުވާން އުމުރުފުރާ ވެސް ހިމެނެއެވެ.\nފިޔަވަޅުތަކަށް ބޮޑުތަނުން ލުޔެއް ދީފައި އޮތުމަށްފަހު، ފިޔަވަޅުތައް އަލުން ވަރުގަދަ ކުރަން ފަށާ އެންމެ ފުރަތަމަ މާލޭގައި ކާފިއު ހިންގަން ފެށިއެވެ. ނަމަވެސް، އެ ގަޑިތަކުގައި ވެސް މީހުން މަގުތަކުގައި އުޅުމަށް ބަދަލެއް ނާދެއެވެ. އެއަށްފަހު ދެން ކާފިއު ގަޑިއަށް އިތުރު ބަދަލެއް ގެނެސް، ވަކި ގަޑިއަކުން ފެށިގެން މާލޭގެ ސަރަހައްދުގައި ދުއްވާ އުޅަނދުފަހަރުތަކުގައި އުޅުން މަނާ ކުރިއެވެ. ފިޔަވަޅު އެޅި ފުރަތަމަ ދެ ދުވަހު ރޭގަނޑު 08 ގެ ފަހުން ދުއްވާ އުޅަނދު ފަހަރުތައް މަދުހެން ހީވިޔަސް އޭގެ ފަހުން ސައިކަލުތަކުގައި ނިކުމެ އުޅޭ މީހުން މަދެއް ނުވިއެވެ.\nކޭސްތައް އިތުރުވެ، މާލޭގެ ހާލަތު ގޯސްވާން ފެށުމުން ދެން އެޅި ފިޔަވަޅަކީ ދުއްވާ އުޅަނދުފަހަރުގައި ނޫޅެވޭ ގަޑި އިރުއޮއްސި 06:00 އަށް ބަދަލު ކުރުމެވެ. އިރު އޮއްސި 05:30 އާއި 06:00 ދެމެދު މާލޭގެ މަގުތަކަށް ބާރު ބޮޑުވެއެވެ. އެ ބައެއްގެ ގެއަށް ދާން އަވަސް ވެގަތަސް، ސައިކަލުތައް ޕާކު ކުރުމަށްފަހު ދެން މަގުތަކަށް ނިކުންނަނީ ގްރޫޕުތަކާއި އެކު އެވެ. މާލޭގެ އެކި ކޮފީ ޕޮއިންޓުތަކާއި، އާޓްފިޝަލް ބީޗު، ރަސްފަންނު، ރާޅުގަނޑު ސަރަހައްދު، ބްރިޖްވިއު ޕްލެޓްފޯމް، އަދި އުސްފަސްގަނޑު ސަރަހައްދު އޮންނަނީ އެކީ ފުރިފައެވެ. ރެެސްޓޯރަންޓު، ކެފޭތަކަށް އަންނަނީ ކުޑަވަރެއްގެ އީދެކެވެ.\nކޮވިޑު-19 ގެ ހާލަތާއި ގުޅޭގޮތުން ކުރިޔަށް ގެންދާ ސިލްސިލާ ނޫސްވެރިންގެ ބައްދަލުވުމުގައި ޓެކްނިކަލް އެޑްވައިޒަރީ ގްރޫޕް (ޓެގް ޓީމް) އިން ހިއްސާކުރި އެންމެ ބޮޑު އެއް ކަންބޮޑުވުމަކީ ވެސް އެއީ އެވެ. މިވީ ދެ މަސް ދުވަހުގެ ތެރޭގައި މާލޭގެ ހާލަތަށް ކުޑަވެސް ބަދަލެއް އައިސްފައިނުވުމާއި، ބައްޔާއި މެދު އެއްވެސް ބައެއް ސީރިއަސްކަމެއް ނުބެހެއްޓުމެވެ.\nއެއް ދުވަހުން އަނެއް ދުވަހަށް ކޭސްތައް އަންނަނީ އިތުރުވަމުންކަން ފާހަގަކޮށް ޓެގް ޓީމުގައި ހިމެނިވަޑައިގަންނަވާ، ޑރ. އަހުމަދު ޝަހީދު ވިދާޅުވީ މާލެ މިއޮތީ އެންމެ ގޯސް ހާލަތުގައި ކަމަށެވެ. އަދި ކުރިމަތިލަމުން މިދަނީ އެންމެ ނުރައްކާތެރި ކޮވިޑުގެ ވޭވްއާއިކަމަށް އޭނާ ވިދާޅުވިއެވެ. ފިޔަވަޅުތަކުގެ އެންމެ ބޮޑު ބޭނުނަކީ މޫވްމެންޓުތައް މަދު ކުރުން ނަމަވެސް، މީހުންގެ އުޅުމަށް އެއްވެސް ބަދަލެއް ނާންނަކަން ޑރ. ޝަހީދު ވަނީ ފާހަގަ ކުރައްވާފައެވެ. އަދި މިއީ އާދައިގެ ބައްޔެއްގެ ގޮތުގައި ބައެއް މީހުން ދެކެން ފަށާފައިވާކަމަށް ވިދާޅުވިއެވެ.\nޑރ. ޝަހީދު ވިދާޅުވީ، ކޮވިޑުގެ ސަބަބުން ދިގު މުއްދަތުގެ ސިއްހީ ތަފާތު މައްސަލަތައް ވެސް ދިމާވާ ކަމަށެވެ. އަދިވިދާޅުވީ އޭގެ ތެރޭގައި ފުއްޕާމޭގެ މައްސަލަތައް ދިމާވެ ފާރުވުމާއި، ހިތުގެ މައްސަލަތައް ދިމާވުން ހިމެނޭ ކަމަށެވެ.\nމާލޭގެ ސަރައްހަދުގައި ވެކްސިން ދޭން ފެށުމާއި އެކު، ގިނަ އާއްމުންގެ އުޅުމަށް ބޮޑެތި ބަދަލުތަކެއް އައިސްފައި ވެއެވެ. ނަމަވެސް، ވެކްސިން ޖެހިޔަސް ފަރުވާކުޑަކޮށްގެން ނުވާނެ ކަމަށް ޑރ. ޝަހީދު ވަނީ ވިދާޅުވެފައެވެ. ވެކްސިނާއި އެކު ކުއްލިގޮތަކަށް ކޮވިޑު ކޮންޓްރޯލް ނުވާނެކަމަށާއި، މީގައި ދެވަނަ ޑޯޒް ފުރިހަމަކުރުން މުހިންމުކަމަށް ވެސް އޭނާ ވިދާޅުވިއެވެ.\nމިދިޔަ ހަފްތާތަކުގެ ތެރޭގައި ބައްޔަށް ޕޮޒިޓިވްވި އަދަދުތަކުގެ އިންފޯގްރެފިކްސް ނޫސްވެރިންނާއި ވަނީ ހިއްސާކޮށްފައެވެ. އެގޮތުން މިދިޔަ ތިން ހަފްތާގެ ތެރޭގައި ވެސް، ހަފްތާ ނިމޭއިރު ޖުމްލަ ކޭސްތަކުގެ އަދަދު 900 އިން މައްޗަށް އަރައެވެ. އަދި އެއް ހަފްތާގައި 1008 ކޭސް ވެސް ވަނީ ފެނިފައެވެ. އަދި މިދިޔަ ހަފްތާ އެކަނި ވެސް 987 ކޭސްއެއް ވަނީ ފެނިފައެވެ.\nހެލްތް އިމަޖެންސީ އޮޕަރޭޝަންސް ސެންޓަރުން ބުނެފައިވަނީ މިހާތަނަށް އެއްކޮށްފައި ހުރި ހިސާބުތަކާއި، އަދި ބައްޔަށް ޕޮޒިޓިވްވާ މީހުންގެ ނިސްބަތުން ދައްކާގޮތުން ބަލީގެ އަލާމާތްތައް ހުރި ގިނަ މީހުން އެކަން ފްލޫ ކްލިނިކްއަށް ރިޕޯޓު ނުކުރެއެވެ.\nމީގެ އިތުރުން ޖެނުއަރީ މަސް ފެށުނު ފަހުން ހޮސްޕިޓަލުގައި ފަރުވާ ދޭން މީހުންގެ އަދަދުތައް އިތުރުވާން ފެށިއެވެ. މާލޭގެ ސަރަހައްދުގައި ލުއިތައް ދިން ފަހުން ހޮސްޕިޓަލުގައި ފަރުވާ ދިން މީހުންގެ އަދަދު 179 އަށް އެރިއެވެ. އެއަށްފަހު އެ އަދަދު ވަރަށް ބޮޑުތަނުން ދަށްވުމަށްފަހު، ހޮސްޕިޓަލުގައި ފަރުވާދޭ މީހުންގެ އަދަދު ފެބްރުއަރީގައި 209 އަށް އެރިއެވެ. އަދި މިވަގުތު އެ އަދަދު ހުރީ 162 ގައެވެ.\nމީގެ ސަބަބުން ހޮސްޕިޓަލުގެ ޖާގައަށް ވަނީ ބޮޑެތި ބަދަލުތަކެއް ގެންނަން ޖެހިފައެވެ. މީގެ ކުރިން ބަލީގައި އެޑްމިޓު ކުރާމީހާ 14 ދުވަހުގެ އައިސޮލޭޝަންއެއްގައި ބޭއްވިނަމަވެސް، ބަލި މީހާގެ ހާލަަތު ރަނގަޅުނަމަ 10 ދުވަހުގެ އައިސޮލޭޝަނަށްފަހު ގެއަށް ބަދަލު ކުރެއެވެ. އެއީ ހަމައެކަނި ހައިރިސްކު ނޫން، އަދި ގޭގައި ރަނގަޅަށް މޮނީޓާރ ކުރެވޭނެ މީހުންނެވެ.\nއެޗްޕީއޭއިން ބުނެފައި ވަނީ ކޮވިޑަށް ޕޮޒިޓިވްވާ މީހުންގެ އަދަދާއި އެކު، ބަލީގައި ނިޔާވާ މީހުންގެ އަދަދު މަތިވެފައިވާ ކަމަށެވެ. އެގޮތުން މި ފެބްރުއަރީ މަހު 09 މީހަކު ކޮވިޑަށް ފަރުވާދެމުން ދަނިކޮށް ވަނީ ނިޔާވެފައެވެ. އަދި ޖެނުއަރީ މަހު 07 މީހަކު ވަނީ ނިޔާވެފައެވެ.\nކުއްލިގޮތަކަށް ބަލި ފެތުރެންވީ ގޮތާއި ގުޅޭ ގޮތުން ބައެއް މީހުން ސުވާލު އުފައްދައެވެ. އަދި މިވަގުތު އެޗްޕީއޭއިން އާއްމު ކުރަމުން ދަނީ ސައްހަ އަދަދުތަކެއްތޯ ސުވާލު އުފައްދާ މީހުން ވެސް މަދެއް ނޫނެވެ. އެހެން ނަމަވެސް، އާބާދީގެ ބޮޑު ބައެއް އޮތް މާލޭގައި އެތައް ބަޔަކަށް ބަލި ޖެހިގެން ރިޕޯޓު ކުރާކަން އެއީ ހަގީގަތެވެ. ގާތް ރައްޓެހިންނާއި އެ މީހުންގެ އާއިލާ މެމްބަރުން ދަނީ ކޮވިޑަށް ޕޮޒިޓިވްވަމުންނެވެ. ކޮވިޑުގެ އަދަދުތަކަށް މިހާބޮޑު ބަދަލެއް އަންނަން ޖެހުނީ، އިނގިރޭސިވިލާތުން ފެނުނު ކޮވިޑުގެ އާ ވޭރިއަންޓް ރާއްޖޭގައި އުޅޭތީކަމަށް ސިއްހީ ދާއިރަގެ ފަރާތްތައް ވަނީ ލަފާކޮށްފައެވެ. މިއީ ކޮވިޑު-19 އަށް ވުރެ ހަލުވިކޮށް ފެތުރޭ ވޭރިއަންޓެކެވެ.\nމާލޭގެ ހާލަތު ވަރަށް ބޮޑުތަނުން ގޯސްވެފައިވީ ނަމަވެސް، ސަރުކާރުން މަސައްކަތް ކުރަނީ ލޮކްޑައުންއަކަށް ނުގޮސް ވޭތޯ އެވެ. ކުރިޔަށް އޮތީ ބަރަކާތްތެރި ރަމަޟާން މަހަށްވާއިރު، ޖެހިޖެހިގެން ދެވަނަ ރޯދަ މަހެއް ބަންދެއްގައި ހޭދަ ކުރާކަށް އެއްވެސް މީހެއް ބޭނުމެއް ނުވާނެއެވެ.\nއިތުރު ފިޔަވަޅުތަކެއް ވަރުގަދަ ކުރެވި، މިރެއިން ފެށިގެން މާލޭގެ ކެފޭ ރެސްޓޯރަންޓުތަކުގެ ޑައިން-އިން ހިދުމަތް ދެވޭ އެންމެ ފަހު ގަޑިއަކީ ރޭގަނޑު08:30 ކަމަށް ވަނީ ކަނޑައަޅާފައެވެ. އަދި ރޭގަނޑު10:30 އާއި ހަމައަށް ޓޭކް-އަވޭ، ޑެލިވަރީ ހިދުމަތް ދޭން ވަނީ ނިންމާފަ އެވެ.\nއެޗްއީއޯސީން ވަނީ ކޭސްތައް ދަށް ނުވާނަމަ، ފިޔަވަޅުތައް ވަރުގަދަކޮށް ލޮކްޑައުންއަކަށް ދިއުން ނޫން ގޮތެއް ނޯންނާނެކަން ފާހަގަކޮށްފަ އެވެ.\nކޮވިޑު-19: ރޭގަނޑު 09 އިން ފެށިގެން، ބޭރަށް ނިކުމެ އުޅުން މަނާ!\nހުޅުމާލެއަށް އިތުރު 50 އެނދު، ފަރުކޮޅުފުށި ފުލްވެ ވެލިދޫ ފެސިލިޓީގެ އޮޕަރޭޝަން ފަށަނީ!\nހާލަތު ގޯސް، އަދަދު 700 އިން މައްޗަށް!\nހުޅުމީދޫ ކްލަސްޓާ: އިތުރު ފަސް މީހަކު ކޮވިޑަށް ޕޮޒިޓިވްވެ ޖުމްލަ އަދަދު 12 އަށް!


SunOnline: Sassuolo balikoh Juventus evvanaigai lead fulhaa koffi\nސައުސޮލޯ ބަލިކޮށް ޔުވެންޓަސް އެއްވަނައިގައި ލީޑު ފުޅާ ކޮށްފި\nޢަބްދުﷲ އައިމަން 11 Feb 2019, 10:11\nސައުސޮލޯ ކޮޅަށް ގޯލު ޖެހުމަށް ފަހު ކުރިސްޓިއާނޯ ރޮނާލްޑޯއާއި ސާމީ ކަދީރާ -- ފޮޓޯ / ސްޓީފެން ކުރީކް\nސައުސޮލޯ އަތުން ފަސޭހަކަމާ އެކު މޮޅު ވުމަށް ފަހު ޔުވެންޓަސް އިން އިޓާލިއަން ލީގު (ސީރީ އާ) ގައި 11 ޕޮއިންޓުގެ ލީޑެއް ނަގައި ތަށި ހޯދުމާ ގާތަށް ޖެހިލައިފިއެވެ.\nސައުސޮލޯގެ އަމިއްލަ ދަނޑުގައި ކުޅުނު މި މެޗުން އެޓީމު ޔުވެންޓަސް އަތުން ބަލިވީ 0-3 ގެ ނަތީޖާ އަކުންނެވެ. ދެވަނައިގައި އޮތް ނަޕޮލީ މިހަފްތާގައި ކުޅުނު މެޗުން އެއްވަރު ވުމާ ގުޅިގެން ޔުވެންޓަސްއަށް ލީޑު ފުޅާ ކުރަން ލިބުނު ފުރުސަތުގެ ބޭނުން އެ ޓީމުން ހިފައި ރޭގެ މެޗު އެ ޓީމު ކާމިޔާބު ކުރިއެވެ.\nޔުވެންޓަސްގެ ކޯޗު މެސިމިލިއާނޯ އެލެގިރީއާއި އެ ޓީމުގެ ފޯވާޑް ކުރިސްޓިއާނޯ ރޮނާލްޑޯ -- ފޮޓޯ / ސްޓީފެން ކްރީކް\nރޭގެ މެޗުގައި ޔުވެންޓަސް އަށް ގޯލު ޖަހައިދިނީ ސާމީ ކަދީރާއާއި މިސީޒަނުގައި އެ ޓީމާ އަލަށް ގުޅުނު ދެ ކުޅުންތެރިން ކަމަށް ވާ ކުރިސްޓިއާނޯ ރޮނާލްޑޯ އާއި އެމްރީ ޗޭން އެވެ. މީގެ އިތުރުން ވެސް ކުރިސްޓިއާނޯ ވަނީ ހިތްގައިމު ސޯލޯ ގޯލެއް ޖަހާފައެވެ. ނަމަވެސް އެ ރެފްރީ ނިންމީ އެ ގޯލަކީ އޮފްސައިޑް ގޯލެއް ކަމަށެވެ.\nމި ސީޒަނުގައި އިޓާލިއަން ލީގުގެ އެއްވެސް މެޗަކުން ބަލި ނުވެ ޔުވެންޓަސް އަންނަނީ ލީގުގައި ގިނަ ރެކޯޑުތަކެއް މުގުރަމުންނެވެ. އަދި އެ ޓީމާ އަލަށް ގުޅުނު ކުރިސްޓިއާނޯ ރޮނާލްޑޯ ވެސް ގިނަ ގޯލު ތަކެއް ޖަހައިދީ ރަނގަޅު ފޯމެއްގައި ހުރުމުން މިފަހަރުގެ ލީގު ބަލިވުމެއް ނެތި ނިންމައިލުމުގެ ފުރުސަތު އޮތް ކަމަށް ޔުވެންޓަސްގެ ސަޕޯޓަރުން ދެކެއެވެ.\nރޭގެ މެޗުގައި ޔުވެންޓަސްގެ މުހިއްމު ކުޅުންތެރިއެއް ކަމަށްވާ ޕައޮލާ ޑިބާލާ ފުރަތަމަ އެގާރައިގައި ހިމަނައިފައެއް ނުވެއެވެ. ނަމަވެސް ދެވަނަ ހާފުގައި ކުޅޭން އަރައި ޔުވެންޓަސްގެ ފަހު ގޯލު ޖެހުމުގައި އެހީތެރި ވެ ދިނެވެ.\nރޮނާލްޑޯ ބޭނުންވަނީ އެނބުރި ރެއާލަށް ދާން\nރޮނާލްޑޯގެ ކުޅުމަށް މުޅި ޔުވެންޓަސް ހޭނެން ޖެހޭ\n"ޔުވެންޓަސްއަށް ބަދަލުވީ ރޮނާލްޑޯ ބުނި ބުނަމަކަށް ނޫން"


SunOnline: China ge Raees Russia gai, gina ehbasvun thakeh\nޗައިނާގެ ރައީސް ރަޝިޔާގައި، ގިނަ އެއްބަސްވުންތަކެއްގައި ސޮއިކޮށްފި\nމުހައްމަދު ޖަވާދު ޔޫސުފު 08 Jun 2019, 09:49\nމޮސްކޯ (ޖޫން 7) : ޗައިނާގެ ރައީސް ޝިޖިންޕިން ރަޝިޔާއަށް ކުރައްވާ ދަތުރުފުޅުގައި ދެގައުމުގެ މަސްއޫލުވެރިން ގިނަ އިގްތިސާދީ، ޓެކްނޮލޮޖީ އަދި އަސްކަރީ އެއްބަސްވުންތަކެއްގައި ސޮއިކުރައްވައިފި އެވެ.\nމި އެއްބަސްވުންތަކުގެ ތެރޭގައި ޗައިނާގެ ހުވާވޭ ކުންފުނީގެ އުފެއްދުންތައް ރަޝިޔާއިން ގަތުމާއި ޗައިނާއިން ގާއިމްކުރާ ޓެކްނޮލޮޖީގެ ގޮތުން މަތީ ފެންވަރުގެ ފައިވް ޖީ ނެޓްވާކުގައި ރަޝިޔާ ބައިވެރިވުމުގެ އެއްބަސްވުންތައް ވެސް ހިމެނެ އެވެ. ހުވާވޭ ގެ މޯބައިލް ފޯންތަކަށް ހާއްސަކޮށްގެން ޗައިނާއިން ގާއިމްކުރާ ފައިވް ޖީ ނެޓްވޯކަކީ މިހާރު ލިބޭވަރަށްވުރެ 20 ގުނަ އަވަސްމިނުގައި އިންޓަނެޓް ބޭނުންކުރެވޭ ނެޓްވޯކެކެވެ. ފައިވް ޖީ ނެޓްވާކުގައި ސިކުންތަކު 20 ގެގަބައިޓް ގެ ޑޭޓާ ލިބޭނެކަމަށް ތަޖްރިބާކާރުން ބުނެ އެވެ. އެމެރިކާވަނީ 5-ޖީ ނެޓްވާކާއި ހުވާވޭގެ އުފެއްދުންތައް ބޮއިކޮޓްކޮށް އެ ކުންފުނީގެ މޯބައިލް ފޯނުތައް މާކެޓްކުރުމުގައި ޗައިނާއަށް އެއްބާރުލުން ދޭ ގައުމަތަކާ ދެކޮޅަށް ދަތިކުރުމުގެ ފިޔަވަޅުތައް އަޅާނެކަމުގެ އިންޒާރު ދީފަ އެވެ.\nޝިޖިންޕިން މިދިޔަ ބުދަ ދުވަހުން ފެށިގެން ރަޝިޔާއަށް ކުރައްވަމުން ގެންދަވާ ދިގު ދަތުރުފުޅުގައި ރައީސް ވުލަޑީމީރު ޕޫޓިންނާ ބައްދަލުކުރައްވައި ފުޅާދާއިރާއެއްގައި ސިޔާސީ އަދި އިގްތިސާދީ އަދި އަސްކަރީ މަޝްވަރާތައް ވަނީ ކުރައްވާފަ އެވެ.\nރަޝިޔާއާއި ޗައިނާއާ ދެމެދު ޑިޕްލޮމެޓިކް ގުޅުންތައް ގާއިމް ކުރިތާ ހަތްދިހަ އަހަރު ފުރުމާ ގުޅިގެން މޮސްކޯ ގެ ބޮލްޝްވީ ސްޓޭޖްގައި ބޭއްވުމަށް ރާވާފައިވާ މުނިފޫހި ފިލުވުމުގެ ހަރަކާތްތަކެއް ބައްލަވާލެއްވުންވެސް ޝީގެ އެޖެންޑާގައި ހިމެނެ އެވެ. މީގެއިތުރުން އިއްޔެއާއި މިއަދު ރަޝިޔާގެ ސެންޕީޓާސްބާގް ގައި ކުރިޔަށްދިޔަ ބައިނަލްއަގްވާމީ އިގްތިސާދާބެހޭ ފޯރަމްގެ ސެޝަންތަކުގައިވެސް ރަޝިޔާގެ ރައީސް ވްލަޑީމީރު ޕޫޓިންނާއެކު ޝީ ވަނީ ބައިވެރިވެ ވަޑައިގެންފަ އެވެ.\nޗައިނާގެ ރައީސް ރަޝިޔާއަށް ވި ވަޑައިގެންނެވީ ދުނިޔޭގެ މާލީ ނިޒާމުގައި އެމެރިކާއަށް ލިބިފައިވާ ބާރާއި ނުފޫޒުގެ ބޭނުންކޮށްގެން އެތަށް ގައުމަކާ ދެކޮޅަށް ދަތިކުރުމުގެ ފިޔަވަޅުތައް އަޅައި ބައެއް ގައުމުތަކުގެ ސިޔާސަތުތައް އެމެރިކާ ބޭނުންވާ ގޮތަށް ބަދަލުކުރުވުމަށްޓަކައި އެގައުމުތަކާ ދެކޮޅަށް މާލީގޮތުންނާއި އިގްތިސާދީގޮތުން ބިރު ދެއްކުމުގެ ހަރަކާތްތަކެއް އެމެރިކާ ކުރިޔަށް ގެންދާ ދަނޑިވަޅެއްގައި ކަން ޗައިނާގެ މީޑިއާއިން ފާހަގަ ކުރެ އެވެ. (އާރުޓީ)\nވޫހާންގައި ތިބި ދިވެހީން އެތަނުން ނެރެވޭތޯ ބަލަނީ\nވައިރަސް ފެތުރޭތީ ވޫހާންގައި އާ ހޮސްޕިޓަލެއް އަޅަނީ\nޗައިނާއިން އިތުރު ސިޓީތައް ކަރަންޓީނުކޮށްފި


Eh kulhuntheriaku madhukoh kulhunu Barca ah faseyha molheh\nއެއް ކުޅުންތެރިއަކު މަދުކޮށް ކުޅުނު ބާސާއަށް ފަސޭހަ މޮޅެއް\nސެލްޓާ އަތުން ބާސާ މޮޅުވީ 3-0 ގެ ނަތީޖާއަކުން\nފުރަތަމަ ހާފުގައި ބާސާގެ ލޯންގްލޭއަށް ވަނީ ދެވަނަ ރީނދޫ ކާޑާއެކު ރަތް ކާޑެއް ދައްކާފައި\nކ. މާލެ |2އޮކްޓޯބަރ 2020 | ހުކުރު 03:42 | 9,046\nސެލްޓާ އާއި ބާސާ ބައްދަލުކުރި މެޗުގެ ތެރެއިން: މި މެޗުން ބާސާ މޮޅުވީ 3-0 ން - ގެޓީ އިމޭޖާސް\nސްޕެނިޝް ލީގުގައި ބުރާސްފަތި ދުވަހުގެރޭ އެއް ކުޅުންތެރިއަކު މަދުކޮށް ކުޅެ ބާސެލޯނާއިން ސެލްޓާ ވީގޯ އަތުން ފަސޭހަ މޮޅެއް ހޯދައިފިއެވެ.\nސެލްޓާގެ ދަނޑުގައި ކުޅުނު މި މެޗުން ބާސާ މޮޅުވީ 3-0 ންނެވެ. މިއީ މިދިޔަ ފަސް އަހަރުގެ ތެރޭ ސެލްޓާގެ ދަނޑުގައި ބާސާ މޮޅުވި ފުރަތަމަ މެޗެވެ.\nބުރާސްފަތި ދުވަހުގެރޭ ކުޅުނު މެޗު ފަށައިގެން ބާސާއިން ރަނގަޅު ކުޅުމެއް ދެއްކިއިރު، އެ ޓީމުން ވަނީ މެޗުގެ 11 ވަނަ މިނެޓުގައި ލީޑު ނަގާފައެވެ. ފިލިއްޕޭ ކުޓީނިއޯ ދިން ޕާހަކުން މި ލަނޑު ބާސާއަށް ކާމިޔާބުކޮށްދިނީ ޒުވާން ތަރި އަންސޫ ފަޓީއެވެ. މިއީ މި ސީޒަނުގެ ސްޕެނިޝް ލީގުގައި ކުޅުނު ދެ މެޗުގައި ފަޓީ ކާމިޔާބުކުރި ތިންވަނަ ލަނޑެވެ.\nމި މެޗުގައި ބާސާއަށް މައްސަލަތަކެއް ކުރިމަތިވީ ފުރަތަމަ ހާފު ނިމެން ތިން މިނެޓަށް ވެފައިވަނިކޮށް އެ ޓީމުގެ ޑިފެންޑަރު ކްލެމެންޓް ލޯންގްލޭއަށް ދެވަނަ ރީނދޫ ކާޑާއެކު ރަތް ކާޑެއް ދެއްކުމާ ގުޅިގެންނެވެ.\nއެކަމަކު އެއް ކުޅުންތެރިއަކު މަދުކޮށް ކުޅެން ޖެހުނު ނަމަވެސް، ބާސާއިން ވަނީ ދެވަނަ ހާފުގައިވެސް ރަނގަޅު ކުޅުމެއް ދައްކާފައެވެ. އެގޮތުން ދެވަނަ ހާފު ފަށައިގެން ހަވަނަ މިނެޓުގައި އެ ޓީމުން ވަނީ ލީޑު ފުޅާކޮށްފައެވެ. ބާސާގެ ކެޕްޓަން ލިއޮނެލް މެސީ އޭރިއާ ތެރެއިން ފޮނުވާލި ބޯޅަ ގޯލަށް ވަނީ ސެލްޓާގެ ލޫކަސް އޮލާޒާ އަތުން ބައިކޮޅަށެވެ.\nމި މެޗުގައި ބާސާއިން އެ ޓީމުގެ ތިންވަނަ ލަނޑު ކާމިޔާބުކޮށްފައިވަނީ އިތުރު ވަގުތުގެ ފަސްވަނަ މިނެޓުގައެވެ. މި ލަނޑު އެ ޓީމަށް ކާމިޔާބުކޮށްދިނީ ޑިފެންޑަރު ސާޖީ ރޮބާޓޯއެވެ.\nބާސާއިން ލީގުގައި ކުޅުނު ދެވަނަ މެޗުންވެސް މޮޅެއް ހޯދިއިރު، އެ ޓީމު އޮތީ ތާވަލުގެ ފަސްވަނައިގައި ދެ މެޗުން ހަ ޕޮއިންޓާއެކުއެވެ. ބާސާ އަތުން ބަލިވި ސެލްޓާ އޮތީ ތާވަލުގެ 11 ވަނައިގައި ހަތަރު މެޗުން ފަސް ޕޮއިންޓާއެކުއެވެ.\nލީގުގައި ދެން ބާސާއިން މެޗެއް ކުޅޭނީ އަންނަ އާދީއްތަ ދުވަހުގެރެއެވެ. އެރޭ އަމިއްލަ ދަނޑުގައި ބާސާ ނުކުންނާނީ ސެވިއްޔާއާ ދެކޮޅަށެވެ.


މާމަ ކާފައިންނަށް އޮތް ލޯބި ބަންޑުން ކޮށްލަން ތަފާތު އެސެމްބްލީއެއް، ހުރިހާ ކަމެއްގައި އެމީހުން – Haftha\nWed, 20 October, 2021, 5:40 am\nމާމަ ކާފައިންނަށް އޮތް ލޯބި ބަންޑުން ކޮށްލަން ތަފާތު އެސެމްބްލީއެއް، ހުރިހާ ކަމެއްގައި އެމީހުން\nސެޕްޓެމްބަރ 3, 2021\nދަރީން ތަރުބިއްޔަތު ކުރުމުގައި މައިންބަފައިންނެކޭ އެއްވަރަށް މާމައާއި ކާފަގެ ހިއްސާވެސް ބޮޑެވެ. ކުއްޖާ ދެކެ އެންމެ ބޮޑަށް ލޯބިވާ ބަޔަކީވެސް މާމަ އާއި ކާފަމެންނެވެ. ނަމަވެސް ގަބޫލުކުރަން ޖެހިފައި އޮތް ހަގީގަތަކީ، ގިނަ ބަޔަކަށް އެމީހުން ވެފައި އޮންނަނީ އުދަނގުލަކަށެވެ. އެމީހުންގެ އަގު ވަޒަން ނުކުރެވެ އެވެ. އިހުސާސްތަކާއި ވާހަކަތައް އަޑެއް ނާހަ އެވެ.\nނަމަވެސް ގެމަނަފުށިން ކިޔައިދިނީ އެހެން ވާހަކަ އެކެވެ. މާމަ އާއި ކާފަމެންގެ މުހިންމުކަން ހާމަކޮށްދީ، އުފާވެރި ވަގުތުކޮޅެއް ހޭދަކުރަން އެރަށު ސްކޫލުން އިހުތިޔާރު ކުރީ ތަފާތު ގޮތެކެވެ. މިދިޔަ ބުދަ ދުވަހު ފާހަގަކުރި، ގައުމީ މާމަ ކާފައިންގެ ދުވަހު ގެމަނަފުށީ ސްކޫލުގައި އެސެމްބަލީގެ ހުރިހާ ކަމަކާ ހަވާލުވީ ދަރިވަރުންގެ މާމައިންނާއި ކާފައިންނެވެ.\nގެނަމަފުށީ ސްކޫލުގެ އެސެމްބްލީ އިންޗާޖު އިބްރާހީމް އިރުޝާދު “ހަފްތާ” އަށް ވިދާޅުވީ އެދުވަހު އެ ސްކޫލުގެ ދެ ދަންފަޅީގައިވެސް އެސެމްބްލީ ކުރިއަށް ގެންދިޔައީ މާމައިންނާއި ކާފަމެންނެވެ. އެގޮތުން އެސެމްބްލީގައި ޤުރުއާން ކިޔެވުމާއި ދިދަ ނެގުންވެސް ކުރިއަށް ގެންދިޔައީ އެމީހުންނެވެ.\nއެސެމްބްލީގައި ދަރިވަރުންނަށް އެންމެ ހާއްސަ އައިޓަމަށް ގެނެސްދިނީ މާމައާއި ކާފަގެ ފަރާތުން ނަސޭހަތުގެ ބަސްކޮޅެކެވެ. އަދި މާމަ ކާފައިންގެ މުހިންމުކަން ހާމަކޮށްދީ ޓީޒަރުންގެ ފަރާތުންވެސް ވާހަކަދެއްކި އެވެ.\nއިރުޝާދު ވިދާޅުވީ، އެ ރަށުގައި މާމައާއި ކާފައަށް ނިސްބަތްކޮށް ކިޔާ އުޅޭ ބަސްތައް ކަމަށްވާ “މުންނާ” ފަދަ ބަސްތައްވެސް ބައެއް ކުދިންނަށް ނޭނގޭ ކަމަށެވެ. އަދި އެސެމްބްލީ ތެރެއިން އެކުދިންނަށް އެކަންކަން އެނގިގެން ދިއުމުން އެ ކުދިންނަށް އެކަންކަންވީ އާ ކަމަކަށް ކަމަށް ބުންޏެވެ.\nއެސެމްބްލީ ނިިންމާފައި ދެން އޮތީ ދަރިވަރުންނާއި އެކުދިންގެ މާމަ އަދި ކާފައާއެކު ފޮޓޯ ނެގުމުގެ އިވެންޓެކެވެ. އިރުޝާދު ވިދާޅުވީ، މާމައާއި ކާފައާއެކު އެގޮތަށް ވަގުތު ހޭދަކޮށްލަން ލިބުމުން ދަރިވަރުން ތިބީ ވަރަށް އުފަލުން ކަމަށާއި އަދި މުޅި ސްކޫލުތެރޭގެ މާހައުލު ފެނުނީ މުޅިން ތަފާތު ގޮތަކަށް ކަމަށެވެ.\nގެމަނަފުށީ ސްކޫލުގެ އިތުރުން ރާއްޖޭގެ ގިނަ ސްކޫލުތަކެއްގައި ގައުމީ މާމަ ކާފައިންގެ ދުވަސް ފާހަގަކުރުމުގެ ގޮތުން ގިނަ ހަރަކާތްތަކެއް ހިންގާފައިވެ އެވެ.\nފާހަގަ: މާމަ ކާފައިންގެ ދުވަސް, ގއ. ގެމަނަފުށި


Hoonu maruhabaa aaeku Ibu kolamafusheegai: hama nujehumeh neh\nހޫނު މަރުހަބާއާއެކު އިބޫ ކޮލަމާފުށީގައި: ހަމަނުޖެހުމެއް ނެތް\nކޮލަމާފުށި އިބޫއަށް މަރުހަބާ ކިޔަން ތައްޔާރުވެފައި - މުހައްމަދު އަފްރާހު | އަވަސް\nގއ. ކޮލަމާފުށީގައި ހަމަނުޖެހުން ބޮޑުވެ އެ ރަށުން 18 މީހަކު ހައްޔަރު ކޮށްފައިވަނިކޮށް އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު (އިބޫ) މިއަދު އެ ރަށަށް ވަޑައިގެންފި އެވެ. އެ ރަށުން އިބޫއަށް ވަނީ ހޫނު މަރުހަބާއެއް ވެސް ކިޔާފަ އެވެ.\nއެމްޑީޕީ އަދި ޕީޕީއެމްގެ ސަޕޯޓަރުންގެ މެދުގައި ހިނގި ހަމަނުޖެހުމަކާ ގުޅިގެން އެމްޑީޕީއަށް ނިސްބަތްވާ 18 މީހަކު ހައްޔަރުކޮށްފައިވާއިރު އެ އެންމެންގެ މައްޗަށް ވަނީ ޓެރަރިޒަމްގެ ތުހުމަތުކޮށް 15 ދުވަހަށް ބަންދުކޮށްފަ އެވެ.\nއެ ހަމަނުޖެހުމަށްފަހު ސަލާމަތަށްޓަކައި އިބޫ ކޮލަމާފުއްޓަށް ވަޑައިގަތުން ފަސް ކުރުމަށް ފުލުހުން އެދުނެވެ. ނަމަވެސް އެމްއެންޑީއެފްއިން ސެކިއުރިޓީދޭ ކަމަށް ބުނެ ދަތުރު ފަސް ކުރުމަށް އެމްޑީޕީން ދެކޮޅު ހެދި އެވެ.\nކޮލަމާފުށިން އިބޫއަށް މަރުހަބާ ކިޔަނީ - މުހައްމަދު އަފްރާހު | އަވަސް\nމިއަދު އިބޫ ކޮލަމާފުއްޓަށް ވަޑައިގެންނެވުމުން ބަނދަރު މަތިން ހޫނު މަރުހަބާއެއް ކިޔާފައިވާއިރު އެ ސަރަހައްދުގައި އެއްވެސް ހަމަނުޖެހުމެއް ހިނގާފައެއް ނުވެ އެވެ. އެ ރަށުން ހައްޔަރުކޮށްފައިވާ 18 މީހުން ދޫކޮށްލުމަށް ގޮވާލައި ބޮޑެތި ބެނާތައް ވަނީ ބަނދަރު މަތީގައި ވެސް ހަރުކޮަށްފަ އެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު އިދިކޮޅު ފަރާތްތައް + ކޮލަމާފުށި\n"ކޮލަމާފުށީ 18"ގެ ހިތްވަރަށް ތައުރީފު!


Hrithik ge Towel Look ge credit Ranveer ah - One Online\nރިތިކް އަދި ރަންވީރު ---\nރިތިކްގެ "ޓަވަލް ލުކް" ގެ ކްރެޑިޓް ރަންވީރަށް\nދުބާއީގައި ޗުއްޓީ ހޭދަކުރަމުން އަންނަ ސުޕަސްޓާ ރިތިކް ރޯޝަން ތުވާޔެއްގައި ހުރި ފޮޓޯއެއް ހިއްސާކޮށް އެއީ އޭނާގެ "ޓަވަލް ލުކް" ކަމުގައި ބުނެފިއެވެ.\nފޮޓޯ ހިއްސާކުރަމުން އޭގެ ކެޕްޝަނުގައި ރިތިކް ވަނީ އެ ސްޓައިލްގެ ހުރިހާ ކްރެޑިޓެއް އަދި އެކަމަށް އިންސްޕަޔާވީ ބަތަލު ރަންވީރު ސިންގުގެ ފަރާތުން ކަމަށް ބުނެފައެވެ.\nމީޑިއާ ރިޕޯޓްތައް ބުނާ ގޮތުގައި ރިތިކް ރަންވީރަށް އެ ލުކްގެ ކްރެޑިޓް ދިނީ އާންމުކޮށް ރަންވީރަކީ ތަފާތުކޮށް ހެދުން އަޅާ ތަރިއަކަށް ވާތީ ކަމަށެވެ.\nފޮޓޯގައި ރިތިކް ފެންނަނީ ރަތްކުލައިގެ ޓީޝާޓެއް ލާފައި ހުއްޓައެވެ. ހުދު ތުވާއްޔެއް އަނދެފައި ހުރިއިރު ދަބަހެއް ވެސް އޮތެވެ. ފެންނަ ފެނުމަށް ހީވަނީ މޫދަށް ނޫނީ ޕޫލަށް ދާހެނެވެ.\nފަހުގެ ރިޕޯޓްތައް ބުނާ ގޮތުގައި ރިތިކް މިހާރު ބޭނުންވަނީ ހޮލީވުޑަށް ނުކުންނާށެވެ. އެހެންކަމުން އޭނާވަނީ ކެލިފޯނިއާގެ އެޖެންސީއަކާ ގުޅިފައެވެ. އެ އެޖެންސީގެ ފަރާތުން ވަރަށް އަވަހަށް ރިތިކްގެ ހޮލީވުޑް ފިލްމެއް އިންޑިއާގައި ޝޫޓް ކުރާނެ ކަމުގެ އަޑުތައްވަނީ ފެތުރިފައެވެ.\nރިތިކްގެ ބައްޕަ އުފައްދާ ފްރެންޗައިޒް ފިލްމު "ކްރިޝް 4" ގެ ޝޫޓިން ރިތިކް ވަރަށް އަވަހަށް ފަށާނެ ކަމަށް ވެއެވެ. ފިލްމުގެ ލީޑް ބަތަލާއަކަށް ދީޕިކާ ޕަޑުކޯން ނަގާފައިވާ ކަމަށްވެސް ރިޕޯޓްތައް ބުނެއެވެ. ނަމަވެސް ރަސްމީކޮށް އަދި އެކަން ހާމަކޮށްފައެއް ނުވެއެވެ.\nމީގެ އިތުރުން އަމީތާބް ބަޗަންގެ ފިލްމު ސައްތޭ ޕޭ ސައްތާގެ ރީމޭކުގައި އަމީތާބް ކުޅެފައިވާ ކެރެކްޓަރު ކުޅުމަށްވެސް ރިތިކަށް ހުށަހަޅައިފައި ވެއެވެ. ނަމަވެސް އަދި ރަސްމީ އެއްބަސްވުމަކަށް ނުދާކަމަށް ވެއެވެ.


Nahula ge "Yoosuf" alun screen ah | Mihaaru\n"ޔޫސުފް" ގެ ޕޯސްޓަރެއް: މިއީ 2008 ގައި ރިލީޒް ކުރި ފިލްމެއް.\nނަހުލާގެ "ޔޫސުފު" އަލުން އޮލިމްޕަހަށް ގެންނަން ނިންމައިފި\n04 ޑިސެމްބަރ 2018 - 08:077comments\nމީގެ ނުވަ އަހަރު ކުރިން ރިލީޒްކޮށް، ބެލުންތެރިންގެ ވަރަށް ބޮޑު މަގުބޫލު ކަމެއް ހޯދި ފާތުމަތު ނަހުލާގެ ކާމިޔާބު ފިލްމު "ޔޫސުފު"ގެ ޝޯއެއް މި މަހު އޮލިމްޕަހުގައި ދައްކާ ގޮތަށް ހަމަޖައްސައިފި އެވެ.\nޔޫސުފު ޝަފީއު (ޔޫއްޕެ) އާއި ނިއުމާ މުހައްމަދު ލީޑް ރޯލް ކުޅެފައިވާ ފިލްމުގެ އެންމެ ޝޯއެއް ދައްކަން ނިންމާފައިވާ އިރު، އެ ޝޯ ދައްކާނީ މި މަހުގެ9ވަނަ ދުވަހުގެ ރެ އެވެ.\n"ޔޫސުފު" އަކީ މަންމަނު ޒުވާނެއްގެ އަސަރު ގަދަ ލޯބީގެ ވާހަކައެއް ކިޔައިދޭ ފިލްމެކެވެ. އަދި މި ފިލްމަކީ ނަހުލާ ލިޔެ، ޑައިރެކްޓް ކުރި ފިލްމުތަކުގެ ތެރެއިން އެންމެ ކާމިޔާބު އެއް ފިލްމު ވެސް މެ އެވެ. "ޔޫސުފް" ގެ ކާސްޓުންގެ ތެރޭގައި މުހައްމަދު މަނިކާއި އޭނާގެ އަންހެނުން ޝީލާ ނަޖީބާއި ޒީނަތު އައްބާހާއި ރަވީ ފާރޫގު، އަހުމަދު ނިމާލް އަދި ފައުޒިއްޔާ ހަސަން ހިމެނެ އެވެ.\n"ޔޫސުފް" ގެ ޓްރެއިލާއެއް.\n"ޔޫސުފް" ގެ އިތުރުން ނަހުލާ އެންމެ ފަހުން ބެލުންތެރިންނަށް ގެނެސް ދިން ދެ ފިލްމު ކަމަށްވާ "ބޮސް" އާއި "4426" ގެ ޝޯތަކެއް ވެސް އޮލިމްޕަހުގައި ދައްކަން ވަނީ ނިންމައިފަ އެވެ. މި ދެ ފިލްމު ރިލީޒް ކުރި ފަހުން، އެކި ފަހަރު މަތިން ވަނީ އޮލިމްޕަހުގައި ޝޯތަކެއް ދައްކައިފަ އެވެ.\nނަހުލާ އާއި އަހުމަދު ޝިނާން ގުޅިގެން ޑައިރެކްޓް ކުރި 2016 ގެ ބިރުވެރި ފިލްމު "4426" ދައްކަން ހަމަޖެހިފައި ވަނީ މި މަހުގެ7ވަނަ ދުވަހުގެ ރެ އެވެ. އަދި މިދިޔަ އަހަރު ރިލީޒް ކުރި "ބޮސް" އަޅުވަން ހަމަޖެހިފައި ވަނީ 8 ވަނަ ދުވަހުގެ ރެ އެވެ.\nދިވެހި ބިރުވެރި ފިލްމުތައް އާންމުކޮށް ހަދާ ސްޓައިލާ ވަރަށް ތަފާތުކޮށް ގެނެސް ދީފައިވާ "4426" އަކީ ބެލުންތެރިންގެ ވަރަށް ބޮޑު ތަރުހީބެއް ލިބުނު ފިލްމެކެވެ. މި ފިލްމުގައި ކިޔައި ދެނީ ފަޅު ގެއެއްގެ ތެރޭގައި ތާށިވާ ބަޔަކަށް އެއް ރޭ ދިމާވާ ބިރުވެރި ހާދިސާތަކެކެވެ.\n"4426" ގެ މުހިއްމު ތަރިންގެ ތެރޭގައި މަރިޔަމް އައްޒަ، ޔޫއްޕެ. ޝީލާ، މުހައްމަދު ފައިސަލް، ޖުމައްޔިލް (ޖުމަލް) ނިމާލު، އިބްރާހީމް (ޖިމީ) ޖިހާދު އަދި އިސްމާއީލް (ޖުމާ) ޖުމައިހުގެ އިތުރުން އަލީ ފާރޫގް ހިމެނެ އެވެ.\nމިދިޔަ އަހަރު ރިލީޒް ކުރި "ބޮސް" އަކީ ނަހުލާގެ ސްކްރީންޕްލޭއަކަށް ބަތަލާ އައިޝަތު ރިޝްމީ ޑައިރެކްޓްކޮށްފައިވާ އަސަރު ގަދަ ލޯބީގެ ފިލްމެކެވެ. މި ފިލްމުގައި ލީޑް ތަރިންނަކި އައްޒަ އާއި އަލަަށް ތައާރަފުވި މުހައްމަދު ޔުނާން އާއި ފާތުމަތު (އަޒޫ) އަޒީފާގެ އިތުރުން ޖިމީ އެވެ.\n"ޔޫސުފު" އާއި "4426" އަދި "ބޮސް"ގެ ޓިކެޓް މިހާރު ވިއްކަމުން އަންނަ އިރު، "ޔޫސުފު"ގެ ޓިކެޓްގެ އަގަކީ 50ރ. އެވެ. އަނެއް ދެ ފިލްމުގެ ޓިކެޓް ވިއްކަނީ 100ރ. އަށެވެ.\nނަހުލާ ބުނި ގޮތުގައި ތިން ފިލްމުގެ ޓިކެޓް ގަންނަ މީހުން ޓިކެޓް ބުރި ހިފައިގެން ޕިކްލްސް ރެސްޓޯރަންޓަށް ދިއުމުން މެންދުރުގެ ކެއުމަކުން 30 ޕަސަންޓް ޑިސްކައުންޓެއް ލިބޭ ގޮތަށް ވަނީ ހަމަޖައްސައިފަ އެވެ.\n"4426" ގެ ޓްރެއިލާ.\nސިނަމާގައި ކުރިން ދައްކައިފައިވާ ނަހުލާގެ ތިން ފިލްމެއް އަލުން ސްކްރީނަށް ގެންނަން ނިންމި އިރު، މި އަހަރުގެ މިހާތަނަށް ދިވެހި ސިނަމާ އަށް އައިސްފައި ވަނީ އެންމެ ފަސް ފިލްމެވެ. އެއީ "ދެވަންސޫރަ"، "ވަކިން ލޯބިން"، "ރޭވުމުން"، "ތިޔަ ލޯތްބާ ދުރަށް" އަދި ދިވެހި އެނިމޭޓެޑް ފީޗާ "ބަގީޗާ" އެވެ.\nއަންނަ އަހަރު "ބީ" ކިޔާ ފިލްމެއް ގެނެސް ދޭން ނަހުލާ ތައްޔާރުވަމުން އަންނަ އިރު، އޭނާގެ ވެބް ސީރީޒް "ހުވާ" މިހާރު އަންނަނީ ބައިސްކޯފް އެޕުން ސްޓްރީމް ކުރަމުންނެވެ.